ލުއި ޚަބަރު - ފިނިގަދަވުން\nދުނިޔޭގެ އެންމެ ފިނި "އާބާދީ"\nމީހަކު ވަޅުލުމަށް ވަޅެއް ކޮނުމަށް ވެސް އެތައް ދުވަހެއް ނަގާ\nކާރުތައް އަލުން ސްޓާޓް ނުވެދާނެތީ ހުންނަނީ ނިއްވާ ނުލައި\nކ. މާލެ 12 ޖެނުއަރީ 2017 | ބުރާސްފަތި 17:07 2,683\nމީހުން ދިރިއުޅޭ އެންމެ ފިނި ސަރަހައްދު: މި ތަނުގައި ފިނިހޫނުމިން 70ޑިގްރީ ސެލްސިއަސް އަށް ވެސް ތިރިވޭ. - ފޭސްބުކް\nއެ ތަނުގައި މީހަކު މަރުވެއްޖެ ނަމަ ވަޅެއް ކޮންނަން ތިން ދުވަސް ނަގައެވެ. މޯބައިލް ނެޓްވޯކް މަސައްކަތެއް ނުކުރެއެވެ. ކެއިން ބުއިމަށް ބޭނުންކުރެވޭ ފަދަ އެއްވެއް ގަހެއް އެތަނުގައި ނުހެދެއެވެ. އެކަމަކު އެތަނުގައި ދިރިއުޅޭ މީހުންނަށް މަލްނިއުޓްރިޝަންގެ އެއްވެސް މައްސަލައެއް ކުރިމައްޗެއް ނުވެއެވެ. ކާރުތައް ހުންނަނީ ނިއްވާ ނުލައެވެ. ނިއްވާލައިފި ނަމަ އަލުން ސްޓާޓް ނުވެދާނެތީއެވެ. މިއީ ރަޝިޔާގެ އޮއިމިއަކޮންއެވެ.\nއޮއިމިއަކޮންއަކީ ދުނިޔޭގައި މީހުން ދިރިއުޅޭ އެންމެ ފިނި އަވަށެވެ. އެ ތަނުގެ ފިނި ހޫނުމިން އެވްރެޖް ގޮތެއްގައި އުޅެނީ 50 ޑިގްރީ ސެލްސިއަސްގައެވެ. އެންމެ ބޮޑަށް ފިނިހޫނުމިން ދަށަށް ގޮސްފައި ވަނީ 71.2 ޑިގްރީ ސެލްސިއަސްއަށެވެ. "ޕޯލް އޮފް ކޯލްޑް"ގެ ނަމުން މަޝްހޫރުވެފައިވާ އެ ސަރަހައްދުގައި އެއްވެސް ބާވަތެއްގެ ގަހެެއް ނުހެދެއެވެ. އެހެން ކަމުން އެ މީހުންގެ މައިގަނޑު ކެއުމަކީ އަހުގެ މަހާއި ރެއިންޑިއާގެ މަހެވެ. ބުއިމަށް ބޭނުންކުރަނީ ގެރީގެ ކިރު ކަމަށްވުމުން އެ މީހުންނަށް ބޭނުންވާ ނިއުޓްރިޝަން އެއިން ލިއްބައިދޭ ކަމަށް ވެއެވެ.\nއޮއިމިއަކޮންގެ ރައްޔިތަކު ގެރިތަކެއްގެ ކައިރީގައި: އާންމު ކެއުމަކީ އަހާއި ރެއިންޑިއާގެ މަސް\nއޮއިމިއަކޮންގެ އާބާދީއަކީ 500 މީހުންނެވެ. އެ އަވަށުގައި ހުންނަނީ އެންމެ ފިހާރައެކެވެ. މުޅި އާބާދީ އަށް ބޭނުންވާ ސާމާނު އެ ފިހާރައިން ލިބެއެވެ. އެ ތަނުގައި މީހުން އާބާދުވާން ފެށީ 1920 އަދި 1930ގެ އަހަރުތަކުގައި ރެއިންޑިއާ ޝިކާރަކުރަން ދާ މީހުން ފެން ހޯދުމަށް މަޑުކޮށްލާ ސަރަހައްދެއްގެ ގޮތުގައި ބޭނުންކުރަން ފެށުމުންނެވެ. ނަމަވެސް ދާއިމީ ގޮތެއްގައި އެއީ އާބާދީއެއްގެ ގޮތުގައި ހަމަޖެހިގެން ދިޔައީ ކޮންޓްރޯލްކުރަން އުނދަގޫ އަދި ޓެކްނޮލޮޖީއާ ދުރު ރަށްފުށު ހިސާބުގެ މީހުން ވަކިކޮށްލުމަށް ސޮވިއެޓް ސަރުކާރުން ހިންގި މަޝްރޫއުގެ ދަށުން އެތަނަށް ގެންދިޔުމުންނެވެ. އެންމެ ކައިރިން ދެން މީހުން ދިރިއުޅޭ ސަރަހައްދަށް ދެވެނީ ދެ ދުވަހުގެ ދަތުރަކަށް ފަހުއެވެ. އެ ސަރަހައްދުގެ ވެރިކަން ކުރާ ޔުކުޓްސްކްއަކީ ދުނިޔޭގެ އެންމެ ފިނި ސިޓީއެވެ.\nއޮއިމިއަކޮންގެ ހަކަތަ އުފައްދާ ތަން: ބައެއް ދުވަސް ދުވަހު5ގަޑިއިރަށް ކަރަންޓް ކަނޑާލަން ޖެހޭ\nއެ ތަނުގައި ދިރިއުޅޭ ގިނަ އާއިލާތަކުން ހޫނުކުރުމަށާއި ކެއްކުމަށް އަދިވެސް ބޭނުންކުރަނީ ދަރާއި ދެއްޔެވެ. މީހަކު މަރުވެގެން ވަޅެއް ކޮންނަން ޖެހިއްޖެ ނަމަ ދަރު އަންދައިގެން ބިންގަނޑު މަޑުކޮށް ކޮނެއެވެ. މި ގޮތަށް މީހަކު ވަޅުލެވޭ ވަރަށް ވަޅެއް ކޮނެވެނީ ތިން ހަތަރު ދުވަހުންނެވެ.\nކަނޑުގެ ލޮނުގަނޑަށް ވުރެ 750 މީޓަރު އުހުގައި އޮތް އޮއިމިއަކޮންގައި އާންމު ގޮތެއްގައި ޑިސެމްބަރު މަހުގެ ތެރޭގައި ދުވާލުގެ ވަގުތު ދެމިގެންދަނީ ތިން ގަޑިއިރަށެވެ. ހޫނު މޫސުމުގައި ދުވާލުގެ ވަގުތު 21 ގަޑިިރަށް ދެމިގެންދެއެވެ. ޖޫން، ޖުލައި އަދި އޯގަސްޓް މަހު ފިނިހޫނުމިން 30 ޑިގްރީ ސެލްސިއަސްއަށް މައްޗަށް ދިޔަ ނަމަވެސް އަހަރުގެ ބޮޑުބައި ހޭދަކުރަނީ ފިނީގެ ތެރޭގައެވެ. ސްނޯގެ ސަބަބުން އެހެން ސަރަހައްދުތަކުގައި ސްކޫލްތައް ބަންދުކުރި ނަމަވެސް އޮއިމިއަކޮންގައި ސްކޫލްތައް ބަންދުކުރަނީ ފިނިހޫނުމިން 52 ސެލްސިއަސް އަށް ދަށަށް ދިއުމުންނެވެ. ބޯޓު ދެލި ފޯރުކޮށްދޭ ފަރާތްތަކުން ގަވައިދުން ދެލި ފޯރުކޮށްނުދެވޭ ދުވަސްވަރު ދުވާލަކު ފަސް ގަޑިއިރަށް ކަރަންޓް ކަނޑާލަންޖެހެއެވެ.\nއޮއިމިއަކޮންގެ ގެއެއްގެ ބޭރުގައި އުޅަނދެއް މަޑުކޮށްގެން: އުޅަނދުފަހަރު އަލުން ސްޓާޓް ނުވެދާނެތީ ބާއްވަނީ ނިއްވާ ނުލައި\nކިތަންމެ ފިނި ނަމަވެސް ގިނަ އިމާރާތްތަކުގައި ފާހާނާ އަދިވެސް ހުންނަނީ އިމާރާތުގެ ބޭރުގައި ވަކިންނެވެ. އާމްދަނީ ބިނާވެފައި ވަނީ ޒިޔާރަތްކުރާ ޝިކާރަވެރިންގެ މައްޗަށެވެ.\nފިނިހޫނުމިން އެންމެ މައްޗަށްދާ ދުވަސްވަރު ގިނަ މައްސަލަތަކެއް ކުރިމަތިވެއެވެ. އޮޅިގެން ވެސް މީހެއްގެ ބިއްލޫރިގަނޑެއްގައި މޫނު ފަދަ ތަނެއް ޖެހިއްޖެ ނަމަ ތަތްލައެވެ. ގަލަމުގެ ދެލި ހިކެއެވެ. ބެޓެރީގެ ޗާޖެއް ނުހިފައްޓައެވެ. ނެޓްވޯކް ލިބުނަސް އެހާ ފިނީގައި ފޯނު މަސައްކަތެއް ނުކުރެއެވެ. މި ހުރިހާ މައްސަލަތަކާ އެކު ވެސް އޮއިމިއަކޮންގެ ރައްޔިތުން ދިރިއުޅެމުން ދަނީ އުފަލުގައެވެ. އުމްރާނީ ގޮތުން ތަރައްގީތަކެއް ލިބިފައި ވިޔަސް ދުނިޔޭގެ ތަރައްގީ އާއި ތަހުޒީބާ ދުރުގައި އެ މީހުން އުޅެމުން ގެންދަނީ ހަމަޖެހިގެންނެވެ. އަދި އެތަނަށް ޒިޔާރަތްކުރާ ޓޫރިސްޓުންނަށް ހިދުމަތް ދިނުމުގައެވެ.


ޔާމީން ސްޕީޗް ރިވިއު: 500 ދުވަސް ޖަލުގައި ހުންނެވުމަށްފަހު ކުރީގެ ރައީސް ދެއްކެވި ވާހަކަތަކާއި ކަން ހިނގި ގޮތް\n5 ޑިސެންބަރު 2021 - 12:23 2\nރައީސް ޔާމީން ހުކުރު ދުވަހުގެ ރޭ ބޭއްވި ޖަލްސާގައި: ދެ އަހަރަށްފަހު ރައްޔިތުންނާ ބައްދަލުކޮށް ޔާމީންގެ ބަހުރުވައިން ނަމަ އެމަނިކުފާނު ލައްކަ ވާހަކަ ދެއްކެވި -- ފޮޓޯ: އާއިމް ޒަމީރު/އަދަދު\nހުކުރު ދުވަހު، މާލޭގެ ކާނިވާ ސަރަހައްދުގައި އިދިކޮޅު ޕީޕީއެމް/ޕީއެންސީގެ ފަރާތުން ބޭއްވި ޖަލްސާގައި، ޕޯޑިއަމްގެ ފަހަތުގައި ހުއްޓިވަޑައިގެން ހުންނަވައި ވާހަކަ ދެއްކެވި ޔާމީނަކީ ކުރީގެ ރައީސުލްޖުމްހޫރިއްޔާ އެވެ. އެންމެން ދަންނަ މޫނެކެވެ. ދިވެހިންނަށް އެއީ ބާ މޫނެއްގެ ގޮތުގައި ފެނުނު ނަމަވެސް، ވާހަކަ ދެއްކެވީ އާ ތަޖުރިބާއާއެކު ބަދަލުވެފައިވާ ބޭފުޅެއް ފަދައިންނެވެ.\nހުކުރު ދުވަހު ޔާމީން ވާހަކަ ދެއްކެވިއިރު އެއީ ކުރީގެ ރައީސެއްގެ ހައިސިއްޔަތުން ރާއްޖޭގެ ޖަލެއްގައި މެދުކެނޑުމެއްނެތި އެންމެ ގިނަ ދުވަސް ހޭދަ ކުރެއްވި އެއް ބޭފުޅެކެވެ. މިދިޔަ އޭޕްރީލް މަހުގެ 29 ވަނަ ދުވަހުގެ އިރާކޮޅު ޖަލުން ގެކޮޅަށް ބަދަލުވުމުގެ ކުރިން 519 ރޭ އެމަނިކުފާނު ނިދިކުރެއްވީ މާފުށީ ޖަލުގަ އެވެ.\nއެމަނިކުފާނުގެ މައްޗަށް ދަށު ކޯޓުން އިއްވާފައި އޮތް މަނީ ލޯންޑަރިންގެ ހުކުމް އަންގާރަ ދުވަހު އެންމެ މަތީ ކޯޓުން ބާތިލު ކުރި ފަހުން މިއީ މިފަދަ ބޮޑު ޖަލްސާއެއްގައި، ޔާމީން ވާހަކަ ދެއްކެވި ފުރަތަމަ ފަހަރެވެ. އަދި ފުރުސަތު ބޭނުން ހިއްޕަވައި ޔާމީން ދެއްވި އެއް ގަޑިއިރާއި ދެ މިނެޓުގެ ސްޕީޗުގައި އެމަނިކުފާނުގެ ބަހުރުވައިން ބުނާ ނަމަ "ލައްކަ ވާހަކަ" ދެއްކެވި އެވެ.\nތިރީގައި މި ވަނީ ރައީސް ޔާމީންގެ ވާހަކަތަކުން ފާހަގަކުރެވޭ ބައެއް ކަންކަމެވެ.\nޔާމީންގެ ސްޕީޗުގައި އެންމެ ފުރަތަމަ ވެސް ފާހަގަ ކުރެއްވި އެއް ކަމަކީ ހުރަގޭގެ ވާހަކަ އެވެ. އެކަނި ގޮޅިއެއްގައި 500 އަށް ވުރެ ގިނަ ދުވަސް ހޭދަ ކުރެއްވުމުން ގައިދީއެއްގެ އިހްސާސް އެމަނިކުފާނަށް ވެސް ރަނގަޅަށް އެނގިވަޑައިގެންފިކަން ވާހަކައިން އެނގެ އެވެ.\nޔާމީންގެ އެދިވަޑައިގަތުމަކަށްވީ ތުހުމަތެއްގައި މީހަކު ބަންދުވި ނަމަވެސް، ނުވަތަ ހަމައެކަނި ދަށު ކޯޓުން ހުކުމެއް ކުރުމުން އެމީހަކީ، މުޖުރިމެއް ކަމަށް މުޖްތަމަައިން ލޭބަލް ނުކުރުމެވެ.\n"ސިޔާސީ ކުށެއްގެ ތުހުމަތުގައި މީހަކު ހުރުމަކީ، ނޫނިއްޔާ އެއް މަރުހަލާއިން އެމީހާއަށް ހުކުމް ކުރުމަކީ އަދި އެމީހާއަކީ މުޅިން ބޮޑު މުޖުރިމަކަށްވެގެންދާ ކަމެއް ނޫން. އިންސާފުގެ އިސްތިއުނާފުގެ ދެ މަރުހަލާ އެބަ އޮވޭ. ދެ މަރުހަލާ އޮންނައިރު އެމީހަކަށް ހައްގުތަކެއް އެބަ ލިބޭ. ހައްގުތަކެއް ކަށަވަރުވޭ އެބަ. އަޅުގަނޑުމެން ދީލަތިވާންޖެހޭ ދެއްތޯ އަޅުގަނޑުމެން ޖަލު ބަންދުގައި ތިބޭއިރު ވެސް،" ޔާމީން ވިދާޅުވި އެވެ.\nމިއީ ގާނޫނީ ބައެއް ބޭފުޅުން ވެސް ދެބަސްނުވާނެ ވާހަކައެއް ކަމަށްވެދާނެ އެވެ. އަދި މިއީ ޔާމީންގެ ވެރިކަމުގައި ޖަލަށްލި ސިޔާސީ ވެރިން ވެސް އެއްބަސްވާނެ ވާހަކައެއް ކަމަށް ބެލެވެ އެވެ. އިސްތިއުނާފްގެ މަރުހަލާގައި ލިބޭ ހައްގުތަކުގެ އިތުރުން އިސްތިއުނާފް ކުރުމުގެ ހައްގު ވެސް ޔާމީންގެ ވެރިކަމުގައި ބަންދުކުރި މީހުންނަށް ގެއްލުނު ކަމަށް އެއިރު ހައްޔަރު ކުރި މުހައްމަދު ނަޝީދު، މައުމޫން އަބްދުލްގައްޔޫމް، މުހައްމަދު ނާޒިމް، ފާރިޝް މައުމޫން، ސިޔާދް ގާސިމް، އިމްރާން އަބްދުﷲ އަދި އިތުރު ބޭފުޅުން ވިދާޅުވެފައިވެ އެވެ. އޭރު އެ ވާހަކަތައް ޔާމީނަށް އިވިވަޑައިގެންފައި ނެތީ ކަމަށްވުން އެކަށީގެންވެ އެވެ.\nގައިދީންގެ ވާހަކަ އިތުރަށް ދައްކަވަމުން ޔާމީން ވިދާޅުވީ ޖަލުގައި ރިސާޗް ކުރުމުގެ ފުރުސަތު ދޭންޖެހޭ ކަމަށެވެ. އަދި ދެން ވެރިކަން ކުރުމުގެ ފުރުސަތު ލިބިވަޑައިގެންފި ނަމަ އެކަން ކަށަވަރު ކުރައްވާނެ ކަމަށް ޔާމީން ވައުދުވެވަޑައިގެންނެވި އެވެ.\n"އަޅުގަނޑުމެންނަށް ﷲ ދެން މި ފުރުސަތު މިންވަރު ކުރައްވައިފި ކަމަށްވަންޏާ އެބަޖެހޭ ގައިދީންނަށް، ބަންދުގައި ތިބޭ މީހުންނަށް ހަމަ ރިސާޗް ކުރުމުގެ ހައްގު އެބަ ލިބެންޖެހޭ. އަޅުގަނޑު ވެސް އެބަ ކިޔަން ބޭރުގެ ކިތަންމެ ފޮތެއް ވެސް. އެންމެ ތަހުޒީބީ ގައުމުތަކުގައި ހަމަ ރިސާޗް ކުރުމުގެ ފުރުސަތު ގައިދީންނަށް ލިބޭ،" ޔާމީން ވިދާޅުވި އެވެ.\nމި ވާހަކަ ދައްކަވަމުން ޔާާމީން ވިދާޅުވެފައި ވަނީ އެމަނިކުފާނުގެ މައްޗަށް އިއްވާފައި އޮތް ހުކުމާ ގުޅޭ ގޮތުން ރިސާޗް ކުރުމުގެ ފުރުސަތު އިންޓަނެޓާއެކު އެމަނިކުފާނަށް ލިބެންޖެހޭ ކަމަށެވެ. ޔާމީން ވިދާޅުވި ފަދައިން ތަހުޒީބީ މުޖްތަމައުތަކުގައި ކަންތައް އޮންނަ ގޮތަކީ އެއީ އެވެ. އަދި އެ ފުރުސަތަކީ ކުރީގެ ކުރީގެ ރައީސް ނަޝީދު ވެސް ހަމަ މި މޭރުމުން ޖަލުގައި ހުންނެވި ދުވަސްވަރު ދައްކަވާފައި އޮތް ވާހަކައެކެވެ.\n"އަޅުގަނޑު ދޫނިދޫ ޖަލުގައި ހުންނަން ޖެހުމުން، އަޅުގަނޑަށް ގާނޫނީ ވަކީލުންނާ ރަނގަޅަކަށް މަޝްވަރާއެއް ނުކުރެވޭ. އެވަކީލުން އަޅުގަނޑަށް ދެއްވުމަށް އެދިވަޑައިގެންނަވާ ހިދުމަތްތައް އަޅުގަނޑަކަށް ފޯރުކޮށެއް ނުދެވޭ. އެބޭފުޅުން ކުރައްވަން ޖެހިވަޑައިގެންނަވާ ދިރާސާތަކާއި، އެބޭފުޅުން ބޭނުންވެ ވަޑައިގަންނަވާ މުވާސަލާތީ ވަސީލަތްތައް އެބޭފުޅުންނަށް ލިބިދީފައެއްނުވޭ. އިންޓަރނެޓުގެ ހިދުމަތް ލިބޭކަށެއް ނުހުރޭ. ގާނޫނީ ގޮތުން ތައްޔާރުކުރަންޖެހޭ ލިޔެކިޔުންތައް ތައްޔާރުކުރުމަށްޓަކައި އަޅުގަނޑާ އެއް ހާޒިރެއްގައި މަސައްކަތްކުރުމުގެ ރަނގަޅު އިންތިޒާމްތަކެއް ހަމަޖެހިފައެއްނުވޭ،" ހުލާސާ ބަޔާން އިއްވަން ލިބިވަޑައިގަތުމުން އިތުރު ފުރުސަތަކަށް އެދިވަޑައިގެން ނަޝީދުގެ ފަރާތުން ވިދާޅުވެފައިވެ އެވެ.\nހުކުރު ދުވަހުގެ ރޭ ޔާމީން ކުރެއްވި އެންމެ ބޮޑު އެއް ކަމަކީ "އިންޑިއާ އައުޓް" ކެމްޕެއިނުގެ ޒިންމާ ނެންގެވުމެވެ. އެ ކެމްޕެއިނަކީ އެމަނިކުފާނުގެ އިސްނެންގެވުމެއް ކަމަށް ޔާމީން ވިދާޅުވިއިރު، ޑިފެންސް މިނިސްޓަރު މާރިޔާ އަހުމަދު ދީދީ އިސްވެ ހުންނަވައި، މި ސަރުކާރުގެ ފަރާތުން ވަނީ އެ ކެމްޕެއިނަށް ވަރަށް ބޮޑު ފާޑުކިޔުމެއް އަމާޒުކޮށްފަ އެވެ.\n"ޕީޕީއެމް/ޕީއެންސީގެ ފަރާތުން މިކަމަށް އިސްނެގީ އަޅުގަނޑު. އިންޑިއާ އަސްކަރިއްޔާ ޖެހޭނީ ރާއްޖެއިން ފައިބަން. އިންޑިއާގެ އަސްކަރިއްޔާއަކަށް ރާއްޖެއަކުން ޖާގައެއް ނެތް. މިހާރު ރަސްމީކޮށް އަޅުގަނޑު މި ދަންނަވަނީ، ކުރީގެ ރައީސްކަން ކޮށްފައި ހުރި މީހެއްގެ ހައިސިއްޔަތުން މި ދަންނަވަނީ، ޕީޕީއެމް/ޕީއެންސީގެ ލީޑަރުގެ ހައިސިއްޔަތުން މި ދަންނަވަނީ، އެތައްހާސް ރައްޔިތުންނެއް ތަމްސީލު ކުރާ ލީޑަރެއްގެ ހައިސިއްޔަތުން މި ދަންނަވަނީ، އަޅުގަނޑުމެން ބޭނުމެއް ނުވޭ އިންޑިއާ މިލިޓަރީގެ އެންމެ މީހަކު ވެސް، އެންމެ ބޫޓު ޖޯޑެއް ވެސް އަޅުގަނޑުމެންގެ ފަސްގަނޑުގައި އޮންނާކަށް ބޭނުމެއް ނުވޭ،" ސާބިތުކަމާއެކު ޔާމީން ވިދާޅުވި އެވެ.\nއިންޑިއާ އައުޓް ކެމްޕެއިނުގެ ޒިންމާ ރައީސް ޔަމީން ނެންގެވުމަކީ އިންޑިއާގެ އެހީއެއް ނެތި 2023 ގެ އިންތިހާބާ ހަމައަށް ދިޔުމެވެ. ޔާމީން ވަނީ މީގެ ކުރިން އިންޑިއާގެ އެހީ އެތައް ފަހަރަކު ހޯއްދަވައިފަ އެވެ. މީގެ 2012 ވަނަ އަހަރު ނަޝީދުގެ ވެރިކަން ވެއްޓުނުއިރު ޔާމީން އިންނެވީ އިންޑިއާ އެމްބަސީގަ އެވެ. އަދި އިންޑިއާއިން ޑރ. މުހައްމަދު ވަހީދުގެ ސަރުކާރު ބަލައިގަތުން އަވަސްކުރި އެވެ. ނަމަވެސް ޔާމީންގެ ވެރިކަމުގައި ފަހުން އެމަނިކުފާނުގެ ހާރިޖީ ސިޔާސަތަކީ އިރުމަތި ކަމަށް ސާފުކޮށް ވަނީ ވިދާޅުވެފަ އެވެ.\nޔާމީންގެ ޕޮލިސީއަކީ އިރުމަތި ކަމަށްވި ނަމަވެސް މިހާރުގެ ސަރުކާރުގެ ޕޮލިސީއަކީ ހުޅަނގެވެ. އަދި ހުޅަނގުގެ އެލައި، އިންޑިއާ އެވެ. މި ވެރިކަމުގައި އިންޑިއާއިން ރާއްޖެއަށް އެތައް ލޯނެއް ދީ އެތައް އެހީތަކެއްވެދީފި އެވެ. ބޮޑު ގުޅުމެއް ގާއިމްކޮށްފި އެވެ. ބޮޑެތި އެއްބަސްވުންތައް ތަންފީޒު ކުރުމުގެ މަސައްކަތް ކުރިއަށްދަނީ އެވެ. އިންޑިއާގެ އިންޓްރެސްޓް ހިމެނޭ މި ކަންކަމަކީ އެ ގައުމުން ހިމާޔަތް ކުރަން ބޭނުންވާނެ ކަންކަމެވެ. އެހެންކަމުން "އިންޑިއާ އައުޓް" ކެމްޕެއިނުގެ ލީޑަރު ވެރިކަމަށް ވަޑައިގަތުމަކީ އެ ގައުމަށް ކާމިޔާބަކަށް ނުވާނެ އެވެ. މިކަން ޔާމީންއަށް ވެސް ރަނގަޅަށް އެނގިވަޑައިގަންނަވާނެ އެވެ. އެކަމަކު އެމަނިކުފާނަކީ ވެރިކަމުގައި ވެސް ހާޑްލައިން ހާރިޖީ ސިޔާސަތެއް ގެންގުޅުއްވި ބޭފުޅެކެވެ.\nޔާމީންގެ މުޅި ސްޕީޗުގައި، ވަރަށް ގިނައިން ސަރުކާރަށް ފާޑު ވިދާޅުވި އެވެ. އެމަނިކުފާނު ފާޑު ވިދާޅުވި ކަންތައްތަކުގެ ތެރޭގައި ސަރުކާރު ކުންފުނިތަކުގެ ވެރިންނަށް ދިވެހިން އައްޔަނު ނުކުރުން، ހަޒާނާއިން ފައިސާ ނެގުން، ސަރުކާރާ ދެކޮޅަށް ވާހަކަ ދެއްކުމުން އަދަބު ދިނުން އަދި ކޮވިޑް މެނޭޖް ކުރުމުގައި ޖޫރިމަނާ ތައާރަފްކުރުން ހިމެނެ އެވެ.\n"މިހާރު މި ބުޅާ ވެސް ޖޫރިމަނާކޮށްފާނެ،" ޕޯޑިއަމްގައި ހުންނަވައި ބުޅަލަކަށް އިޝާރާތް ކުރައްވަމުން ޔާމީން ވިދާޅުވި އެވެ.\nސަރުކާރު ހިއްސާވާ އަދި 100 ޕަސެންޓު ސަރުކާރުގެ ހިއްސާ އޮންނަ އެތައް ކުންފުންޏެއް ވުޖޫދުގައި އޮތްއިރު އޭގެ ތެރެއިން ބައެއް ކުންފުނިތަކުގައި ތިބީ ބޭރު މީހުންނެވެ. އޭގެ ތެރޭގައި އެއާޕޯޓު ހިންގާ އެމްއޭސީއެލް އާއި ޕެންޝަން އޮފީސް ހިމެނެ އެވެ. ސަރުކާރުން މި މައްސަލައިގައި ކުރިން ބުނެފައި ވަނީ ބިދޭސީން އެ ވަޒީފާތަކަށް ހަމަޖައްސާފައި ވަނީ ގާބިލް ދިވެހިން ނެތުމުން ކަމަށެވެ. މިއީ ކިހާވަރެއްގެ ވާހަކައެއް ކަމެއް ނޭނގެ އެވެ. އެކަމަކު ޔާމީން ވިދާޅުވާ ގޮތުން ނަމަ އެފަދަ ވަޒީފާތަކަށް ގާބިލް "އެތަކެއް ލީޑަރުންނެއް ރާއްޖޭގައި އެބަ ތިބި" އެވެ. އިދިކޮޅު ޕޯޑިއަމްގައި އެހެން ވިދާޅުވިނަމަވެސް، 'ދިވެހިން ގޮވައިގެން އެއަރޕޯޓު ހިންގުމަކީ ގޮންޖެހުމެއް' ކަމަށް ވިދާޅުވީ ވެސް ޔާމީންގެ ވެރިކަމުގައި އެމަނިކުފާނެވެ.\nއޭގެ އިތުރުން، ސަރުކާރުން މަސައްކަތް ނުކުރާ ކަމަށް އިދިކޮޅުން ބުނަމުން އަންނަ ވާހަކަ ޔާމީން ތަކުރާރު ކުރެއްވި އެވެ. ނައިބު ރައީސް ފައިސަލް ނަސީމް ހަރުދަނާ މަސައްކަތެއް ނުކުރައްވާ ކަމަށް ވިދާޅުވި އެވެ. ހަ ހާސް ވަޒީފާ އުފައްދައިގެން ސަރުކާރުން އެކަން ފާހަގަ ކުރުމުން އެކަމަށް ޔާމީން މަލާމާތް ކުރެއްވި އެވެ.\n"ރައީސް ޔާމީންގެ ފަސް އަހަރުގެ ތެރޭގައި އާރޯތާނާ، ބްރޭންޑް ނިއު 104،000 އަޅުގަނޑުމެން އުފެއްދީމޭ،" އެމަނިކުފާނު ވިދާޅުވި އެވެ.\nދެ ތިން ޖުމްލައިން ނަމަވެސް ހުކުރު ދުވަހުގެ ވާހަކައިގައި ރައީސް ޔާމީން ވަނީ ވެރިކަން ހިންގާ އެމްޑީޕީއަށް ވަރުގަދަ ހަމަލާތަކެއް ދީފަ އެވެ. ކޮމިއުނިސްޓް އީސްޓް ޖަރުމަނުގެ މިސާލު ނަންގަވަމުން ޔާމީން ވިދާޅުވީ އެމްޑީޕީއަކީ ނަމުން ޑިމޮކްރެޓިކް ކަމުން އަންޑިމޮކްރެޓިކް ޕާޓީއެއް ކަމަށެވެ.\n"އެމްޑީޕީ ޑިމޮކްރަސީއޭ ކިޔައިގެން އުޅޭއިރު އެއީ އެންމެ އަންޑިމޮކްރެޓިކް، އެންމެ އިލެޖިޓިމޭޓް [ޕާޓީ]،" ޔާމީން ތުހުމަތުގެ ކުރެއްވި އެވެ.\nއެމްޑީޕީ ޑިމޮކްރެޓިކްނުވާ މާ ބައިވަރު ސަބަބުތަކެއް ޔާމީން ނުދައްކަވަ އެވެ. ނަމަވެސް އޭގެ މައިގަނޑު ސަބަބަކީ 2018 ގެ ރިޔާސީ އިންތިހާބު ކަމަށް ޔާމީން ވިދާޅުވި އެވެ. އެމަނިކުފާނު އަދިވެސް ގަބޫލު ކުރައްވާ ގޮތުން 2018 ގެ ރިޔާސީ އިންތިހާބު ގެންގޮސްފައި އޮތީ ސައްހަކޮށެއް ނޫނެވެ.\n"އިންތިހާބު ހިނގާފައި އޮތް ގޮތަށް ބަލާލީމަ އެނގޭނެ މި ވެރިކަމަކީ ލެޖިޓިމޭޓް ވެރިކަމެއް ނޫންކަން އެނގޭނެ،" މާބޮޑު ތަފްސީލަކަށް ވަޑައިނުގެން ޔާމީން ވިދާޅުވި އެވެ.\nއޭގެ އިތުރުން އަދުލު އިންސާފުގެ ދާއިރާއަށް ސަރުކާރުން ނުފޫޒު ފޯރުވާ ކަމަށް ޔާމީން ވިދާޅުވި އެވެ.\n"ވެރިކަމަށް އައިސް ހުރިހާ ބާރުތަކެއް އެއްކޮށްފައި، އަދުލު އިންސާފުގެ ދާއިރާއަށް އަތް ފޯރުވެން އޮތް ހިސާބަކަށް އަތް ފޯރުވާފަ، އަތް ނުފޯރާ ހިސާބަށް ދިޔައީމަ ތިމަންނަމެން ފުރާޅުން ޓިނެއް ނުނަގަމޭ ބުންޏަސް އަދި އެންމެނަކަށް އެކަމެއް ނުވެސް އޮޅޭނެ،" ޔާމީން ތުހުމަތު ކުރެއްވި އެވެ.\nއަދުލުއިންސާފުގެ ދާއިރާ ރިފޯމް ކުރުމަކީ ރައީސް ސޯލިހުގެ އެންމެ މުހިންމު އެއް ވައުދެވެ. އަދި އެއީ އެންމެ ބޮޑަށް ފުދިފައިވާ ކަމަށް ސަރުކާރުން ވެސް ބުނާ އެއް ވައުދެވެ. ސުޕްރީމް ކޯޓުގެ ބެންޗު އެ އޮތީ މިހާރު ބަދަލުކޮށްފަ އެވެ. އެ މަރުހަލާއިން އިންސާފު ލިބިއްޖެކަން ރައީސް ޔާމީން ވެސް ގަބޫލު ކުރައްވަ އެވެ. އަދި ސަރުކާރުން ޖުޑިޝަރީއަށް ނުފޫޒު ފޯރުވާ ކަމަށް ވިދާޅުވި ނަމަވެސް މިހާރު ރާއްޖޭގެ ކޯޓުތަކުން އިންސާފު ލިބޭ ކަމަށް އާންމުންގެ ވަރަށް ގިނަ ބަޔަކު ވެސް ގަބޫލު ކުރެ އެވެ.\nހުކުރު ދުވަހުގެ ސްޕީޗުގައި ރައީސް ޔާމީން ވަނީ ނޫސްވެރިންނަށް ވެސް ވަރަށް ބޮޑަށް ފާޑުވިދާޅުވެފަ އެވެ. އަދި ރިޝްވަތު ނަގާ ކަމުގެ ތުހުމަތު ވެސް ނޫސްވެރިންގެ ބޮލުގައި އެޅުވި އެވެ.\n"ސުޕްރީމް ކޯޓުގެ ހުކުމަކުން އަޅުގަނޑު ސަލާމަތްވީމަ މިހާރު ނޫސްތަކުން ހުކުމް އަޅުގަނޑާ ދޭތެރޭގައި ކުރަނީ. މައްސަލައެއް ނެތެއް ނޫންތޯ،" ނުރުހުމާއެކު ޔާމީން ވިދާޅުވި އެވެ. "[އިންޑިއާ] އެމްބަސީން ފޮނުވާ ލާރިކޮޅު ނަގައިގެން އެމީހުން އެ ތިބެނީ."\nޔާމީންގެ ވާހަކައިގައި އެއްވެސް ނޫހެއްގެ ނަމެއް ވިދާޅެއްނުވެ އެވެ. ނަމަވެސް މަނީ ލޯންޑަރިން މައްސަލައިގައި ޔާމީން އަމަލު ކުރެއްވީ ގައުމީ މަސްލަހަތު އިސްކުރެއްވުމުގެ ބަދަލުގައި އަމިއްލަ މަންފާއަށް ކަމަށް ސުޕްރީމް ކޯޓުގެ ހުކުމުގައި ފާހަގަ ކުރި ކަމަށް ވަރަށް ގިނަ ނޫސްތަކުން ރިޕޯޓު ކުރި އެވެ. އަދި ދައުލަތުން ބައެއް މުހިންމު ހެކި ކޯޓަށް ހުށަހެޅި ނަމަ ހުކުމް ތަފާތުވީސް ކަމަށް ފަނޑިޔާރު ވިދާޅުވި ކަމަށް ވެސް ނޫސްތަކުން ރިޕޯޓު ކުރި އެވެ. އެހެންކަމުން ނޫސްތަކުން ބުންޏަސް އެއީ ސުޕްރީމް ކޯޓުގެ ބަހެވެ.\nނޫސްތަކަށް ފާޑުވިދާޅުވުމަށްފަހު ޔާމީން ވިދާޅުވީ މިހާރު ސަރުކާރުން ނޫސްތަކަށް ވަރަށް ބޮޑަށް ނުފޫޒު ފޯރުވާ ކަމަށެވެ. އެއާ ހިލާފަށް އެމަނިކުފާނުގެ ވެރިކަމުގައި ނޫސްވެރިކަމަށް ފުރިހަމަ މިނިވަންކަން އޮތް ކަމަށް ޔާމީން ވިދާޅުވި އެވެ.\n"ދިވެހިރާއްޖެއަކީ އަޅުގަނޑުމެންގެ ސަރުކާރުގައި ހަމަ ގައިމު ވެސް މިނިވަންކަމާއެކީ ކޮންމެ ވާހަކައެއް ލިޔަން އަޅުގަނޑުމެން ޖާގަ ދިނިން ނޫސްވެރިކަމަށް،" ޔާމީން ވިދާޅުވި އެވެ.\nޔާމީންގެ އެ ވާހަކައާ ދެބަސްވާނެ މީހުން ވަރަށް ގިނަވާނެ އެވެ. ހާއްސަކޮށް، ސައުދީން ހަދިޔާ ކުރި ކަދުރަށްވީ ގޮތް ލިޔުނު "ސީއެންއެމް" އާއި ސަރުކާރަށް ވަރަށް ބޮޑަށް ފާޑުކިޔަމުންދިޔަ "ހަވީރު" ނޫހެވެ. އެ ދެ ނޫސް ވެސް ޖެހުނީ ބަންދު ކުރާށެވެ. ސީއެންއެމްގެ ވެރިންނާއި ނޫސްވެރިންނަށް ވަރަށް ގިނަ އިންޒާރު ލިބުނެވެ. މުދަލަށް ގެއްލުންދީފައި އެބަހުއްޓެވެ. އަދި ސްޕޮންސަރުންނަށް ވަރަށް ޕްރެޝަރު ކުރި އެވެ. އެންމެފަހުން ހުއްޓާލަންޖެހުނީ އެވެ. ހަވީރު ނޫހުން ސަރުކާރަށް ފާޑުކިޔަމުން ދަނިކޮށް ނޫސް ހުއްޓާލުމަށް އެންގީ ކޯޓު ތެރެއިންނެވެ. އެ ހުކުމް ލިޔުނީ އަމިއްލައަށް ނޫން ކަމަށް އެކަން ކުރި ފަނޑިޔާރު އޮތީ އެއްބަސްވެފަ އެވެ.\nޔާމީންގެ ވާހަކައިގައި ޝައުގުވެރި އެހެން ވާހަކައެއް ވެސް ދެއްކެވި އެވެ. ޓެކްޓޯނިކް ޕްލޭޓްސް އުފެދުނު ގޮތުގެ ވާހަކަ އާއި ރާއްޖެ އުފެދުނު ގޮތުގެ ވާހަކަ އެވެ. މި ވާހަކަ ފެށުނީ ރާއްޖެއަކީ އިންޑިއާގެ ނަސްލާ ގުޅުމެއް އޮތް ބައެއް ނޫންކަން ބުނުމުގެ ގޮތުންނެވެ.\n"އަޅުގަނޑުމެންގެ ސަރަހައްދުގައި މި އޮތީ، އަޅުގަނޑު އަހާ ގޮތުން ވެއްޖެއްޔާ، ގޮންޑުއާނާ ލޭން ކިޔާ އެއް ބައްރެއް މިއޮތީ. ދެން ކަނޑުގެ އަޑިން، ބިމުގެ އަޑިން އައި ޕްރެޝަތުތަކަކާއެކު ރަށްރަށް ވަކިވެގެން މިދިޔައީ. ކުރީގައި އިންޑިއާ ބައްރު އޮތީ ގޮސް އެފްރިކާގައި ލައްގާފަ. އެއް ބައްރަކުން އޮތް ތަނެއް މިއީ. ނޯތު އެމެރިކާ އާއި ސައުތު އެމެރިކާ އޭރު އަދި ދުނިޔެއަކަށް އުފަނެއް ނުވޭ. އެކަމަކު އެތަންތަން ހުރި. އޮސްޓްރޭލިއާއަކީ ވެސް ހަމަ ބައްރުގެ ތެރޭގައި ހިމެނޭ ބައްރެއް. ﷲގެ މިންވަރުފުޅާއެކީ އެ އައި ކެޓަލަޓިސްޓިކް ބާރު، ބިމުގެ އަޑިން އުފެނު އެނާޖީ، އޭގެ ސަބަބުން ރަށްރަށް ބުރައިގެން ދިޔައީ، ބައިބައި ބުރައިގެންދިޔައީ. އޭގެ ސަބަބުން އެފްރިކާއިން ނައްޓާލައިގެން އިންޑިއާ ދިޔަ ދިޔުމުގައި، އިންޑިއާ އޭޝިޔާ ބައްރުގައި ޖެހިފައި ހިމާލިޔާ ފަރުބަދަ އުފެދިޔެން މި އުޅެނީ. ހަމަ އެ ގޮތަށް އެފްރިކާ ވަކިވެގެންދިޔައީ، އޮސްޓްރޭލިޔާ ވަކިވެގެންދިޔައީ،" ޝައުގުވެރިކަމާއެކު އަތުން އިޝާރާތް ކުރައްވަމުން ޔާމީން ކިޔައިދެއްވި އެވެ.\nޔާމީން ގަބޫލު ކުރައްވާ ގޮތުގައި، ރާއްޖެ އުފެދުނު ގޮތަށް، ރާއްޖެ އުފެއްދެވުމުގެ ބޭނުމެއްވެ އެވެ.\n"ގައިމު ސަބަބެއް އޮންނާނެ ދެއްތޯ މިވަރުވެގެންދިޔައިރު ހަމަ މި ޖަޒީރާ ގައުމު ކަނޑު މެދުން މި އޮތީ ﷲ އުފައްދަވައިފަ. މީގައި ސިއްރެއް ނުވޭތޯ؟ މީގައި ސިއްރެއް އެބަ ވޭ. އެހެންވީމަ އުފެދުމުގައި އަޅުގަނޑުމެންނަކީ، މި ސަރަހައްދުގައި އޮތަސް، އެމީހުންގެ [އިންޑިއާ] ނަސްލުގެ ބައެއް ނޫނޭ،" އެމަނިކުފާނު ވިދާޅުވި އެވެ.\nއެއީ ޔާމީންގެ ސްޕީޗުގައި ފާހަގަ ކުރެވުނު ބައެއް މުހިންމު ކަންކަމެވެ. ދެން އޮތީ ފާހަގަ ނުވާ ބައެއް ކަންކަމެވެ. އެގޮތުން، މިއީ ކޮވިޑްގެ ޕެންޑަމިކްގެ ތެރޭގައި ޔާމީން ގައުމާ މުހާތް ކުރައްވާ ފުރަތަމަ ފަހަރު ކަމަށްވެފައި، އެ ބަލީގައި ރާއްޖެއިން މިހާތަނަށް 246 މީހަކު މަރުވެފައިވާއިރު އެމީހުންނާމެދު އަދި ފްރަންޓްލައިނުގައި މަސައްކަތް ކުރި އަދި ކުރާ ހިދުމަތްތެރިންނާމެދު އެއްޗެއް ވިދާޅުނުވުމުން އެކަން ފާހަގަވި އެވެ.\nއޭގެ އިތުރުން، ނަޝީދަށް މެއި 6، ގައި ދިން ބޮމުގެ ހަމަލާއާމެދު ވެސް ޔާމީން ވާހަކަ ދައްކަވާފައެއް ނުވެ އެވެ. ނަޝީދަކީ ޔާމީންގެ ޕޮލިޓިކަލް ރައިވަލްއެއް ނަމަވެސް ޓެރަރިސްޓުން ހަމަލާދީފައި ވަނީ ދައުލަތުގެ ވެރިއަކަށެވެ. ދައުލަތުގެ އެއް ބާރަށެވެ. އެހެންކަމުން ކުރީގެ ރައީސެއްގެ ހައިސިއްޔަތުން، ދައުލަތުގެ ސަލާމަތީ ކަންކަމުގެ ސިއްރުތައް އެނގިވަޑައިގަންނަވާ ބޭފުޅެއްގެ ހައިސިއްޔަތުން، ނަޝީދަށް ދިން ބޮމުގެ ހަމަލާ ކުށްވެރި ކުރެއްވުމަކީ ދައުލަތުގެ އިސް މަގާމުތައް ފުރުއްވާފައިވާ ބޭފުޅެއްގެ ފަރާތުން ފެންނަން ރައްޔިތުން އުއްމީދުކުރާނޭ ކަމެކެވެ.\nޔާމީންގެ ސްޕީޗުގައި އެމަނިކުފާނަށް މުހިންމު ސިޔާސީ ކަންކަމުގެ ވާހަކަ ދެއްކެވި އެވެ. އިގްތިސާދުގެ ވާހަކަ ދެއްކެވި އެވެ. އަދުލު އިންސާފުގެ ވާހަކަ ދެއްކެވި އެވެ. އިންތިހާބުގެ ވާހަކަ ދެއްކެވި އެވެ. ވަރަށް ގިނަ މައުލޫތަކަށް ވާހަކަ ދެއްކެވުމުން ވާހަކައިގެ މިސްރާބަކީ ކޮބައިކަން ސާފުވާން ބައެއް ވަގުތުތަކުގައި އުނދަގޫވި އެވެ. ނަމަވެސް އެއީ މައްސަލައެއް ނޫނެވެ. އެކަމާމެދު އެންމެ ފުރިހަމަ ވާހައެއް ވިދާޅުވީ ހުދު ޔާމީނެވެ.\n"ޝައްކެއް ވެސް ނެތް ދެ އަހަރު ވަންދެން ކޮއްޓެއްގެ ތެރޭގައި ކުކުޅެއް ގެންގުޅެފައި ދޫކޮށްލިޔަސް ވަރަށް ގިނަ ދިމަދިމާލަށް ދުވަން ބޭނުންވާނެ."\nކުރީގެ ރައީސް ޔާމީން ހައްޔަރުކުރަން ހަސަން ލަތީފް ގޮވާލައްވައިފި


REPORT: Media ge beleniverin dhivehi noosverikan rahmedhu koffi | Mihaaru\nމީޑިއާގެ ބެލެނިވެރިން ދިވެހި ނޫސްވެރިކަން ރަށްމެދުކޮށްފި\nނަމަވެސް އެ ބުނާ މިނިވަންކަމުގެ ބޭނުމަކީ ކޮބައި ހެއްޔެވެ؟ ނޫސްވެރިކަން ކުރުމުގެ ހައްގު ކަށަވަރުކޮށްދޭ އިރު، އެ ހައްގާ ގުޅުވައިގެން މިނިވަންކަމުގެ ވާހަކަ އޮންނަނީ ކީއް ކުރަން ހެއްޔެވެ؟ ގާނޫނުއަސާސީގެ 28 ވަނަ މާއްދާ އިން ކަށަވަރު ކޮށްދެނީ ނޫސްވެރިކަން ކުރުމުގެ ހައްގެއް ނޫނެވެ. މިނިވަންކަމާ އެކު ނޫސްވެރިކަން ކުރުމުގެ ހައްގެވެ.\n"ބައެއް މީހުންނަށް ހީވަނީ ނޫސްވެރިކަމުގެ މިނިވަންކަމޭ ބުނީމާ އެއީ ހަމައެކަނި ނޫސްވެރިންނަށް އޮންނަ މިނިވަންކަމެއްގެ ވާހަކައޭ. އާންމު ރައްޔިތުން ވެސް އެބަ ދެނެގަންނަން ޖެހޭ ނޫސްވެރިކަމުގެ މިނިވަންކަމަކީ، އާންމު ރައްޔިތުންނަށް ލިބިގެންވާ، ކަންކަން އެނގުމުގެ ހައްގުކަން،" މީޑިއާ ކައުންސިލްގެ ފުރަތަމަ ދައުރުގެ ރައީސް މުހައްމަދު ނަޒީފް ވިދާޅުވި އެވެ.\n"އެ ހައްގު ރައްޔިތުންނަށް ކަށަވަރުވެގެން މިދަނީ މިނިވަން ނޫސްވެރިކަމެއް އޮތީމާ. އެހެންވީމާ އެ މިނިވަންކަން ނެތިއްޔާ އާންމުންނަށް ލިބިގެންވާ އެ ހައްގު ކަށަވަރެއް ނުވާނެ. މުޅި މުޖްތަމައުގެ ހައްގެއްތާ ނޫސްވެރިކަމުގެ މިނިވަންކަން އޮތުމަކީ. މީޑިއާގެ މިނިވަންކަން އޮވެގެންތާ ރައްޔިތުންނަށް ކަންތައް އެނގުމުގެ ހައްގު މި ލިބެނީ. ނޭނގެނީ ކަންނޭނގެ ނޫސްވެރިކަމުގެ މިނިވަންކަމަށް ހުރަސް އަޅާ އިރު، ތިމާމެންނަށް މި ކުރެވޭ ކަމަކީ، ރައްޔިތުންނަށް ލިބިގެންވާ މައުލޫމާތު ހޯދައި ލިބިގަތުމާއި ކަންކަން އެނގުމުގެ ހައްގަށް ހުރަސްއެޅުން ކަން."\nމީޑިއާ އަށް ހުރި ހުރަސްތައް ނައްތާލަން ގޮވާލައި މިދިޔަ އަހަރު ނޫސްވެރިން އިހުތިޖާޖު ކުރަނީ.-- ފޮޓޯ: އޭއެފްޕީ\nބްރޯޑްކާސްޓް ކުރުމުގެ ގާނޫނުގެ އެންމެ ފުރަތަމަ މަގްސަދެއްގެ ގޮތުގައި ވެސް ބަޔާންކޮށްފައި އޮތީ، ގާނޫނުއަސާސީން ލިބިދޭ ޚިޔާލު ފާޅުކުރުމުގެ މިނިވަންކަން ދަމަހައްޓައި އާލާކުރުމެވެ. ބްރޯޑްކާސްޓް ކުރުމުގެ މައިދާނުގައި އިންވެސްޓް ކުރުމަށް މަގުފަހިކޮށްދިނުމާއި އެ މައިދާނުގައި މާލީ ތަނަވަސްކަން ލިބިގަތުމަށާއި އިންސާފުވެރި، ވާދަވެރިކަމަށް ފުރުސަތު ހުޅުވައިލުމަކީ ވެސް މި ގާނޫނުގެ އެއް މަގްސަދެވެ.\nމީޑިއާ ކައުންސިލްގެ ގާނޫނުގެ ވެސް ފުރަތަމަ މަގްސަދަކީ، މީޑިއާގެ މިނިވަންކަން ރާއްޖޭގައި ދެމެހެއްޓުމާއި އެ މިނިވަންކަމަށް އުނިކަން އަންނަ ކަންކަން ބަލައި ފިޔަވަޅު އެޅުމެވެ. އަދި ކައުންސިލްގެ މައިގަނޑު މަސައްކަތަކީ މީޑިއާގެ މިނިވަންކަން ގާނޫނު ތަންދޭ ގޮތުގެ މަތީން ވީހާ ވެސް ފުޅާ ދާއިރާއެއްގައި އެކަށައަޅައި އާލާކޮށް ދެމެހެއްޓުމެވެ.\nމީޑިއާ ކައުންސިލާއި ބްރޯޑްކާސްޓިން ކޮމިޝަނަކީ މިދެންނެވި ދެ ގާނޫނުގެ ދަށުން އުފައްދާފައިވާ ދެ އިދާރާއަކަށް ވިޔަސް، ރާއްޖޭގެ ތަޖުރިބާކާރު ނޫސްވެރިން ދެކޭ ގޮތުގައި އެ ދެ ތަނުން އެ މަސައްކަތް ކުރާ ތަނެއް ނުފެނެ އެވެ. އޭގެ ބަދަލުގައި ފެންނަނީ ނޫސްވެރިކަމުގެ ވަށައިގެން ދާޖަހައި ބައްދަމުންދާ މަންޒަރެވެ.\n"ކޮމިޝަނަށް ގާނޫނުން ލާޒިމްކޮށްފައިވާ ދައުރު އެ މީހުން އަމިއްލަ އަށް އަދާއެއް ނުކުރޭ. އޭގެ ބަދަލުގައި އެ މީހުން ކުރާ ކަމަކީ ބްރޯޑްކާސްޓަރުންނަށް ބިރު ދެއްކުމާއި އިންޒާރު ދިނުން. އެއަށް ވުރެ މާ ބޮޑު ޒިންމާއެއް އެބަ އޮތް އެ ކޮމިޝަންގެ ބޮލުގައި އެޅިފައި،" މީޑިއާ ކައުންސިލްގެ ތިން ވަނަ ދައުރުގެ ރައީސް މުހައްމަދު އާސިފް (މޮންދު) ވިދާޅުވި އެވެ.\nނަޒީފް ގަބޫލުކުރައްވާ ގޮތުގައި މީޑިއާގެ ކުރިއެރުމަށް އެ ދެ އިދާރާ އިން މަސައްކަތެއް ނުކޮށް ތިބެ، މީޑިއާތައް ކުށްވެރިކޮށް އަދަބު ދިނުމުގެ ވިސްނުމެއް އިސްކޮށްގެން އުޅުމަކީ ހިތާމަކުރަން ޖެހޭ ކަމެކެވެ.\nމީޑިއާ ކައުންސިލްގެ ކުރީގެ ރައީސް އާސިފް ނޫސްވެރިންނާ ވާހަކަ ދައްކަވަނީ .-- ފޮޓޯ: މުހައްމަދު ޝަރުހާން/ މިހާރު\n"ކައުންސިލް އުފެދުނު އިރު ބޮޑަށް މަސައްކަތް ކުރީ މީޑިއާތައް ނަގަހައްޓައި މީޑިއާ އަށް ފަހި މާހައުލެއް އުފައްދައިދެވޭތޯ. އެކަމަކު މިއަދު މި ފެންނަނީ އެ މާހައުލު ނުއުފެދޭ ތާނގައި އެ މުއައްސަސާ ވަޅުޖެހިގެން ގޮސްފައި ދެން އޮތް މުއައްސަސާ މާ ބޮޑަށް މީޑިއާތަކާ ދެކޮޅަށް ފިޔަވަޅު އަޅާ ތަން. ބޮޑެތި އަދަދުތަކުން މީޑިއާތައް ޖޫރިމަނާ ކުރާ ތަން. މިއީ ކަންބޮޑުވާން ޖެހޭ ކަމަކީ،" ނަޒީފް ވިދާޅުވި އެވެ.\nއޭގެ އެންމެ ބޮޑު ހެއްކަކީ، އެއް މައްސަލައެއްގައި ރާއްޖެ ޓީވީގެ ނޫސްވެރިއަކު 50،000ރ. އިން ޖޫރިމަނާ ކުރުމާއި އެ ސްޓޭޝަން 200،000ރ. އިން ޖޫރިމަނާކޮށް އަދި އެހެން މައްސަލައެއްގައި އެއް މިލިއަން ރުފިޔާ އިން އެ ސްޓޭޝަން ޖޫރިމަނާ ކުރުމެވެ.\nރާއްޖެ ޓީވީގެ ސީއީއޯ ހުސައިން ފިޔާޒް މޫސާ ވިދާޅުވީ ރާއްޖޭގެ ނޫސްވެރިކަން މިހާރު މި އޮތީ ރައީސް މައުމޫންގެ 30 އަހަރުގެ ދިގު ވެރިކަމުގައި ވެސް ނުވެއްޓޭހާ ފުން ވަޅުގަނޑެއްގައި ކަމަށެވެ.\n"މި އިދާރާތައް މި އުޅެނީ ނޫސްވެރިކަން ހިމާޔަތްކޮށް ނޫސްވެރިންގެ ކުރިއެރުމަށް މަސައްކަތް ކުރާކަށް ނޫން. އޭގެ ބަދަލުގައި އެ ބަލަނީ ނޫސްވެރިން ފަހައި ދުވެ، ހިފައިގަނެގެން ވިޔަސް ބޮނޑިއެއް ދެވޭތޯ. ނޫސްވެރިކަން އިނދަޖައްސާލައި ރައްޔިތުންނަށް ލިބިގެންވާ ހައްގުތައް ނިގުޅައިގަންނަން. އެ މީހުންނަށް ހީވަނީ އެ މީހުންގެ ގާނޫނުގައި ހަމައެކަނި އޮތީ މީޑިއާތަކަށް ފިޔަވަޅު އެޅުމުގެ ވާހަކަ ކަމަށް،" ފިޔާޒް ވިދާޅުވި އެވެ.\nއޭނާ ވިދާޅުވީ ނޫސްވެރިކަން ހިމާޔަތް ކުރުމުގެ ބަދަލުގައި ބްރޯޑްކާސްޓިން ކޮމިޝަނުން މަސައްކަތް ކުރަނީ އެ މީހުންގެ ވަޒީފާ ދަމަހައްޓައި މުޅި ގައުމުގެ އެންމެ ފަރުދަކު ހިމާޔަތްކޮށް އެ މީހަކުގެ ރުހުން ހޯދުމަށް ކަމަށެވެ. އެއީ އެ ކޮމިޝަންގެ ޒިންމާއެއް ނޫން ކަމަށާއި އެ ކޮމިޝަނަކީ ނޫސްވެރިންނާ ގުޅުން ބަދަހި އިދާރާއަކަށް ވާން ޖެހޭނެ ކަމަށް ވެސް އޭނާ ވިދާޅުވި އެވެ.\n"އެމީހުންނަށް ވިސްނެނީ އެމީހުންގެ ގާނޫނީ ޒިންމާއަކީ ނޫސްވެރިންނަށް ފިޔަވަޅު އެޅުން އެކަންޏޭ. ގާނޫނުގައި ވަރަށް ފުޅާކޮށް އެބަ އޮތް، ނޫސްވެރިކަން ރެގިއުލޭޓް ކުރުމާއި ނޫސްވެރިން ތަމްރީން ކުރުމާއި މަގުދައްކައިދިނުން. އެއިން އެއްވެސް ކަމަކަށް ނުބަލައި ކޮމިޝަނުން ކުރާ ކަމަކީ ނޫސްވެރިންނަށް ފިޔަވަޅު އެޅުން. ޚާއްސަކޮށް ރާއްޖެ ޓީވީ އަށް،" ފިޔާޒް ވިދާޅުވި އެވެ.\nހިޔާލު ފާޅު ކުރުން ހުއްޓުވުމުގެ ބިލް ފާސް ނުކުރަން އެދި ނޫސްވެރިން މަޖިލިސް އިދާރާ ދޮށުގައި. --ފޮޓޯ: މިހާރު\nމީޑިއާ ކައުންސިލާއި ބްރޯޑްކާސްްޓިން ކޮމިޝަން އުފެދިފައި އޮތް ގޮތަކީ ވެސް އޭގެ ޒާތުގައި މައްސަައެއް ކަމަށް ނޫސްވެރިން ދެކެ އެވެ. މީޑިއާ ކައުންސިލްގެ ވެރިންގެ ގޮތުގައި މިހާރު ތިއްބެވީ ހަގީގީ ނޫސްވެރިކަމުގައި އުޅޭ ބަޔަކަށް ނުވާތީ، ނޫސްވެރިންގެ އިހްސާސްތަކާއި ނޫސްވެރިކަން ދިފާއު ކުރުމުގެ ބަދަލުގައި އެބޭފުޅުންނަށް ބޮޑަށް ވިސްނެނީ ސަރުކާރުގެ ވަޒީފާއެއް އަދާކުރަން ކުރާ ކަމެއްގެ ގޮތުގައި ކަމަށް ވެދާނެ އެވެ.\n"ބްރޯޑްކާސްޓް ކޮމިޝަނަކީ ރެގިއުލޭޓަރީ ބޮޑީއަކަށް ވެފައި މީޑިއާ ކައުންސިލްގައި މި ތިބެނީ މީޑިއާތަކުން އައިސް ތިބޭ މީހުންނަށް ވާއިރު، ރެގިއުލޭޓަރީ ބޮޑީން ކަމެއް ކުރީމާ އޭގައި ހުރި ކަންކަމަކީ ކޮބައިތޯ ބަލައި ބަހެއް ބުނަން އޮތް ފަރާތަކީ ވެސް މީޑިއާތަކުގެ ތެރެއިން އުފެދިފައި މި އޮންނަ ސެލްފް ރެގިއުލޭޓަރީ މެކޭނިޒަމް (މީޑިއާ ކައުންސިލް) ތާ. އެކަމަކު މި ފެންނަނީ އެ ބޭފުޅުން އެކަމުގައި ވެސް އެއްޗެއް ނުބުނާތަން،" ނަޒީފް ވިދާޅުވި އެވެ.\nއޭނާ އާއި އާސިފް އަދި ފިޔާޒް ވެސް ފާހަގަކުރެއްވި ގޮތުގައި، ކައުންސިލާއި ކޮމިޝަންގެ އެންމެ ފުރަތަމަ ޒިންމާއަކީ ނޫސްވެރިކަން ކުރިއަރުވައި ތަރައްގީ ކުރަން މަސައްކަތް ކުރުމެވެ. އަދި އެ ދެ އިދާރާ އިން އެ ޒިންމާ އަދާނުކޮށް ނޫސްވެރިންނާ މެދު ފިޔަވަޅު އެޅުމުގައި ފަސް ވަނަ ގިޔަރަށް ލާފައިވާ އިރު، ނޫސްވެރިންގެ ހިމާޔަތުގައި މަސައްކަތް ކުރާނެ ބަޔަކު ނެތެވެ.\nސަރުކާރުން ބުނާހާ ކަމަކަށް އަތް ހިއްލާފައި އެހެން ކަމެއް ކުރާނެ ވަގުތެއް އަދި ހިތްވަރެއް ވެސް ރައްޔިތުންގެ މަޖިލީހުގެ މެމްބަރުންގެ ކިބައިގައި ނެތެވެ. އަބުރުގެ ގާނޫނު އެކުލަވައިލި އިރު މަޖިލީހުގެ ކޮމިޓީ އަށް އެކި މީޑިއާތަކުގެ ނޫސްވެރިން ގެންގޮސް މަޖިލީހުގެ މެމްބަރުން ދެއްކި ވާހަކަތަކުން އެނގުނީ، މަޖިލީހުން އޮތީ ސަރުކާރުން ހުށަހެޅި ގޮތަށް އެ ބިލް ފާސްކުރަން ކަމެވެ.\nއަދި ބައެއް މެމްބަރުން ތިބީ އެއަށް ވުރެ ވެސް ބޮޑަށް އެ ގާނޫނު ހަރުކަށި ކުރުމުގެ ވިސްނުމެއްގައި ކަން ވެސް އެނގުނެވެ. ތިމާމެންނަކީ ސަރުކާރަށް ކިހާ ވަފާތެރި ބައެއް ކަން ސާބިތުކޮށްދޭން ލިބޭ ރަނުގެ ފުރުސަތަކަށް ވީތީ އެވެ.\nއެ ގާނޫނުގެ ދަށުން މިނިވަން ޚިޔާލު ފާޅުކުރުމަށް ހުރަސް އެޅި އެވެ. ނޫސްވެރިކަމުގެ މިނިވަންކަމަށް ހުރަސް އެޅި އެވެ. އަދި އެ ގާނޫނުގެ ނާޖާއިޒު ފައިދާ ނަގައި، ނޫސްވެރިންނާއި މީޑިއާގެ އިދާރާތައް މިލިއަން ރުފިޔާ އިން ޖޫރިމަނާ ކުރަން ވަނީ ފަށައިފަ އެވެ. އަދި އޭގެ އެންމެ މުހިންމު ކަމަކީ، ބަޔަކު މައްސަލައެއް ހުށަހެޅުމަކާ ނުލައި، ބްރޯޑްކާސްޓިން ކޮމިޝަނުން އަމިއްލަ އަށް އިސްނަގައިގެން ވެސް މީޑިއާތައް ޖޫރިމަނާކުރަން ފަށާފައިވާ ކަމެވެ.\n"އެ ހުރިހާ ކަމެއް ކޮށް ޚިޔާލު ފާޅުކުރުމުގެ މިނިވަންކަން ހަނިކުރާ އަބުރުގެ ގާނޫނު ފާސްވެގެން ދިޔަ އިރު އެ މީހުން އެއްޗެއް ނުބުނެތާ. މީޑިއާ ކައުންސިލުން ވެސް މާ ބޮޑު އެއްޗެއް ނުބުނޭތާ. އެހެން ތިއްބައިތާ އެ ގާނޫނު ފާސްކޮށް ބޮޑެތި ޖޫރިމަނާތައް މި ކުރީ. މިއަދު މީޑިއާތައް ޖޫރިމަނާކޮށް ހަދާ އިރު، އެކަމުގައި ތެދުވެ މީޑިއާ ކައުންސިލުން އެއްޗެއް ބުނަން ކީއްތޯ ވާނީ!" ނަޒީފް ވިދާޅުވި އެވެ.\nމިނިވަން ނޫސްވެރިކަމާއި ހިޔާލުފާޅުކުރުމަށް ބޮޑެތި ހުރަސްތައް ކުރިމަތިވާ ގޮތަށް ފާސްކުރި އަބުރުގެ ގާނޫނާ ދެކޮޅަށް ނޫސްވެރިން ހިމޭން މުޒާހަރާއެއްގައި. ފޮޓޯ: މިހާރު\nއޭނާ ވިދާޅުވި ގޮތުގައި މީޑިއާތައް ފަހައި ދުވުމުގެ ކުރިން އެ ދެ އިދާރާ އިން މީޑިއާގެ ތަރައްގީ އަށް ކަންތައްތަކެއް ކޮށްދޭން ޖެހެ އެވެ. އެ ގޮތުން ނޫސްވެރިން ތަމްރީން ކުރުމާއި ނޫސްވެރިންނަށް ކުރިމަތިވާ އެކި ދާއިރާތަކުގެ ގޮންޖެހުންތައް ނައްތައިލުމަށް މަސައްކަތް ކުރަން ޖެހެ އެވެ.\nފިޔާޒް ވިދާޅުވީ މީޑިއާގެ ކުރިއެރުމާއި ތަރައްގީ އަށް މީޑިއާ ކައުންސިލާއި ކޮމިޝަނުން ވެސް އެއްވެސް މަސައްކަތެއް ކުރާ ތަނެއް ނުފެނެ އެވެ. މީގެ ކުރިން މީޑިއާ ކައުންސިލުން ނޫސްވެރިން ތަމްރީން ކުރުމަށް މަސައްކަތް ކުރި ކަމުގައި ވިޔަސް، މިހާރު އެ އިދާރާ ވެސް އޮތީ ފުން ނިންޖެއްގައި ކަމަށް އޭނާ ދެކެ އެވެ.\n"އެ ދެ އިދާރާގެ އެންމެ އިސް ވާޖިބު އަދާ ކުރާ ތަނެއް އަޅުގަނޑަކަށް ނުފެނޭ. އޭގެ ބަދަލުގައި ވަކި އަތަކަށް ޖެހިގެން ވަކި ގޮތަކަށް ކަންތައް ކުރާ ތަން ފެންނަނީ. ބްރޯޑްކާސްޓަރުންގެ އުދާސްތަކާއި ކަންތައް ދެނެގަނެވޭ ވަރުގެ ބައެއްތޯ ކޮމިޝަންގައި ތިބީ. އެހެން ނަމަ މިހާރު އެ ކުރާ ގޮތަށް އަމަލެއް ނުކުރާނެ. އެއިން ކަމެއް ނުކޮށް އޭގެ ބަދަލުގައި އަޅުގަނޑުމެންނަށް މި ފެންނަނީ ކޮމިޝަނުން އަމިއްލަ އަށް އިސްނަގައިގެން ވެސް ބްރޯޑްކާސްޓަރުން މިލިއަން ރުފިޔާ އިން ޖޫރިމަނާ ކުރާ ތަން." އާސިފް ވިދާޅުވި އެވެ.\nމީޑިއާގެ އިދާރާތަކާއި މީޑިއާގެ ބެލެނިވެރި ދެ އިދާރާއާ ދެމެދު އެއްވެސް ކަހަލަ ގާތް ގުޅުމެއް ނެތެވެ. އަދި އެ ދެ އިދާރާ އިން ނޫސްވެރިންގެ ހައްގުގައި ކުރާ މަސައްކަތެއް ނެތެވެ.\n"އަޅުގަނޑު ގަބޫލެއް ނުކުރަން މި ދެ މުއައްސަސާ އިން ރާއްޖޭގެ ނޫސްވެރިކަމަށް މިހާރު އެއްވެސް މަންފާއެއް ކުރާ ކަމަކަށް. ސަބަބަކީ ނޫސްވެރިންގެ ތަރައްގީ އަށް މަސައްކަތެއް ނުކުރޭ. ކިޔަވައެއް ނުދޭ. ތަމްރީނެއް ނުދޭ. މިއިން ކަމެއް ނުކޮށް ފިޔަވަޅު އަޅައި ޖޫރިމަނާ ކުރާ ބައެއްގެ ގޮތުގައި ފެންނަމުން މިދަނީ،" އާސިފް ވިދާޅުވި އެވެ.\n"މީޑިއާގައި ކުރިމަތިވާ ކަންކަމުގައި ނޫސްވެރިންނާ ބްރޯޑްކާސްޓަރުންނާ ވާހަކަ ދައްކައި ރަނގަޅު ކުރަން މަސައްކަތް ކޮށްފައި އޭގެ ފަހުގައި ފިޔަވަޅު އަޅަން ޖެހޭނީ. ކޮމިޝަންގައި ތިބެން ޖެހޭނީ ނޫސްވެރިންނާ ސީދާސީދާ ކޮށް ބައްދަލުކޮށް ވާހަކަ ދެއްކޭ ވަރުގެ ބައެއް. ސިޔާސީ ވެގެން ގޮސް ނޫސްވެރިންނާ ބްރޯޑްކާސްޓަރުންނާ ބައްދަލުކޮށްލަން ވެސް ނުކެރި ސިޓީ ފޮނުވައިގެން ކަންތައް ކުރާ ވަރުގެ ބައެއް ނޫން ތިބެން ޖެހޭނީ،" އާސިފް ވިދާޅުވި އެވެ.\nއެ މައްސަލަ އެ ގޮތަށް މެދުވެރިވަނީ މީޑިއާ ކައުންސިލާއި ބްރޯޑްކާސްޓިން ކޮމިޝަން އެކުލަވައިލެވޭ ގޮތުން ކަމަށް ވެސް ވެދާނެ އެވެ. ބްރޯޑްކޮމް އަކީ މީޑިއާ ރެގިއުލޭޓް ކުރަން ސިޔާސީ ވިސްނުމުގައި މަޖިލީހުން އައްޔަންކުރާ ބައެކެވެ. މީޑިއާ ކައުންސިލްގައި ތިބެނީ މީޑިއާތަކުން ވޯޓު ލައިގެން ހޮވާ މީހުން ކަމުގައި ވިޔަސް، "މީޑިއާ" މާނަކުރާ ގޮތުން ހަގީގީ ނޫސްވެރިކަން ކުރާ ފަރާތްތަކުގެ އަޑު އެ ކައުންސިލްގައި ވެސް ވަރަށް ކުޑަ އެވެ.\nމީޑިއާ ކައުންސިލްގެ އިންތިހާބުގައި ވޯޓު ގުނަނީ\nމީޑިއާ ކައުންސިލްގައި ނޫސްވެރިންގެ ތެރެއިން އަށް މެންބަރުން ހިމެނެން ޖެހެ އެވެ. ނަމަވެސް ހަމައެކަނި ޅެން ޝާއިއުކުރާ ވެބްސައިޓެއް ނުވަތަ ސަރުކާރު އޮފީހަކުން ނެރޭ މަޖައްލާއެއްގެ މީހަކީ ވެސް ނޫސްވެރިންގެ ގޮތުގައި މާނަކުރެވެ އެވެ. އެހެންކަމުން ވަކި ބަޔަކު ބޭނުންވެއްޖެ ނަމަ، ވިއްސަކަށް ވެބްސައިޓް ގުޅިގެން މީޑިއާ ކައުންސިލަށް ކުރިމަތިލައި ވަކި ބަޔަކަށް ވޯޓު ދޭން އެ މީހުން ގުޅިގެން މަސައްކަތް ކޮށްފި ނަމަ، މެއިން ސްޓްރީމް މީޑިއާތައް ކައުންސިލަށް ނުހޮވޭ ގޮތް ވެސް މެދުވެރިވެ އެވެ.\n"މި ފަހަރު އިންތިޚާބުވެފައި އޮތް ގޮތް ތަފާތީ ކަމަށް ވެސް ވެދާނެ. ގިނަ ފަހަރަށް މި ހުންނަނީ މީޑިއާގައި އުޅުއްވާ ބޭފުޅެއް ކައުންސިލްގެ ރައީސަކަށް ވެސް ނޫނީ ނައިބު ރައީސަކަށް ވެސް. މި ފަހަރު ރައީސަކަށް ވެސް ނައިބު ރައީސަކަށް ވެސް މި ހުންނެވީ މީޑިއާއެއްގެ ބޭފުޅެއް ނޫންތާ. އެހެންވީމާ އެ ބޭފުޅުންގެ ވިސްނުން މީޑިއާގެ ބޭފުޅުންގެ ވިސްނުމާ ތަފާތީ ކަމަށް ބެލެވެނީ،" ނަޒީފް ވިދާޅުވި އެވެ.\nގާނޫނުގައި ކިތަންމެ ރަނގަޅަށް ލިޔެފައި އޮތަސް، ނަހަމަ ގޮތުގައި ގާނޫނުގެ ބޭނުން ހިފަންވެއްޖެ ނަމަ، އަދި ގާނޫނު ތަންފީޒު ކުރަން ތިބި ފަރާތްތަކުން އެކަމަށް ފުރުސަތު ދޭ ނަމަ، ކިތަންމެ ރީއްޗަކަށް ވެސް ގާނޫނުގެ ނާޖާއިޒު ފައިދާ ނެގޭނެ އެވެ. އެކަން މިދަނީ ފެންނަމުންނެވެ.\nގާނޫނުތަކުގައި މީޑިއާ ކައުންސިލާއި ބްރޯޑްކާސްޓިން ކޮމިޝަނާ މަތިކޮށްފައިވާ ހަމައެކަނި ޒިންމާއަކީ ނޫސްވެރިންނާއި މީޑިއާގެ އިދާރާތަކާ ދެކޮޅަށް ފިޔަވަޅު އަޅައި އަދަބު ދިނުމެއް ނޫނެވެ. ގާނޫނުން މަތިކޮށްފައިވާ އެންމެ މަތީ މަސްއޫލިއްޔަތުތައް އަދާ ނުކޮށް، މީޑިއާތައް އިހުމާލު ކޮށްލުމުން ދިވެހި ނޫސްވެރިކަން މިއަދު މިވަނީ ރަށްމެދު ވެފަ އެވެ.\nމީޑިއާ ޕްރެސް ފްރީޑަމް ޑޭ ނޫސްވެރިކަމުގެ މިނިވަންކަން ނޫސްވެރިކަން ނޫސްވެރިން މޯލްޑިވްސް މީޑިއާ ކައުންސިލް މޯލްޑިވްސް ބްރޯޑްކާސްޓިން ކޮމިޝަން\nތިޔައީ ޕަޕެޓު ކައުންސިލެއް\nމަރާލިއަސް، ކޮށާލިއަސް، ގެއްލުވާލިއަސް. ހައްގުބަސް ބުނާން، ނުހުއްޓާނަން. މަރުވަންދެން ބުނާނަން! ﷲ ގަންދީ މިބުނީ!\nނޫސްވެރިކަމުގެ ކޮންކަހަލަ މިނިވަން ކަމެއްބާ ނުލިބިގެން މިއުޅެނީ. މިއީ ސާފުކޮށްލަން ވަަރަށް ބޭނުންވާ ސުވާލެއް.\nއަހުމަދު ނިހާން ހަސަން މަނިކު (އެމް.ޕީ)\nކޮން ނޫސްވެރިކަމެއް. މިގައުމަށް ބޭނުންވަނީ ތަރައްގީ. ނޫސްވެރިކަމެއްނޫން.\nމަޤާމެއް ލިބޭއިރަށް ކޮށްމެމީހަކުވެސް ހިތަށްއަރަނީ ތިމާގެ ތަރިކަ މުދަލޭ މިއީ. ބޭނުން އެއްޗެކޭ ހަދާނީ. މިވިސްނުމުގެ ތެރެއިން ޤައުމަށް ހަމަޖެހުމެއް ނުލިބޭނއެވެ.\nބެލެނިވެރިން ރަނގަޅަށް ބަލަހައްޓާތީ ބޭނުންހާ އެއްޗެއް ނުހެދިގެން ތި އުޅެނީ... ނުބަލަހައްޓާނަމަ ހިތިހުރި ގޮތަކަށް ތިމާމެން ވަރު ބަޔަކު ނެތި މަމޮޅުހެދިގެން އުޅޭނި..\nލިޔެފަ އޮތްނަށް އަމަލު ނުކުރާ ގާނޫނު ކޮންގާނޫނު؟ ދިވެހި ރާއްޖޭގެ ގާނޫނު. ލިޔެފައި ވާގޮތުން ހަމަހަމަ އަމަލު ކުރާގޮތުން ވަކި ފަރުދުންނަށް ވަކިހަމަ ކޮންގާނޫނު؟ ދިވެހި ރާއްޖޭގެ ގާނުނު. ސަރުއީ ގޮތުން އެންމެ ހަމަހަމަ، ބޮޑުންނަށް ވީތީ ވަކިހަމަ ކޮންގާނޫނު؟ ދިވެހި ރާއްޖޭގެ ގާނޫނު.\nގާނޫނަށް ދަނީ އަމަލު ކުރަމުން ބްރޯޑް ކޮމް އިން ވަރަށް ޕާރފެކްޓް ކޮށް.\nއިންސާފާ އަދުލުވެރިކަން ނެތްތަނެއްގައި ބަސްބުނަން ބަޔަކު ބައިތިއްބާނެތަ؟ ގަބޫލު ކުރިއަސް ނުކުރިއަސް މިއީ ފެއިލްޑް ސްޓޭޓެއް. ސައުތު އޭޝިޔާގެ ނޯތު ކުރެޔާ! ވޯޓު ވިއްކާފައި ބަހައްޓާ އަދިވެސް. ޝުކުރިއްޔާ ރައީސް.\nކޮބާތޭ ފެއިލް ވެފައި. އެހެންވެ ދޯ އައިޖީއެމްއެޗް ދެކުނުން 25 ބުރީގެ ހޮސްޕިޓަލެއް އެއަރަނީ. ކޮސް ވާހަކަ ނުދައްކާ އިނގޭ. ތިޔާ އީގޯ ސިންޑްރޯމް ނެރެ އެއްލާލަބަލަ. ހެޔޮ ނުވާނެ ބަސް އަހާބަލަ ތަމެން ދެން ވެސް.\nބަސް އެހުމަކީ ކޮބާ؟ ރޯމާ ދުވާލު ރައްޔިތުންގެ ފައިސާ ވަގަށް ނަގައިގެން ކާޢިރު ބަސް ނުބުނުންތަ؟ މީޙުން ޅަދަރިން ނިކުމެ ކޮށާލާޢިރު ބަސް ނުބުނުންތަ؟ ކޮށަލާނެ ކަމަށް ފާޅުގައި ބުނާއިރު ބަސް ނުބުނުންތަ؟ ވައްކަން ކުރަން ކަތިލަން މަރަން ދީގެން ޗުއްޕު ނުބުނެ ހުރުންތަ؟ މަށަށްވެސް މިހިސާބަށް ދިއާއިމާ ދެން ބުނެވެން އޮތީ ޔާމީން ބުނި ބަސް. މަރާލިއަސް ކޮންމެވެސް ބަޔަކު ހައްގުބަސް ބުނަންޖެހެޔޭ! ބުނާނަން. ނުހުއްޓާނަން. ކަށްވަޅަން ދާންދެން ބުނާނަން!\nއެކިޤައުމުގައި ޑިމޮކްރަސީ އޮންނަނީ އެކިގޮތަށް. ކޮންމެ ޤައުމަކުންވެސް ގެންގުޅެނީ އެޤައުމަކާ އެކަށީގެންވާ މިންވަރެއްގެ ޑިމޮކްރަސީއެއް. މިކަން ޤަބޫލުކުރަންޖެހޭ. އެމެރިކާއާއި އިނގިރޭސިވިލާތުގައި އޮންނަފަދަ ޑިމޮކްރަސީއެއް ރާއްޖެއަކަށް ރަނގަޅެއްނުވާނެ. ސަބަބަކީ ރާއްޖޭގެ ޢާންމު ރައްޔިތުންގެ ޢިލްމީ ޤާބިލްކަމާއި، ވިސްނާގޮތާއި، ފުދުންތެރިކަންވެސް އެމެރިކާއާއި އިނގިރޭސިވިލާތާ ހަމަހަމަ ނުވާތީ.\nމިކަމުގެ ހައްލަކީ ދަރުބާރު ފެކުޝަނަށް އެއްވެސް ރައްޔިތަކު ވޯޓްނުދިނުން !\nދަރުބާރު ފެކްޝަން ކިޔާ ފެކްޝަނެއް އީސީގައި ރަޖިސްޓްރީ ކޮށްގެން ކައުންސިލަކަށް ކުރިމަތި ނުލައޭ އިނގޭ. ދެން ކިހިނެއް ހަދާނީ. ކޮންތާކުތޭ ތިޔާ ތަނުގެ މީހުންގެ ވޯޓް ފޮށި ހުންނަނީ އަޅެ ބުނެދެގަ.،


އަންހެނުންނަށް ގޮނޑި ހާއްސަކުރުމުގެ ފައިދާ ފެންނާނެ: ރައީސް – ދިވެހި ނޫސް\nHome ⁄ ހަބަރު ⁄ އަންހެނުންނަށް ގޮނޑި ހާއްސަކުރުމުގެ ފައިދާ ފެންނާނެ: ރައީސް\nލޯކަލް ކައުންސިލްތަކުން އަންހެނުންނަށް ގޮނޑި ހާއްސަކުރުމުގެ ފައިދާ ފެންނާނެ ކަމަށް ވިދާޅުވެ، ލާމަރުކަަޒީ ގާނޫނަށް ގެނައި އެ ބަދަލަށް ރައީސް އިބްރާހީމް މުހައްމަދު ސޯލިހު މިއަދު ތައުރީފު ކުރައްވައިފި އެވެ.\nލޯކަލް ކައުންސިލް އިންތިހާބުގެ ކެމްޕޭނަށް، އެމްޑީޕީގެ އަންހެނުންގެ ރޫހުން އިންތިޒާމްކޮށްގެން، ވިލިމާލޭގައި ބާއްވާ ކޮންފަރެންސް ފެށުމުގެ ރަސްމިއްޔާތުގައި ރައީސް ވިދާޅުވީ ލާމަރުކަޒީ ގާނޫނަށް ގެނައި އެންމެ ބޮޑު އަދި އެންމެ މުހިއްމު ބަދަލަކީ ކައުންސިލްތަކުގައި އަންހެނުންނަށް ގޮނޑިތައް ރިޒާވްކުރުން ކަމަށެވެ. ސިޔާސީ ކޮންމެ އެއްވުމަކުން މިހާރު އެ ބަދަލު ފެންނަ ކަމަށާއި އެއީ އިންތިހާބީ މަގާމުތަކުގައި އަންހެނުންގެ ދައުރުގެ ހިއްސާ އިތުރު ކުރުމަށް އެޅުނު މުހިއްމު ފިޔަވަޅެއް ކަމަށް ވެސް އެމަނިކުފާނު ވިދާޅުވި އެވެ.\n“ސިޔާސީ ސަފުތަކުގެ އެންމެ ކުރިން އަންހެނުން ފެންނަން ފަށައި، މި އިންތިހާބުކުރެވޭ ކައުންސިލްތަކުގައި، ރަށާއި ސިޓީ ކައުންސިލްތަކުން ކަންކަން ނިންމުމުގައި އަންހެނުންގެ ދައުރު ބޮޑުތަނުން އިތުރުވެގެންދާނެ. އަދި މިކަމުގެ ހެޔޮ ބަދަލު މުޅި ދިވެހިރާއްޖެ އިން ވެސް ފެންނާނެ،” ރައީސް ވިދާޅުވި އެވެ.\nއެމްޑީޕީގެ އަންހެނުންގެ ރޫހުގެ ކޮންފަރެންސް ފެށުމުގެ ރަސްމިއްޔާތު. –ފޮޓޯ:އެމްޑީޕީ\n“މިކަމުގެ ސަބަބުން، މި ކޮމިޓީތަކަށް ލިބޭ ވަސީލަތްތައް އިތުރުވެ، ހިންގުން ހަރުދަނާ ވެގެންދާނެ. އަޅުގަނޑުމެން އެންމެން ވެސް ގަބޫލުކުރަން ޖެހޭ ހަގީގަތަކީ ގައުމުގެ ހާލަތު ރަނގަޅު ކުރުމުގައި ވަރަށް ގިނަ ބައެއްގެ ހިއްސާ އެކުލެވޭކަން. މިފަދަ ކޮމިޓީތަކުގެ ދައުރު މުހިއްމު ވަނީ މި ސަބަބަަށް ޓަކައި،” އެމަނިކުފާނު ވިދާޅުވި އެވެ.\nރާއްޖޭގެ ސިޔާސީ މަޝްރަހުގައި އެމްޑީޕީގެ އަންހެނުން އަދާކުރަމުން އަންނަ ދައުރަށް ރައީސް މިއަދު ވަރަށް ބޮޑަށް ތައުރީފު ކުރެއްވި އެވެ. އެގޮތުން 2012 ވަނަ އަހަރު އެމްޑީޕީގެ ފުރަތަމަ ވެރިކަން ވެއްޓުމަށް ފަހު، މިއަދު އެ ޕާޓީ އޮތް ހިސާބަށް އަނބުރާ ގެނައުމަށް އަންހެނުން ވަރަށް ބުރަކޮށް މަސައްކަތް ކުރި ކަމަށް އެމަނިކުފާނު ވިދާޅުވި އެވެ. ކުރީގެ ރައީސް އަބްދުﷲ ޔާމީނުގެ ވެރިކަމުގެ ދުވަސްވަރު ރާއްޖޭގައި އޮތީ އަނިޔާވެރި ވެރިކަމެއް ކަމަށް ސިފަކުރައްވަމުން ރައީސް ވިދާޅުވީ އެ އަނިޔާ އިން މިންޖުވުމަށް ކުރި މަސައްކަތުގައި އެންމެ ކުރީގައި ތިބީ އެމްޑީޕީގެ އަންހެނުން ކަމަށެވެ.\n“ބެރިކޭޑްތަކާއި ޕެޕަސުޕްރޭތަކުގެ ތެރޭގައި ކެތްތެރިކަމާ އެކު ހަތް އަހަރު ހޭދަކޮށް ދިވެހިންނަށް ޑިމޮކްރެޓިކް ސަރުކާރެއްް ގާއިިމްކުރުމުގެ ފުރުސަތު ލިބުނީ ތިޔަ، ފިސާރި އަންހެނުންގެ މަސައްކަތުން،” ރައީސް ވިދާޅުވި އެވެ.\nއެމަނިކުފާނުގެ ސަރުކާރުން އަންހެނުންނަށް އިސްކަންދޭ މިންވަރުގެ ތަފްސީލު ދެއްވަމުން ވިދާޅުވީ ވިހެއުމާ ގުޅިގެން ދޭ ޗުއްޓީ އިތުރުކުރުމުން އޭގެ ފައިދާ ވަރަށް ކައިިރިން، ރައީސް އޮފީހުން ވެސް ފެނިވަޑައިގަންނަވާ ކަމަށެވެ. ސަރުކާރުގެ ގިނަ ކުންފުނިތަކާއި އަމިއްލަ ބައެއް ކުންފުނިތަކުން ވެސް އެ ސިޔާސަތު ބަލައިގެންފައިވާ ކަމަށާއި ފަހުރުވެރި އާއިލާއެއްް ބިނާކުރުމަށް އެއީ މުުހިއްމު ކަމެއް ކަމަށް ވެސް ވިދާޅުވި އެވެ.\nރައީސް ވިދާޅުވީ ދެކެން ބޭނުންނުވާ އެތައް ކަމެއް މުޖުތަމައުގައި ހިނގާ ކަމަށާއި އަންހެނުންނަށް ކުރާ ގެވެށި އަނިޔާއަކީ އޭގެ ތެރެއިން އެއް ކަންތައް ކަމަށެވެ. އެއީ ވަރަށް ބޮޑު މައްސަލައެއް ކަމަށާއި އެކަން ހުއްޓުވަން ސަރުކާރުގެ ސިޔާސަތުތަކެއް އެބަހުރި ކަމަށް ވެސް އެމަނިކުފާނު ވިދާޅުވި އެވެ.\nއެމްޑީޕީގެ އަންހެނުންގެ ރޫހުގެ ކޮންފަރެންސް ފަށަން މިއަދު ބޭއްވި ރަސްމިއްޔާތުގައި އެޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި މިނިސްޓަރުންނާއި ރައްޔިތުންގެ މަޖިލީހުގެ ބައެއް މެމްބަރުން އަދި ގިނަ އަދަދެއްގެ އަންހެނުން ބައިވެރިވި އެވެ.


ކާނަލް ރޓ. މުޙައްމަދު ނާޒިމް ފްރޭމްކުރުމުގައި ފުލުހުން ބައިވެރިވިކަމަށް ހޯމް މިނިސްޓަރު އިއުތިރާވެވަޑައިގަތުމުން ކާނަލް ނާޒިމް މިހާރުން މިހާރަށް މިނިވަން ކުރަން ޖެހޭ – Maldives United Opposition\nކާނަލް ރޓ. މުޙައްމަދު ނާޒިމް ފްރޭމްކުރުމުގައި ފުލުހުން ބައިވެރިވިކަމަށް ހޯމް މިނިސްޓަރު އިއުތިރާވެވަޑައިގަތުމުން ކާނަލް ނާޒިމް މިހާރުން މިހާރަށް މިނިވަން ކުރަން ޖެހޭ\nކުރީގެ ޑިފެންސް މިނިސްޓަރު ކާނަލް ރޓ. މުޙައްމަދު ނާޒިމް ދިރިއުޅުއްވާ އެޕާޓްމަންޓުން ބޭނުންކުރުން މަނާ ހަތިޔާރު ފެނުނު ކަމަށް ބުނެ 11 އަހަރަށް ނުޙައްޤުން ޖަލަށް ޙުކުމްކޮށްފައިވަނިކޮށް ސުޕްރީމް ކޯޓުގައި މިހާރު ކުރިއަށްދާ އެމަނިކުފާނުގެ އިސްތިއުނާފް ޝަރީޢަތާ ގުޅިގެން ސަރުކާރުގެ ހޯމް މިނިސްޓަރު އުމަރު ނަސީރު މިހާރު ދައްކަވާ ވާހަކަފުޅުތަކުން ކާނަލް ނާޒިމްއަށް ކުރީ ނުޙައްޤު ދަޢުވާއެއްކަމާއި އެއީ ބާޠިލް ޝަރީޢަތެއްކަން ހާމަވެއެވެ. އެހެން ކަމުން ކާނަލް ނާޒިމްގެ ޖަލު ހުކުމަކީ ސައްހަ ނޫން ޙުކުމެއްކަމުގައިވާތީ އެމަނިކުފާނު މިހާރުން މިހާރަށް ދޫކޮށްލުމަށް ގޮވާލަމެވެ.\nބުރާސްފަތި ދުވަހު އުމަރު ނަސީރު ވިދާޅުވެފައިވަނީ ފުލުހުންނަށް ފައިސާދީގެން ކާނަލް ނާޒިމްގެ އެޕާޓްމަންޓުގައި ފިސްތޯލައެއް ޕްލާންޓްކުރުމުގައި ކުރީގެ ނައިބު ރައީސް އަޙްމަދު އަދީބުގެ އަތެއް ވެދާނެ ކަމަށް ޤަބޫލުފުޅު ކުރައްވާ ކަމަށެވެ. މުޅި ދައުލަތުގެ އެންމެ މުހިއްމު އަދި ޒިންމާދާރު މުވައްސަސާގެ ޙާލަތު އިންތިހާއަށް ގޯސްވެ ފުލުހުންގެ ތެރޭގައި ފަސާދައަށް މަގުފަހިވެ، ކޮރަޕްޝަން ޢާންމުވެފައިވާ މިންވަރު ހޯމް މިނިސްޓަރަށް އެނގިވަޑައިގަންނަވާކަން މިކަމުން ހާމަވެއެވެ. އަދި އެކަން އެނގިވަޑައިގެން ހުންނަވައި ކާނަލް މުޙައްމަދު ނާޒިމްގެ މައްޗަށް ނުޙައްޤު ތަޙްޤީޤް ކުރެވުނު ހިނދުވެސް އުމަރު ނަސީރު ހިމޭނުން ހުންނަވައި ފުލުހުންގެ ކޮރަޕްޝަން ފޮރުވުމުގައި ސާބިތުކަމާއެކު ހުންނަވައި މިހާރު މިވާހަކަތައް ދެއްކެވުމުން ހޯމް މިނިސްޓަރުގެ ޤާނޫނީ ޒިންމާ އަދާކުރެއްވުމުގައި އުމަރު ނަސީރު ފެއިލްވެފައިވާކަން ޔުނައިޓެޑް އޮޕޮޒިޝަނުން ދެކެމެވެ.\nރައްޔިތުންނަށް އަނިޔާކުރުމާއި ކޮރަޕްޝަނުން ފުރިގެންވާ ވެރިކަމެއް ދިފާއުކުރުމަށް ނުފޫޒު ގަދަ ފުލުހުންތަކެއް އެ މުވައްސަސާ ފަސާދަކުރަމުންގެންދާތީ ރައްޔިތުން މެދު ނުކެނޑި މިއަންނަނީ އިހްތިޖާޖުކުރަމުންނެވެ. މިއަދު އެ މުވައްސަސާގެ ކަންކަމާ ޙަވާލުވެވަޑައިގެން ހުންނެވި ވަޒީރު ރައްޔިތުންގެ ކަންބޮޑުވުންތަކަށް އިއުތިރާފްވެވަޑައިގަތުމުން ދެން އިތުރު ހެއްކާ ގަރީނާ ހޯދަން ޖެހޭނެ ކަމަށް ޤަބޫލެއް ނުކުރެވެއެވެ. ރައްޔިތުންގެ އެތައް ޙައްޤުތަކަަކަށް ފުލުހުން އަރައިގަންނައިރު އެފަދަ ފުލުހުންނާމެދު ފިޔަވަޅު އަޅާފައިނުވާކަމީ ފުލުހުންގެ މުވައްސަސާ އިތުރަށް ހަލާކުގެ ތެރެއަށް ވެއްޓިގެންދާނެ ކަމެކެވެ. ފުލުހުންގެ މުވައްސަސާގައި ތިބި ނުފޫޒުގަދަ މަދު ބައެއްގެ ސަބަބުން މުޅި މުވައްސަސާ ކިލަނބުވެގެންދާއިރު ހޯމް މިނިސްޓަރު ވަޒީފާއާއި މަޤާމުގެ ދަހިވެތިކަމުގައި ނުހުންނަވައި މިހާރުން މިހާރަށް އިސްތިއުފާދެއްވުމަށް ގޮވާލަމެވެ.\nތާރީޚް: 17 ޖޫން 2016


Deepika aai Ranveerge kaiveneege photo miadhu fenigendhaane\nދީޕިކާ އާއި ރަންވީރުގެ ކައިވެނީގެ ފޮޓޯ މިއަދު ފެނިގެންދާނެ\nހަފްލާގައި ބައިވެރިވި މެހެމާނުންގެ ކިބައިން ވަނީ ސޯޝަލް މީޑިއާގައި ފޮޓޯތައް ހިއްސާނުކުރުމަށް އެދިފައި\nކ. މާލެ 15 ނޮވެންބަރު 2018 | ބުރާސްފަތި 13:58 3,525\nދީޕިކާ ޕަދުކޯން އާއި ރަންވީރު ސިންގް - ރާއްޖެއެމްވީ\nދީޕިކާ ޕަދުކޯން އާއި ރަންވީރު ސިންގގެ ކައިވެނީގެ ފުރަތަމަ ފޮޓޯ މިއަދު ހިއްސާކުރާނެ ކަމަށް ރިޕޯޓްތައް ބުނެފިއެވެ.\nބުދަ އަދި ބުރާސްފަތި ދުވަހު އިޓަލީގެ ލޭކް ކޯމޯގައި މި ޖޯޑުގެ ކައިވެނީގެ ހަފްލާ ކުރިއަށް ދާއިރު "ސިންދީ ވެޑިން" އަށް ފަހު ބުރާސްފަތި ދުވަހު ހަވީރު 6:00 ހާއިރު ފޮޓޯތައް ހިއްސާ ކުރުމަށް ވަނީ ހަމަޖެހިފައެވެ.\nހަ އަހަރު ދުވަސް ޑޭޓް ކުރުމަށް ފަހު ސައުތު އިންޑިއަން ސަގާފަތާއި އެއްގޮތަށް މި ޖޯޑު ވަނީ ބުދަ ދުވަހު މެންދުރު ކައިވެނި ކޮށްފައެވެ. ނަމަވެސް މި ހަފްލާގެ އެއްވެސް ފޮޓޯއެއް ސޯޝަލް މީޑިއާގައި ހިއްސާ ނުކުރުމަށް މިޖޯޑުގެ ފަރާތުން ހަފްލާގައި ބައިވެރިވި މެހެމާނުންގެ ކިބައިން ވަނީ އެދިފައެވެ.\nމި ހަފްލާގެ ފޮޓޯތައް ނަގާފައިވާ އޮފިޝަލް ފޮޓޯ ގްރާފަރަކީ ވިޝާލް ޕަންޖާބީއެވެ. އަދި ބުރާސްފަތި ދުވަހު އޮންނަ ސިންދީ ވެޑިންނަށް ފަހު ނޫނީ އެއްވެސް ފޮޓޯއެއް ހިއްސާނުކުރުމަށް ނިންމާފައި ކަމަށް ރިޕޯޓްތައް ބުނެއެވެ.\nމި ކައިވެނީގެ އެއްވެސް ފޮޓޯއެއް ދީޕިކާ އަދި ރަންވީރުގެ ފަރާތުން ހިއްސާކޮށްފައި ނުވި ނަމަވެސް އެމީހުންގެ ފޭން ކުލަބުން ވަނީ މި ހަފްލާގައި ބައިވެރިވާ ދެ އައިލާގެ މެންބަރުގެ ދުރުންނަގާފައިވާ ބައެއް ފޮޓޯ އާއި ވީޑިއޯ ހިއްސާކޮށްފައެވެ.\nއެ ފޮޓޯތަކާއި ވީޑިއޯގައި ފެންނަ ގޮތުން ދެފަރާތުގެ އާއިލާ ތިބީ ހުދާއި ގޯލްޑް ކުލައިގެ ހެދުމުގައެވެ. އަދި އޮރެންޖާއި ގޯލްޑް ކުލައިގެ ސާޅި އެއްގައި ހުރި އަންހެނަކު ވަނީ ދީޕިކާ ކަމަށް ފާހަގަ ކޮށްފައެވެ.\nދެ ފަރާތުގެ އާއިލާ ކައިވެނި ހަފްލާ ބާއްވާ ރިސޯޓަށް ގޮސްފައިވަނީ ބޯޓެއްގައެވެ.\nދީޕިކާ އާއި ރަންވީރު ވަނީ މި މަހުގެ ފަހުކޮޅު ދެ ވެޑިން ރިސެޕްޝަން އިންޑިއާގައި ބޭއްވުމަށް ނިންމާފައެވެ.\n- މެމްބަރުންނަށް ނުފޫޒު ފޯރުވާ ކަމަށް ބުނެ، އީވާގެ ބަހުގެ ހަމަލާ ސަރުކާރަށް\n- އެއާޕޯޓްގައި ހަދާފައިވާ ސްޓާފް މިނީ މާރޓް ހިންގާނެ ފަރާތެއް ހޯދަނީ\n- މުލައްދަނޑިން އިންސާފު ހޯދުން: ބޮޑު ގޯހެއްގެ ފެށުން!\n- މަޖިލީހުގެ ރައީސް ކަމަށް ހުށަހަޅާނެ ނަމެއް ކަނޑައެޅުމުގެ ބައްދަލުވުން ދަރުބާރުގޭގައި!\n- މައްސަލަ ތަކުގައި ރައްޔިތުން އަމިއްލައަށް ގޮތް ނުނިންމުމަށް ފުލުހުން އިލްތިމާސްކޮށްފި\n- ބާޒާރުގައި ތޮޅި މިރުހުގެ އަގު އުފުލިއްޖެ!\n- މަޝްހޫރު ދީނީ އިލްމުވެރިޔާ މުފްތީ މެންކްގެ ކޮއްކޮ މާލޭގައި ދަރުސްދެއްވަނީ!\n- ކޮރެލް ބުލެވާޑް ހުޅުމާލެ އަށް ބަދަލު ނުކުރެވިގެން އުޅެނީ ބިމެއް ހަމަނުޖެހިގެން: ހައުސިން މިނިސްޓްރީ\nމެމްބަރުންނަށް ނުފޫޒު ފޯރުވާ ކަމަށް ބުނެ، އީވާގެ ބަހުގެ ހަމަލާ ސަރުކާރަށް\nއެމްޑީޕީގައި ފެކްޝަންތަކެއް ނެތް، ހިޔާލުތަފާތުވުމަކީ މުއްސަނދިކަމެއް: އިންތި\nމައްސަލަ ތަކުގައި ރައްޔިތުން އަމިއްލައަށް ގޮތް ނުނިންމުމަށް ފުލުހުން އިލްތިމާސްކޮށްފި


Sarukaaruge muvahzafun biru fahana alhai nikunnanvee vaguthakee miee\nސަރުކާރުގެ މުވައްޒަފުން ބިރު ފަހަނައަޅާ ނިކުންނަންވީ ވަގުތަކީ މިއީ\nގިނަ މުވައްޒަފުންތަކެއް ތިބީ ބިރުވެރިކަމުގައި\nކ. މާލެ3ސެޕްޓެންބަރ 2018 | ހޯމަ 18:52 4,611\nރަތަފަންދޫ ސްކޫލުގެ ޕްރިންސިޕަލް އެމްޑީޕީއަށް ސޮއި ކުރެއްވި ރަސްމިއްޔާތުގެ ތެރެއިން - ރާއްޖެ އެމްވީ\nސިވިލް ސަރވިސް އާއި ސަރުކާރުގެ ކުންފުނިތަކުގައި މަސައްކަތްކުރާ މުވައްޒަފުންގެ ތެރޭގައި މި ސަރުކާރާމެދު ހިތްހަމަ ނުޖެހޭ އެތައް ބައިވަރު މުވައްޒަފުންނެއް އެބަ ތިއްބެވެ. އެމީހުން ސަރުކާރާ މެދު ނުރުހުންވާ ސަބަބުތައް ކިޔަން ވެއްޖެނަމަ އެއީ ދިގު ލިސްޓެކެވެ. ބައެއް މީހުން ސަރުކާރާ މެދު ހިތްހަމަ ނުޖެހެނީ ސަރުކާރުގެ މުވައްޒަފުންގެ މުސާރަ ބޮޑު ކުރީ ކަމަށް ބުނެ، އެތައް އޮޅުވާލުމެއް އޮޅުވައި، ހަތަރު އަހަރުވަންދެން "ގަނެތެޅުވީތީ" އެވެ. މި ސަރުކާރުގެ ތެރޭގައި ރާއްޖޭގެ ރެކޯޑު މިންވަރަކަށް ހިޔާނާތާއި ވައްކަން ހިނގައިފި ކަމަށް ޚުދު ރައީސުލްޖުމްހޫރިއްޔާ އިއުލާން ކުރެއްވުމަށް ފަހު އާންމު ރައްޔިތުމީހާ ކާން ބޭނުން ކުރާ ކާޑުގެ އަގު ވެސް ބޮޑު ކުރީތީ އެވެ. ސިވިލް ސަރވިސްގެ މުވައްޒަފުން ތެރެއިން އެތައް މުވައްޒަފަކު އިންސާފެއް ނެތި ވަޒީފާއިން ވަކިކޮށްލީތީ އެވެ. މިހިރީ ހައްތަހާވެސް ސަރުކާރަށް އިތުރު އެންމެ ދުވަހެއް ވެސް ދޭން ބައެއް މީހުން ބޭނުން ނުވާ ސަބަބެވެ.\nރައީސް އަބްދުﷲ ޔާމިނާމެދު ނުރުހޭ އިރުވެސް ބައެއް މީހުން ތިބީ އެކަން އަދިވެސް ފާޅުގައި ހާމަކުރަން ބިރުގަނެފައި އެވެ. ރައީސް އަބްދުﷲ ޔާމިންގެ ސަރުކާރު ބަދަލުކުރުމުގެ މަސައްކަތް ކުރަން ތިބި ތައުލީމީ ޒުވާނުން ތިބީ ރައީސް އަބްދުﷲ ޔާމިނު އެމީހުން ވަޒީފާއިން ވަކިކޮށްފާނެ ކަމަށް ޖެހިލުންވެފަ އެވެ. ކޯލިޝަނުގެ ޖަގަހައަށް ވަދެވުނަސް އެމީހާ "މާދަމާ ހުންނަން ޖެހޭނީ ގޭގައޭ" ހިތާ އެއިން ތަނެއްގެ ދޮރުމަތިން ހިނގާލާފައި ދާން ބިރުން އުޅޭ މީހުން ވެސް އެބަތިއްބެވެ. ނަމަވެސް އެމީހުނަށް ސިޔާސީ ކަންކަންމުގައި ބައިވެރިވުމަށް ގާނޫނުގައި އެއްވެސް ހުރަހެއް ނެތެވެ. އެހެން ކަމުން މިއީ ބިރުގަނެ ފަހަތަށް ޖެހެންވީ ވަގުތެއް ނޫނެވެ.\nރައީސް އަބްދުﷲ ޔާމިނަށް ސަނާ ކިޔައިގެން ރަށުން ވަޒީފާ ހޯދައިގެން އުޅޭ މީހާ ދެކެ ބިރުން އޭނާ ގޭގައި ރަޖާލައިގެން އޮންނަންވީ ސަބަބެއް ނެތެވެ. އަނިޔާވެރިކަމާ ބޭ އިންސާފާ ދެކޮޅަށް ނިކުންނަވީ ރަށުގެ ރައްޔިތުންގެ ހައްގުގައި އެވެ. އަދުލު އިންސާފު ހޯދަން ބަޔަކު ކުރާ މަސައްކަތުގައި ޖެހިލުމެއް ނެތި ނިކުމެ ހަރުގެތަކާއި އެހެން ތަންތަނުގައި ވެސް މަސައްކަތްކުރަންވީ އެވެ.\nރައީސް އަބްދުﷲ ޔާމިންގެ ވެރިކަމުގައި ރަށަށް ދެތިން ކްލާސްރޫމެއް އިތުރު ކުރެވުމުން އެކަމެއް ނުފުދެއެވެ. އެތައް ގުރުބާނީއެއްވެ، ކިޔަވައިދިނުމުގެ ބުރަ މަސްއޫލިއްޔަތު އަދާކުރަމުންދިޔަ މުދައްރިސުންގެ މުސާރައަށް ހެޔޮ ބަދަލެއް ނުގެނެވުނުއިރު ސްކޫލުތަކުގައި މަސައްކަތްކުރާ އިދާރީ މުވައްޒަފުނަށް އެކަށީގެންވާވަރުގެ އުޖޫރައެއް ވެސް މި ސަރުކާރަށް ނުދެވުނެވެ. މިއަދު ސްކޫލުތަކުގެ ޓީޗަރުން ރައީސް އަބްދުﷲ ޔާމިން ދެކެ ބިރުން އިސްލާހީ މަސައްކަތުގައި ބައިވެރި ނުވާންވީ ސަބަބެއް ނެތެވެ.\nސިއްހީ ދާއިރާގައި މަސައްކަތްކުރާ މުވައްޒަފުން ރައީސް އަބްދުﷲ ޔާމިނަށް ސަނާ ކިޔާކަށް ނުޖެހެއެވެ. ރަށުގެ ސިއްހީ ނިޒާމަށް އެކަށީގެންވާ ހެޔޮ ބަދަލެއް ނާދެއެވެ. އެކަން ރަށުގެ އެންމެނަށް ވެސް އެނގެ އެވެ. ހެލްތު މިނިސްޓަރުގެ އަޅުންކަމަށް ދެކެ، ރައީސަށް ސަނާ ކިޔުއްވަން އުޅުމަކީ ބޭކާރު ކަމެއްކަން މުވައްޒަފުން ސަރުކާރަށް ބުނެދޭން އެބަޖެހެ އެވެ.\nހަގީގަތަކީ ސަރުކާރުގެ މުވައްޒަފުންނަކީ ސަރުކާރުން ބޭނުންގޮތަކަށް ގެންގުޅެވޭނެ ކުޅޭ އެއްޗިހިތަކެއް ކަމަށް ދެކޭ މީހުން މި ސަރުކާރުގައި އެބަ ތިއްބެވެ. އެ ސަބަބަށްޓަކައި އެކަނި ވެސް ސަރުކާރުގެ މުވައްޒަފުން ކޯލިޝަނަށް ތާއިދުކޮށް ޖަލްސާތަކުގައި ބައިވެރި އެމީހުންނަކީ ކޮން ބައެއްކަން ބުނެދޭން އެބަ ޖެހެ އެވެ. ޖަލްސާއެއްގައި ބައިވެރިވެއްޖެ ނަމަ ވަޒީފާއިން ކަނޑާލާނެ އޭ ބުނެ ބަހަނާ ދެއްކުމުގެ ކުރިން ރަށުގެ އެންމެ އާދައިގެ މީހާ ރެއާދުވާލު އެކުރާ ބުރަ މަސައްކަތާމެދު ލަދުވެތިވާން ޖެހެ އެވެ. ފާޑު ފާޑުގެ ބަހަނާގައި ތިބެ ގޭގައި ރަޖާ އަޅައިގެން ތިބީމައި، ސަރުކާރަށް ތާއީދުކުރާ މީހުންގެ މަސައްކަތް ކާމިޔާބުވީ އެވެ. ބޭ އިންސާފުން ވަޒީފާއިން ވަކި ކޮށްފި ނަމަ އިންސާފު ހޯދާދޭނެ ކަމަށް ކޯލިޝަނުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް ވެވަޑައިގަންނަވާ ވައުދުން ހިތްވަރު ލިބެން އެބަޖެހެ އެވެ.\nމި ވާހަކަތަކާއެކު ވެސް ބިރުފަހަނައަޅާ ސަރުކާރަށް ނިކުންނަ މުވައްޒަފުން އެބަ ފެނެ އެވެ. އެމީހުންގެ އަގު ބޮޑެވެ. ހަގީގީ ގުރުބާނީ އަކީ އަނިޔާ ކޮށްފާނެކަން އެނގިހުރެވެސް އެހެން މީހުން އަނިޔާއިން ސަލާމަތްކުރުމަށް ނިކުންނަ މީހާ އެވެ.


އެއް ރިސޯޓުން އަނެއް ރިސޯޓަށް މީހުން ދަތުރުކުރުން މަނާކޮށްފި – Dhen.mv\nއެއް ރިސޯޓުން އަނެއް ރިސޯޓަށް މީހުން ދަތުރުކުރުން މަނާކޮށްފި\nކޮވިޑް-19 ފެތުރުމުން ހުއްޓުވުމަށްޓަކައި އެއް ރިސޯޓުން އަނެއް ރިސޯޓަށް މީހުން ދަތުރުކުރުން މަނާކޮށްފި އެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ހެލްތު ޕްރޮޓެކްޝަން އެޖެންސީ(އެޗްޕީއޭ) އިން ދެންމެ ނެރެފައިވާ އެންގުމެއްގައި ބުނެފައިވަނީ މިރޭ 9:00 އިން ފެށިގެން 10 ދުވަހުގެ މުއްދަތަކަށް ރާއްޖޭގެ އެއްވެސް ރަށަކުން ރިސޯޓަކަށް މީހުންނަށް ދަތުރު ނުކުރެވޭނެ ކަމަށެވެ. އެ 10 ދުވަހުގެ މުއްދަތުގައި، ރިސޯޓްތަކުން، މީހުން ދިރިއުޅޭ އެއްވެސް ރަށަކަށް ދަތުރު ނުކުރެވޭނެ ކަމަށާއި އަދި އެއް ރިސޯޓުން އަނެއް ރިސޯޓަށްވެސް ދަތުރު ކުރުން މަނާވާނެ ކަމަށް އެ އެންގުމުގައި ބުނެފައިވެ އެވެ.\nއެހެން ކަމުން މި އެންގުމަށް އަމަލުކުރުން ނިމޭނީ މިމަހު 28 ވަނަ ދުވަހަށެވެ. އަދި މި އެންގުމާއެކު ކުރިން މިމަހު 14 ވަނަ ދުވަހު ނެރުނު އެންގުން ބާތިލުވާނެ ކަމަށްވެސް ބުނެފައިވެ އެވެ.\nމި އެންގުމުގައި އިސްތިސްނާވާނެ މީހުންވެސް އެންގުމުގައި ބަޔާންކޮށްފައިވެ އެވެ. އެގޮތުން ފަތުރުވެރިން ފުރުވަން އެއާޕޯޓަށް ގެންދަން ޖެހޭ ހާލަތްތަކުގައި އެކަމަށް ދާ މުވައްޒަފުން އިސްތިނާވާނެ ކަމށް ބުނެފައިވެ އެވެެ. އަދި އެކަމުގައި އުޅޭ މުވައްޒަފުން ދަތުރުކުރާ ގޮތުގެ މައުލޫމާތު ރިސޯޓުތަކުން ބަލަހައްޓަން ޖެހޭނެ ކަމަށް ވެސް އެނގުމުގައި ބުނެ އެވެ.\nމީގެ އިތުރުން ރިސޯޓުތަކަށް މުދާ އުފުލާ އުޅަނދުފަހަރުގައި މަސައްކަތްކުރާ މުވައްޒަފުންނަށް ރިސޯޓުތަކުގެ ޖެޓީއަށް ފޭބުމުގެ ހުއްދަ ލިބިގެންވާކަމަށް އެންގުމުގައި ބުނެފައިވެ އެވެ. ނަމަވެސް އެ މަސައްކަތުގައި އުޅޭ މީހަކު ރިސޯޓަކަށް އެތެރެއަށް ގޮސްފި ނަމަ، އެމީހަކަށް ރިސޯޓުން ފޭބުމުގެ ހުއްދަ ނޯންނާނެއެވެ.\nމައިމުނާ އެންގުންތައް އަންގާފައިވަނީ، އާންމު ސިއްހަތުގެ ގާނޫނުގެ ދަށުން ރާއްޖެއަށް ސިއްހި ކުއްލި ނުރައްކަލުގެ ހާލަތު އިއުލާންކޮށްފައިވާތީ ގާނޫނުން އޭނާއަށް ލިބިދޭ ބރުގެ ދަށުންނެވެ.\nމަޙްރަމަކާއެކު ޒިނޭކޮށްފައިވާ މީހާއަށް ތައުބާގެ ދޮރު ވޭތޯ؟


SunOnline: Europe ge ran bootaai, Italian league ge record Immobile ah\nޔޫރޮޕުގެ ރަން ބޫޓާއި އިޓާލިއަން ލީގުގެ ރެކޯޑް އިމޮބިލޭއަށް\nޢަބްދުﷲ އައިމަން 02 Aug 2020, 10:06\nލާޒިއޯގެ ފޯވާޑް ޗީރޯ އިމޮބިލޭ --- ފޮޓޯ//ލައިވްސްކޯ\nޔޫރަޕްގެ ގަދަ ފަސް ލީގުގެ އެންމެ ގިނަ ލަނޑު ޖަހާ ކުޅުންތެރިޔާއަށް ދޭ ރަން ބޫޓާއެކު އިޓާލިއަން ލީގުގައި އެއް ސީޒަނެއްގައި އެންމެ ގިނަ ގޯލު ވެސް ޖެހުމުގެ ރެކޯޑް ހަދައި ލާޒިއޯގެ ފޯވާޑް ޗީރޯ އިމޮބިލޭ ސީޒަން ނިންމާލައިފި އެވެ.\nބާސެލޯނާގެ ފޯވާޑް ލިއޮނެލް މެސީ އަދި ޔުވެންޓަސްއަށް ކުޅެމުން އަންނަ ކްރިސްޓިއާނޯ ރޮނާލްޑޯ ފަދަ ކުޅުންތެރިންގެ އަތް ދަށުން ޔޫރޮޕުގެ ރަން ބޫޓް ހޯދީ އިޓާލިއަން ލީގުގެ ހަތަރުވަނައިގައި ނިންމާލި ލާޒިއޯގެ އިމޮބިލޭ އެވެ. ޔޫރޮޕުގެ އެންމެ މަތީ ހަރުފަތުން އިމޮބިލޭ ވިދާލި އިރު އޭނާ ވަނީ މިފަހަރުގެ ލީގުގައި 36 ގޯލު ޖަހައިފަ އެވެ.\nޔޫރަޕުގެ ލީގުތަކުގައި އެންމެ ގިނަ ލަނޑު ޖަހާ ކުޅުންތެރިޔާ އަށް ދޭ މި އެވޯޑް ހޯދުމުގެ ރޭހުގައި ކުރީގައި އޮތީ 34 ލަނޑު ޖަހައިގެން ޖަރުމަނުގެ ބަޔާން މިއުނިކުގެ ފޯވާޑް ރޮބަޓް ލެވޮންޑޮސްކީ އެވެ. އިމޮބިލޭ ލެވަންޑޮސްކީގެ ގޯލްޑްނަ ބޫޓުގެ އުންމީދަށް ނިމުން ގެނައީ މިދިޔަ ހަފުތާ ބްރެޝިއާއާ ދެކޮޅަށް ކުޅުނު މެޗުގައި ގޯލު ޖަހައިގެންނެވެ.\nއޭނާ ވަނީ ރޭ ނަޕޯލީ އަތުން 1-3 އިން ބަލިވި މެޗުގައި ވެސް އިތުރު ގޯލެއް ޖަހައި އިޓާލިއަން ލީގުގެ ރެކޯޑަކާ ވެސް އަރައި ހަމަކޮށްފަ އެވެ. ރޭގެ ގޯލާ އެކު އޭނާ ވަނީ އިޓާލިއަން ލީގުގައި އެއް ސީޒަނެއްގައި އެންމެ ގިނައިން ލަނޑު ކާމިޔާބު ކުރި ކުޅުންތެރިޔާގެ ރެކޯޑް ހަދައިފަ އެވެ. މިއީ 2016 ގައި 36 ލަނޑު ޖެހި ޔުވެންޓަސްގެ މިހާރުގެ ފޯވަޑް ގޮންޒާލޯ ހިގުއައިން އަށްފަހު މިއައަދަށް އެ ލީގުގައި ގޯލު ޖެހި ހަމައެކަނި ފަހަރެވެ.\nއިޓަލީގެ ތާރީހުގައި ވެސް ޔޫރޮޕުގެ ރަން ބޫޓް ތިންވަނަ އަށް ހޯދި އެގައުމުގެ ކުޅުންތެރިޔާ ކަމަށްވާ އިމްމޯބިލޭ އަތުލުމުގެ ފުރުސަތު އެންމެ ބޮޑަށް އޮތީ 31 ލަނޑު ޖަހާފައިވާ ރޮނާލްޑޯ އަށެވެ. އެހެން ނަމަވެސް، ލީގްގެ ފަހު މެޗުގައި ރޭ ރޯމާއާ ދެކޮޅަށް ކުޅުނު މެޗުގައި އޭނާއަށް ރެސްޓް ދޭން ނިންމުމުން އެ ފުރުސަތު އޭނާ އަށް ވަނީ ގެއްލިފަ އެވެ.\n"އަހަރެން ވަރަށް އުފާކުރަން މި ހުވަފެން ހަގީގަތަކަށް ވެގެން ދިޔައިމަ. ހާއްސަކޮށް މި ފަދަ ކާމިޔާބީއެއް ހޯދުމަށް އަހަރެން ކުރި ދަތުރުގެ މަތިން ހަނދާން ކޮށްލުމުން މިލިބުނު ހިތްހަމަ ޖެހުން އިތުރަށް ބޮޑުވެގެންދޭ. މިކަން ކާމިޔާބު ވުމަށް ކޯޗާއި، ޓީމް މޭޓުން އަދި ސަޕޯޓަރުންގެ ފަރާތުން ލިބުނު އެހީތެރިކަމަށް ޝުކުރު އަދާ ކުރަން. މިއީ ޓީމަށް ލިބުނު ކާމިޔާބީއެއް." ޔޫރޮޕުގެ ރަން ބޫޓް ކާމިޔާބު ކުރުމަށްފަހު އިމޮބިލޭ ބުންޏެވެ.\nމި އެވޯޑް މިދިޔަ ތިން ސީޒަނުގައި ހޯދީ ބާސެލޯނާގެ ލިއޮނަލް މެސީ އެވެ. އޭނާ ވަނީ ޖުމްލަ ހަ ފަހަރު ހޯދައި، ރަންބޫޓް އެންމެ ގިނައިން ކާމިޔާބުކުރުމުގެ ރެކޯޑް ހަދައިފަ އެވެ. އިމޮބިލޭ މި ފަހަރު ކާމިޔާބުކޮށްފި ނަމަ އޭނާ ވަނީ 2006-2007 ވަނަ އަހަރު ރޯމާގެ ފްރެންޗެސްކޯ ޓޮޓީގެ ފަހުން ރަންބޫޓް ހޯދާ އިޓާލިއަން ލީގުގެ ފުރަތަމަ ކުޅުންތެރިޔާ އަށެވެ.


Imran Vaki Kurumuge Massalla Ah MDP Memberunge Thaa'eedheh Nulibunu | Hathaavees\nއިމްރާން ވަކި ކުރުމުގެ މައްސަލަ އަށް އެމްޑީޕީ މެންބަރުންގެ ތާއީދެއް ނުލިބުނު\nއިދިކޮޅު ޕްރޮގްރެސިވް ކޮންގްރެސް ކޯލިޝަން އިން ރައްޔިތުންގެ މަޖިލީހަށް ހުށަހަޅާފައިވާ ހޯމް މިނިސްޓަރު އިމްރާން އަބްދުﷲ ގެ އިތުބާރު ނެތްކަމުގެ މައްސަލަ އަށް ސަރުކާރު ހިންގާ މައިޕާޓީ، އެމްޑީޕީގެ ތާއީދު ނުލިބޭނެ ކަމަށް އެޕާޓީގެ ޕާލިމަންޓްރީ ގްރޫޕުގެ ލީޑަރު އަލީ އާޒިމް ވިދާޅުވެއްޖެއެވެ.\nއިމްރާންގެ އިތުބާރު ނެތްކަމުގެ މައްސަލަ އާއި ގުޅޭ ގޮތުން އަލީ އާޒިމް ވިދާޅުވީ ރައީސް އިބްރާހީމް މުހައްމަދު ސޯލިހުގެ ސަރުކާރަށް އެމްޑީޕީގެ ފުރިހަމަ އިތުބާރު އެބައޮތް ކަމަށެވެ. ނަމަވެސް އެ އިތުބާރު ނެތް ކަމަށް ދެއްކުމަށް އިދިކޮޅު ފަރާތްތަކުން މަސައްކަތް ކުރަމުން އަންނަ ކަމަށް ވިދާޅުވެ އާޒިމް ވަނީ އެކަން އެގޮތަށް ނުކުރެއްވުމަށް އިދިކޮޅު ފަރާތްތަކުގެ ކިބައިން އެދިވަޑައިގަންނަވާފައެވެ.\n"ހުސްބުޅީ"ގެ މިސާލުން މިސާލު ނަންގަވަމުން އާޒިމް ވިދާޅުވީ އެމްޑީޕީގެ ތެރޭގައި ހިޔާލު ތަފާތުވުމެއް އޮންނަ ކޮންމެ ފަހަރަކު އެއީ "ހުސްބުޅީގައި" އެޕާޓީގެ މެންބަރުން ގަންނާނެ ކަމަށް އުއްމީދު ކޮށްގެން ނުވާނެ ކަމަށެވެ.\n"ވާދަވެރި ފަރާތްތަކުގެ އަދަދު އެބަ އެނގޭ މަޖިލީހަށް ކަންކުރުމަށް ހުށަހަޅުއްވަން މަސަކައްތް ކުރާއިރު. އެހެންވީމަ، އެކަން އެގޮތަށް ނުކުރަމަށް އަޅުގަނޑު ވާދަވެރި ފަރާތްތަކަށް ގޮވާލަން،" އިދިކޮޅަށް ބަހުގެ ހަމަލާތައް ރައްދު ކުރަމުން އޭނާ ވިދާޅުވިއެވެ.\nއާޒިމްގެ ވާހަކަ ނިމުމުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ އެ މައްސަލަ އެޖެންޑާ ކުރަން ދޭންޖެހޭ 14 ދުވަހުގެ ނޯޓިސް އިމްރާނަށް މިއަދު ފޮނުއްވާނެ ކަމަށެވެ. ނޯޓިސް ހަމަވުމުން މައްސަލަ އެޖެންޑާ ކުރައްވާނެ ކަމަށްވެސް އެމަނިކުފާނު ވިދާޅުވިއެވެ.\nގާނޫނުއަސާސީގައި އޮންނަ ގޮތުން 10 މެންބަރުންގެ ސޮޔާއެކު ވަޒީރެއްގެ އިތުބާރު ނެތް ކަމުގެ މައްސަލަ މަޖިލީހަށް ވެއްދޭނެއެވެ. އަދި އެ ވަޒީރަކަށް ޖަވާބުދާރީވާން 14 ދުވަހުގެ މުއްދަތެއް ދެވޭނެއެވެ. ވަޒީރުގެ އިތުބާރު ނެތް ކަމަށް ފާސްވާނީ 44 މެންބަރުންގެ ވޯޓު ލިބިގެންނެވެ. އިދިކޮޅުން މި މައްސަލަ މަޖިލީހަށް ވެއްދީ އަމިއްލަ ދެ މެންބަރުންގެ ސޮއިއާއެކު ޖުމްލަ 11 މެންބަރުންގެ ސޮއިއާއެކުއެވެ.\nPrevious ހާލުކޮޅު ދެރަވެ އޭޑީކޭގައި ޝިޔާމް އެޑްމިޓުކޮށްފި\nNext ޖޭއެސްސީ އެކުލެވިގެންވާ ގޮތް ބަދަލުކުރާ ބިލަށް އެމްޑީޕީ މެންބަރުން ބަހުސެއް ނުކުރި


Kat ge 'no makeup' selfie beluntheringe hiy athulaifi\nކެޓްގެ 'ނޯ މޭކަޕް' ސެލްފީ ބެލުންތެރިންގެ ހިތް އަތުލައިފި\nކެޓްރީނާ ކައިފް މިވަގުތު ހުރީ ކޯވިޑް-19 އަށް ޕޮޒިޓިވްވުމާ ގުޅިގެން ކަރަންޓީނުގަ އެވެ. ކަރަންޓީނުގައި ހުރެގެން އޭނާ ނަގާފައިވާ ސެލްފީއަކަށް ވަރަށް ގިނަ ބެލުންތެރިންގެ ޝައުގުވެރިކަން މި ވަނީ ލިބިފައެވެ.\nކަރީނާ ކޮވިޑަށް ޕޮޒިޓިވްވީ މި މަހުގެ ކުރީ ކޮޅުގައެވެ. އެކަން އޭނާ ވަނީ އިސްޓަގްރާމް ވެދުވެރިކޮށް އިއުލާންކޮށްފަ އެވެ. އަދި ރަށްކާތެރި ކަމުގެ ފިޔަވަޅުތަށް އަޅަމުން ދާކަމަށް ވެސް މި ޕޯސްޓުގައި ކެޓްރީނާ ވަނީ ބުނެފައިއެވެ.\nއިއްޔެ ކެޓްރީނާ ވަނީ "ނޯ މޭކަޕް" ސެލްފީއެއް އިންސްޓަގްރާމްގައި ޕޯސްޓް ކޮށްފައެވެ. އަދި މި ސެލްފީ އިތުރަށް ފުުރިހަމަ ކޮށްދެނީ އޭނާގެ އިސްތަށިގަނޑު ދޫކޮށްލާފައި އޮތުމުންނެވެ. އޭނާ ހުރީ ގަޔަށް ދޫ ހޫޑީއެއް ލައިގެންނެވެ.\nމި ފޮޓޯއާ އެކުގައި އޭނާ ލިޔެފައިވަނި " ޖަސްޓް މީ ފޯ ކޮމްޕެނީ " މިހެންނެވެ. މި ފޮޓޯއަށް ވަރަށް ގިނަ ބެލުންތެރިންގެ ލައިކާއި ކޮމެންޓް ވަނީ ލިބިފައެވެ. މީގެ އިތުރުން ވަރަށް ގިނަ ބެލުންތެރިން އޭނާއަށް އަވަސް ޝިފާއެއް ލިބުމަށް އެދިވެސް ކޮމެންޓްކޮށްފައިވެ އެވެ.\nއެންމެ ފަހުން ކެޓްރިނާ ފެނިގެން ގޮސްފައިވަނީ ސަލްމާން ޚާނާއެކު 2019 ވަނަ އަހަރު ހިންދީ ފިލްމް "ބާރަތު" އިންނެވެ.\nއޭނާ ކޯވިޑަށް ޕޮޒިޓިވްވުމުގެ ކުރިން ވަނީ "ޓައިގާ 3″ ޝޫޓިން ފެށުމަށް ތައްޔާރުުވެފައެެވެ. ކެޓްރީނާ މިހާރު އިންތިޒާރު ކުރަމުންދަނީ އޭނާގެ ފިލްމް "ސޫރްޔަވަންޝީ" ރިލިސް ކުރާން ދުވަހަކަށެވެ. ރޯހިތު ޝެއްޓީގެ މި ކޮޕް އެކްޝަން ޑްރާމާގައި ކެޓްރީނާ އާއި އެކުގައި ފެނިގެން ދާނީ އަކްޝޭ ކުމާރެވެ.


Nan anburaa gendhan candidate innah furusathu hulhuvaalaifi | Mihaaru\nރައްޔިތުންގެ މަޖިލިސް އިންތިހާބުގައި މީހަކު ވޯޓުލަނީ: ކެނޑިޑޭޓުންގެ ނަން އަނބުރާ ގެންދަން ހުށަހަޅާ ފޯމު މިއަދު އާންމުކުރާނެ ކަމަށް އީސީ އިން ބުނި -- ފޮޓޯ: ހުސެން ވަހީދު /މިހާރު\nނަން އަނބުރާ ގެންދަން ބޭނުންވާ ކެންޑިޑޭޓުންނަށް ފުރުސަތު ހުޅުވާލައިފި\n23 ޖޫން 2020 - 16:412comments\nމި އަހަރުގެ އޭޕްރިލް މަހު ބާއްވަން ހަމަޖައްސާފައިވާ ލޯކަލް ކައުންސިލް އިންތިހާބު، ކޮވިޑް-19 އާ ހެދި ފަސްކޮށްފައި ވާތީ، މިހާރު އިންތިހާބަށް ކުރިމަތިލާފައިވާ ކެންޑިޑޭޓުންގެ ތެރެއިން ނަން އަނބުރާ ގެންދަން ބޭނުންވާ މީހުންނަށް އިލެކްޝަންސް ކޮމިޝަން (އީސީ) އިން މިއަދު ފުރުސަތު ހުޅުވާލަލިފި އެވެ.\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބު ފަސްކޮށް އެކަމާ ހާއްސަ ގާނޫނެއް ހަދައި ގާނޫނުއަސާސީ އަށް ވެސް ވަނީ އެކަމާ ގުޅޭ ގޮތުން ބަދަލު ގެނެސްފަ އެވެ. މި ބަދަލާ އެކު، އަންނަ އަހަރުގެ މާޗު މަހު އިންތިހާބު ބޭއްވޭތޯ މަސައްކަތްކުރަމުން އަންނަ ކަމަށް އީސީ އިން ބުނި ނަމަވެސް އަދި ވަކި ތާރީހެއް ކަނޑައެއް ނާޅަ އެވެ.\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމަށް ފުރުޞަތު ހުޅުވާލުންhttps://t.co/iUg9czCph8\n— Elections Commission (@ElectionsMv) June 23, 2020\nމި ކަމާ ގުޅޭ ގޮތުން މިއަދު ގެޒެޓުކޮށްފައިވާ "ލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ ކެނޑިޑޭޓުންގެ ނަން އަނބުރާ ގެންދިއުމުގެ އުސޫލު" ގައި ބުނެފައި ވަނީ، ކެންޑިޑޭޓުންގެ ނަން އަނބުރާ ގެންދެވޭނީ އެކަމަށް ހާއްސަކޮށްފައިވާ ފޯމެއް ފުރައި އީސީ އަށް ހުށަހެޅުމުން ކަމަށެވެ. އަދި ނަން އަނބުރާ ގެންދިޔަ ކަމަށް ބަލާނީ، ހުށަހެޅި ފޯމުގެ ސައްހަކަން ކަށަވަރުކުރުމަށް ފަހު، އީސީ އިން އެ ހުށަހެޅުން ގަބޫލުކުރުމުން ކަމަށް އުސޫލުގައިވެ އެވެ.\nއީސީ އިން ވަނީ އެ ފޯމު އެ ކޮމިޝަނުގެ ވެބްސައިޓުގައި އާންމުކޮށްފަ އެވެ. ކޮވިޑް-19 ފެތުރޭތީ މި ދުވަސްވަރު ސިއްހީ ނުރައްކަލުގެ ކުއްލި ހާލަތު އިއުލާންކޮށްފައި ވުމުން، އެ ފޯމު އީސީ އަށް ހުށަހަޅަން ހަމަޖައްސާފައިވަނީ ތަނަށް ހާޒިރުވުމުގެ ބަދަލުގައި އީމެއިލް މެދުވެރިކޮށެވެ.\nކެންޑިޑޭޓުންގެ ނަން އަނބުރާ ގެންދިއުމާ ގުޅޭ އުސޫލުގައި ބުނެފައި ވަނީ، ފޯމު ހުށަހަޅާ އިރު ކެންޑިޑޭޓުންގެ އައިޑީ ކާޑުގެ ކޮޕީ އީސީ އަށް ހުށަހަޅަން ޖެހޭނެ ކަމަށެވެ. އަދި ފޯމުގެ ސައްހަކަން ކަށަވަރު ކުރަން އީސީ އިން ކެންޑިޑޭޓުންނަށް ގުޅާނެ ކަމަށެވެ.\nކެންޑިޑޭޓުންނަށް ނަން އަނބުރާ ގެންދިއުމަށް ވަކި މުއްދަތެއް އީސީ އިން ކަނޑައަޅަން ޖެހޭތީ، ނަން އަނބުރާ ގެންދިއުމުގެ އެންމެ ފަހުން ތާރީހު ކަމަށް ހަމަޖައްސާފައި ވަނީ އިންތިހާބު ފަށާ ދުވަހުގެ 30 ދުވަހުގެ ކުރި އެވެ.\nއީސީގެ ނައިބު ރައީސް އަހުމަދު އަކްރަމް ވިދާޅުވީ، އެ ދެ އިންތިހާބު ބާއްވާނެ ދުވަހެއް އަދި ކަނޑައަޅާފައި ނެތުމުން، ނަން އަނބުރާ ގެންދިއުމުގެ އެންމެ ފަހު ދުވަސް ވެސް އަދި ކަނޑައަޅާފައި ނުވާ ކަމަށެވެ.\n"އެކަމަކު އެ މުއްދަތު ހަމަވާ ދުވަހުގެ 10 ދުވަސް ކުރިން އަޅުގަނޑުމެން އެކަން އާންމު ކުރާނަން،" އޭނާ ވިދާޅުވި އެވެ.\nCouncil inthihab March gai baavvan thayyaaruvanee\nލޯކަލް ކައުންސިލްތަކުގެ އިންތިހާބުގައި، ސިޓީ ކައުންސިލްތައް ހިމެނޭ ގޮތުން 982 ކައުންސިލަރުން ހޮވާނެ އެވެ. މި އިންތިހާބަށް އެމްޑީޕީން 877 ގޮނޑި އަށް، ޕީޕީއެމުން 673 ގޮނޑި އަށް ވަނީ ކުރިމަތިލައިފަ އެވެ.\nއިންތިހާބުގައި ވާދަކުރާ ކެންޑިޑޭޓުންގެ ނަން އަނބުރާ ގެންދިޔަ ނަމަވެސް އެ ދާއިރާއަކަށް އިތުރު މީހަކަށް ނަން ހުށަނޭޅޭނެ ކަމަށް އީސީ އިން ބުނެފައި ވެ އެވެ. އެހެންކަމުން، ބައެއް ކައުންސިލްތަކުގައި އިންތިހާބު ކުރަންޖެހޭ އަދަދަށް ވުރެ މެމްބަރުން މަދުވުން އެކަށީގެންވެ އެވެ. އަދި ކެނޑިޑޭޓުންނަށް މިހާރު ދީފައިވާ ނަންބަރުތަކަށް ބަދަލެއް ނާންނާނެ ކަމަށް ވެސް އެ އުސޫލުގައި ބުނެފައި ވެ އެވެ.\nއިންތިހާބު ބާއްވާނެ ތާރީހެއް ކަނޑައަޅާނީ ސިޔާސީ ޕާޓީތަކާ މަޝްވަރާކުރުމަށް ފަހު ކަމަށް އަކްރަމް ވަނީ މީގެ ކުރިން ވިދާޅުވެފަ އެވެ.\nގާނޫނުއަސާސީ އަށް ގެނައި އިސްލާހާ އެކު، ކައުންސިލްތަކުގެ އިންތިހާބު ބޭއްވެންދެން މިހާރު ތިއްބެވި ކައުންސިލަރުން މަގާމުގައި ދެމިތިބޭނެ އެވެ. ލާމަރުކަޒީ އުސޫލުން ހިންގުން ކަށަވަރު ކުރުމުގެ ހާއްސަ ބިލް ފާސްކޮށްފައިވާ އިރު، ކައުންސިލްތަކަށް މިހާރު ދީފައިވާ ގާނޫނީ ބޮޑެތި ބައެއް ބާރުތައް އެ ބިލުން ވަނީ ހަނިކޮށްފަ އެވެ.\nއިތުރު ލިޔުންތައް ލޯކަލް އިންތިހާބު އިލެކްޝަންސް ކޮމިޝަން އަންހެނުންގެ ކޮމިޓީ


Rajje Aa Medhu Kanboduvefa Vaa Lanka Sarukaaraa Ehen Diplomatunna Bahdhalukuran MDP In Lanka Ah - Vaguthu\nރާއްޖެއާ މެދު ކަންބޮޑުވެފައިވާ ލަންކާ ސަރުކާރާއި އެހެން ޑިޕްލޮމެޓުންނާ ބައްދަލުކުރުމަށް އެމްޑީޕީން ލަންކާއަށް\n2 އަހަރު ކުރިން ( ނޮވެމްބަރު 11, 2015 )\n11 ނޮވެމްބަރު ވަނަ ދުވަހުގެ ރޭ ލަންކާއަށް ފުރި އެމްޑީޕީގެ ފޮރިން ރިލޭޝަންސް ޓީމު -- ފޮޓޯ: އެމްޑީޕީ\n(ކޮލޮމްބޯ، ސްރީލަންކާ): ރާއްޖޭގެ ހާލަތާއި މެދު، ރާއްޖެއާ އެންމެ ގާތް ގުޅުމެއް ބާއްވާ އެންމެ އަވަށްޓެރި ސްރީލަންކާއިން ކަންބޮޑުވުން ފާޅުކޮށްފައިވާތީ، އެމްޑީޕީގެ ޚާރިޖީ ގުޅުންތަކާއި ބެހޭ ކޮމިޓީގެ ޓީމެއް މިރޭ ސްރީލަންކާއަށް އައުމަށް ފުރައިފިއެވެ.\nމިރޭ ލަންކާއަށް އައުމަށް ފުރާފައިވަނީ އެމްޑީޕީ ފޮރިން ރިލޭޝަންސް ކޮމިޓީގެ މުޤައްރިރު އަދި ރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދާއި، އެމްޑީޕީ އިޤްތިސާދީ ކޮމިޓީގެ މުޤައްރިރު އަހްމަދު ތަސްމީނު އަލީގެ އިތުރުން، ކުރީގެ ރައީސުލްޖުމްހޫރިއްޔާ މުހައްމަދު ނަޝީދުގެ ޤާނޫނީ ވަކީލު އަލްއުސްތާޒް ހަސަަން ލަތީފެވެ.\nދަތުރަށް ފުރާވަޑައިގަތުމުގެ ކުރިން، ޝާހިދު "ރާއްޖެ އެމްވީ" ނޫހަށް ވިދާޅުވީ، ރާއްޖެއާ ގާތްގުޅުމެއް ބަހައްޓަވާ ހުރިހާ ފަރާތްތަކަކާ މި ފަހަރު ބައްދަލު ކުރައްވާނެ ކަމަށެވެ.\nއޭގެ ތެރޭގައި، ރާއްޖޭގެ ހާލަތާއި މެދު ނުހަނު ކަންބޮޑުވެފައިވާ ރާއްޖޭގެ އެކުވެރި ސްރީލަންކާގެ ސަރުކާރާއި، ސްރީލަންކާގައި ތިބޭ ބޭރު ޤައުމުތަކުގެ ޑިޕްލޮމެޓުންނާ ވެސް ބައްދަލުކުރަން ހަމަޖެހިފައިވެއެވެ.\nސްރީލަންކާއިން އިއްޔެ ވަނީ، ރާއްޖޭގެ ހާލަތާއި މެދު ކަންބޮޑުވުން ފާޅުކޮށް ބަޔާނެއް ނެރެފައެވެ. އެޤައުމުގެ ބަޔާނުގައި ބުނެފައިވަނީ، ރާއްޖޭގައި ހިނގަމުންދާ ކަންކަމުގައި ސްރީލަންކާ ޝާމިލު "ކުރުވަމުން" ދާ ދިއުމަކީ ބަލައިގަނެވޭނެ ކަމެއް ނޫން ކަމަށެވެ.\nނޮވެމްބަރު 12, 2015 - 16:45\nކޮންމެފަހަރަކު މިތިންމީހުން ޗުއްޓީ ހަދާލަން ލަންކާޔަށް އެބަދޭ، އެކަމަކު ވާކަމެއް ހަރާމް...\nނޮވެމްބަރު 12, 2015 - 15:50\nމި ޚަބަރަކީ ސްރީލަންކާގައި ހުރި ރިޕޯޓަރަކު ލިޔެފައިވާ ޙަބަރެއްބާ؟\nނޮވެމްބަރު 12, 2015 - 09:42\nމިގޮލާތައް މިދަނީ ރަގަޅު ކަމަކުނޫން\nނޮވެމްބަރު 12, 2015 - 01:47\nމީ ދެން ކިހާ ބޮޑު ކަމެއް. ކަލޭ މެން އެހެން ބަޔަކަށް ވެސް ހަމަޖެހިގެން އުޅުނަ ނުދެނީޔޭ ދޯ.. ތި ޗަރުކޭސް މާލޭގަ ކުޅޭ. މިހާރު ވެސް ހާދަ އުދަގުލޭ ވިސާ ގަނޑު ހޯދަންވެސް.. ދިވެހިން އައިސް އުޅޭ ވައްތަރުން.. މިތަނަށް އައިސް ތިހުރިހާ ހާޖާނެއް ހެދީމަ ހުރިހާ އުދަނގުލެއް އަހަރެމެންނަށް.\nނޮވެމްބަރު 11, 2015 - 23:55\nމިފަހަރު ތަންކޮޅެއް ގިނައިން ހަޖަމު ބޭސް ގެންނާތި. ތިއުޅެނީ ރައީސް ޔާމީން ތަގުރީރުގަ ވިދާޅުވި ތައްރައްގީގެ މަޝްރޫއުތައް އަޑުއިފަ އެކަންތައް ﷲ އިރާދަފުޅުން ކުރާނެތީ ހަޖަމު ނުވެގެން. ތަސްމީން އަދި ޝާހިދު ބަނޑަށް ބަލާލާފަ އިނގޭ ހަޖަމުނުވާތީ ފާހާނާ ނުކުރާތާ ލައްކަ ދުވަސް ވެއްޖެކަން\nނޮވެމްބަރު 11, 2015 - 23:51\nއެމް.ޑީ.ޕީ މެމްބަރުން އިތުރުކުރަން ކާޅު ބަލާ ދާދަތުރަކާ ވައްތަރީ.\nނޮވެމްބަރު 11, 2015 - 23:03\nރާއްޖޭގަ ހެދޭ ފަނި މަދުވެގެން އިތުރު ފަނިހަދަން ރާއްޖެއިން ބޭރަށް ދާން ފެއްޓީ ދޯ؟ ބަލަ ދިވެހިރާއްޖެއާއި ދިވެހި ސަރުކާރާއި ބެހޭ ވާހަކަ ދައްކަން އެންމެ އެކަށީގެންވަނީ ދިވެހި ސަރުކާރު. ކޮސް ނުހަދާ . ރާއްޖޭގަ ހާޖާނު ހަދާހެން ސިލޯނުގަވެސް ހަދަާނަމޭ އތިއުޅެނީ؟\nނޮވެމްބަރު 11, 2015 - 23:00\nއެމްޑީޕީގެ ފޮރިންގް ރިލޭޝަންސް ކޮމެޓީ އެއް ލަންކާ އަށް ފުރީ އެއީ މިހާރު އެމްޑީޕީގެ ހަރުގެއަށް ވެސް ލަންކާ އިން ފޮނުވާ އުންބަޅަ ކަޑަކާން އަންނަނީ ވަރަށް މަދު ބަޔަކަށްވާތީއެވެ. ލަންކާ ގެ ޑީއެންއޭ ހުންނަ އެއްޗެހި ތަކެއް އެމްޑީޕީގެ ހަރުގެއަށް އުންބަޅަ ކަޑަ ކާން ދިޔައަސް އެ ތަނަށް ދިވެހި ޑީއެންއޭ ހުރި އެކަކު ވެސް ނުދެެއެވެ. ސައުތު ކަންޓްރީ ސައިޑް ގެ ކަރަޕްޓް ލޯޑުން ތަކެއް ގިނައިން އެހަރުގޭގައި އެނބުރެނީ. އެހެންވެ އެމީހުންނަށް މިހާރު އެނގިއްޖެ އެމީހުންނަށް ރައްޔިތުންގެ އެއްވެސް ތާއީދެއް ނެތް ކަން. އެހެން ވެގެން ލަންކާ ސަރުކާރުގެ ބޮޑުންނާއި އެކު މޭޒު ދަށުން ދަމާ ކުޅެގެން ރާއްޖޭގެ އަގު ވެއްޓޭ ގޮތަށް ލަންކާ ސަރުކާރު މެދުވެރިކޮށް ބަޔާން ތައް ނެރުމަށް ޓަކައި އެމްޑީޕީގެ ބޮޑުން ތައް އުފާ ކުރުމާއި އެކު އިންކްލޫޑް ކުރެވޭ ޕެކޭޖް އެއް ލިބުމުން ދެން ލަންކާ އަށް ނައްޓާލީއެވެ. ދިވެހި ސަރުކާރުން ދެން ދަންނަން ޖެހޭނެ ލަންކާ އިން މިރާއްޖޭގައި މިހާރު ގާއިމް ވެފައިވާ ސަރުކާރުގެ ހަމަޖެހުމަށް ބުރޫ އަރާ ގޮތަށް ނިމިދިޔަ ހަފްތާގައި އާއި އަދި މިހަފްތާގައި ވެސް މަސައްކަތް ކޮށްފައިވާ ކަން. އެހެން ކަމަށްވާނަމަ ލަންކާ ކުުންފުނި ތަކަށް ސަރުކާރުގެ ކޮންޓްރެކްޓް ދޭންވީ އެއީ ކީއްވެގެން ތޯއެވެ. ފެނަކަ އަދި ތިމާވެށި މިނިސްޓްރީން އެންމެ ގިނަ އަދަދަކަށް ލަންކާ ކުންފުނި ތަކަށް ދިވެހި ކުންފުނި ތަކަށް ނުދީ މަސައްކަތް ދެނީ. އެކަން ކަން އެބަޖެހޭ ހުއްޓުމަކަށް ގެންނަން. މީވެސް ލަންކާ ކުންފުނި ތަކާއި އެތަންތަނުގެ ބޮޑުން ނާއި އެކު މޭޒު ދަށުން ދަމާ ކުޅެގެން ލަންކާގެ ކުންފުނި ތަކަށް ސަރުކާރުގެ ކޮންޓްރެކްޓްސް ތައް އެދެނީ..\nނޮވެމްބަރު 11, 2015 - 22:35\n" ރާއްޖޭގައި ހިނގަމުންދާ ކަންކަމުގައި ސްރީލަންކާ ޝާމިލު "ކުރުވަމުން" ދާ ދިއުމަކީ ބަލައިގަނެވޭނެ ކަމެއް ނޫން ކަމަށެވެ." މިކަން ކެނޑިނޭޅި ކުރަމުންދަނީ އެމް. ޑީ. ޕީން މިފަހަރު މިމީހުން ފަހައިނުގެންފިއްޔާ ރަނގަޅު.\nނޮވެމްބަރު 11, 2015 - 22:33\nމިމީހުންނާއި ކޮވެއްޔާވަކިތަފާތެެއްނެތް.. ކާޅުބިސްއަޅަން ހާލިހަދާއިރަށް އެހާއްޔަށްކިވެލިބިސްއަޅާއުސޫލުން ރާއްޖެއޭކިޔާފަ މީހަކުކޮންމެވެސްވަހެއްބުނެލާއިރަށް އެމީހަކާބައްދަލުކޮށް ފިތުނަފަސާދައުފެއްދޭތޯ މިމީހުންބަލާނެ... މިހެންކުރާއެއްވެސްކަމަކުން މިމީހުންނަށްވާފައިދާއެއްނޯވޭ... ހަމަ ޒީރޯ...\nނޮވެމްބަރު 11, 2015 - 22:32\nއެމް.ޑީ.ޕީގެ ބޭރަށް ހިންގާ ކުކުޅުތައް ދޮގުހަދާ ރާއްޖޭގެ އަގުވައްޓާލަން ފުރީ ދޯ؟ ރާއްޖޭގެ ޓުވަރިޒަމް ސިނާއަތަށް އޮތް ބިރަކީ މިބައެގަނޑު.\nނޮވެމްބަރު 12, 2015 - 08:42\nމީ މިހާރު ބާކީ ! މެޖޯރިތީ ލީޑަރ މައިނޯރިޓީލީޑަރ، ދެން ނޯލީޑަރ !\n52 މިނެޓް ކުރިން 3\nޗައިނާ އާއި ރާއްޖެއާ ދެމެދު އޮތް ގުޅުމުގައި އިންޑިޔާ އިން ކަންބޮޑުވާން ޖެހޭ ކަމެއް ނެތް\n20 ގަޑިއިރު ކުރިން 13\nހިތްދަތި ހާލުގައި އެކަނި އުޅެމުން އަންނަ ރަތަފަންދޫ ރެއްކާ ބެއްޔާގެ ކަންކަން މި ދަނީ ބަލަމުން - ޖެންޑާ\n20 ގަޑިއިރު ކުރިން 1


Kalhu Sayah Loabi Kuraa Faraaiy Thakah Ranuge Furusatheh! - Vaguthu\nކަޅުސަޔަށް ލޯބި ކުރާ ފަރާތްތަކަށް ރަނުގެ ފުރުސަތެއް!\nކަޅު ސައި މިހާރު ވެފައި މިވަނީ ދިވެހިންގެ ދިރިއުޅުމުގެ އެންމެ މުހިއްމު އެއް ބަޔަށެވެ. ދުވަސް ފެށުމުގެ ގޮތުންވެސް ހޫނު ކަޚެއް ބޯލަން ގިނަ ފަރާތްތަކުން ލޯބި ކުރާ އިރު، މަސައްކަތުގައި ކުޑަ ވަގުތު ކޮޅެއްގެ ބްރޭކެއް ލިބުނަސް އެންމެން އަވަސްވެގެންނަނީ ސައި ތައްޓެއް ބޯލުމަށެވެ. ކޮންމެއަކަސް، ކަޅު ސައި ބުއިމަށް ލޯބި ކުރާ ފަރާތްތަކަށް މިވަނީ ރަނުގެ ފުރުސަތެއް ތަނަވަސް ވެގެން ގޮސްފައެވެ.\nޓޭލާސް އިން އުފައްދާ ޔޯކްޝަޔާ ސައިފަތަކީ ދުނިޔޭގައި ވަރަށް މަޤުބޫލު ސައެކެވެ. މި ދުނިޔެ މަތީގައި ކަޅު ސައި ބުއިމަށް އެންމެ ލޯބި ކުރާ މީހުން އުޅެނީ އިނގިރޭސި ވިލާތުގައި ކަމަށް ވާއިރު، އެ ޤައުމުގެ ގޭ ތަކުންނާއި މަގުތައް މަތިން ބަލައި ކޮންމެ ދިމާ އަކުންވެސް މީހުން ކަޅު ސައި ބޯ މަންޒަރު ފެނިގެންދާނެއެވެ.\nއެހެންކަމުން، އެ ޤައުމުގައި އުފައްދާ ސައިފަތުން ކަޅު ސައި ބުއިމަށް ގިނަ ބަޔަކު ލޯބި ކުރެއެވެ. މިފަދަ މީހުންނަށް މިފަހަރު ލިބިފައިމިވާ ރަނުގެ ފުރުސަތަކީ ކަޅު ސައި ބޮއިގެން ފައިސާ ހޯދުމެވެ. މިހާރު ތި އުޅޭ އޮފީހުގައި ލިބޭ ބްރޭކް ގަޑީގައި ކަޅު ސައި ބޯން އަވަސްވެގަންނަ އިރު، ޓޭލާސް އިން ވަރަށް އަވަހަށް އިޢުލާން ކުރަން ހަމަޖެހިފައިވާ "ޓީ ޓޭސްޓާ" ގެ މަގާމަށް ތިބާ ހޮވިއްޖެ ނަމަ، އޮފީހުގައި ހޭދަ ކުރާ ހުރިހާ ވަގުތު ތަކަކީ ބްރޭކް ގަޑިތަކަށް ވެގެން ދާނޭ ކަމާއު މެދު ޝައްކެއް ނެތެވެ.\nއެހެން ނުވާންވީ ކީއްވެ ހެއްޔެވެ؟ ވަޒީފާގައި ކުރަން ޖެހޭހައިވެސް ކަމަކީ ލޯބި ކުރާ އެއްޗެއްގެ ރަހަ ބެލުމެވެ. ބަދަލުގައި އެތައް ހާސް ޑޮލަރެއް ލިބިގެން ދާނެއެވެ. މި މަގާމުގައި މިވަގުތު4މީހަކު ތިބި ނަމަވެސް، އިތުރު މިހާކު ވަރަށް އަވަހަށް ނަގަން ހަމަޖެހިފައިވާ ކަމަށް ޓޭލާސް އިން މައުލޫމާތު ދެއެވެ.


Covid-19 Ge Hisaabu Thah Sah'ha Kamah Vidhaalhuve, Raees Nasheed Ge Thaureef Ameen Ah! - Vaguthu\nކޮވިޑް-19 ގެ ހިސާބުތައް ސައްހަ ކަމަށް ވިދާޅުވެ، ރައީސް ނަޝީދުގެ ތައުރީފް އަމީނަށް!\nހެލްތު މިނިސްޓަރު އަބްދުﷲ އަމީނާއި ރައްޔިތުންގެ މަޖިލިހުގެ ރައީސް މުހައްމަދު ނަޝީދު. --- ފޮޓޯ: މަޖިލިސް\nރާއްޖޭގައި ކޮވިޑް-19 ޖެހޭ މީހުންގެ ހިސާބުތައް ސައްހަ ކަމަށާއި ސިއްހީ ވުޒާރާ އިން އެކަމުގައި އެއްވެސް ވަރަކަށް އޮޅުވާލާފައި ނެތް ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nކޮވިޑް-19 ގެ އަދަދުތަކަކީ ރަނގަޅު އަދަދުތަކެއްތޯ ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ މަޖިލިހުގައި ކުރެއްވި ސުވާލަށް ޖަވާބު ދެއްވަމުން ހެލްތު މިނިސްޓަރު އަބްދުﷲ އަމީން ވެސް ވިދާޅުވީ ކޮވިޑް-19 އަށް ފައްސިވާ މީހުންގެ އަދަދުތަކަކީ ސައްހަ އަދި ރަނގަޅު ނަންބަރުތަކެއް ކަމަށެވެ. އަދި އަމީންގެ ވާހަކަތަކަށް ރައީސް ނަޝީދު ވެސް ތާއީދު ކުރެއްވެވިއެވެ.\n"އަޅުގަނޑަށް ސަތޭކަ އިން ސަތޭކަ ޔަގީން، މިނިސްޓަރުގެ ހިސާބު އެއީ މި ފަހަކުން އައިސް، ނުނިކުންނަހާ ސައްހަ ހިސާބެއް،" ރާއްޖޭގެ ވެރިކަން ތިން އަހަރެއްހާ ދުވަހު ކުރެއްވި ނަޝީދު، އަމީނަށް ތައުރީފް ކުރައްވައި ވިދާޅުވިއެވެ.\nނަޝީދު ވިދާޅުވި ގޮތުގައި ކޮވިޑް-19 ގެ ހިސާބުތަކަކީ ސިޔާސީ އެއްވެސް ފަރާތެއްގެ ބެހުމެއް ނެތި، ސީދާ އިޖުރާއުތަކަކުން ނުކުންނަ ހިސާބުތަކެކެވެ. އަދި އެކަމުގައި މަސައްކަތް ކުރައްވާ ބޭފުޅުންނަށް މަރުހަބާ ދަންނަވާ ކަމަށް ވެސް ނަޝީދު ވިދާޅުވިއެވެ.\n"އެއީ ގުނުމުގައި އޮޅުވައިނުލާ ތިބުމަކީ ބައެއް ކަހަލަ ބޭފުޅުންނަށް ވަރަށް އުނދަގޫ ކަމެއް. ނަމަވެސް ހިތްވަރާ އެކީގައި މި ސަރުކާރުން، ރައީސުލްޖުމްހޫރިއްޔާ އެބަ ގެންދަވާ ގުނުމުގައި ގަސްދުގައި އޮޅުވާނުލައްވާ ކެތް ކުރައްވައިގެން ރަނގަޅަށް އެކަން ކުރައްވަމުން،" ނަޝީދު ވިދާޅުވިއެވެ.\nމާލެ ސަރަހައްދުގައި ރޭގަނޑު 10:00 އިން ފެށިގެން ބޭރުގައި އުޅުން މަނާ ކުރީ ކީއްވެތޯ މެމްބަރު ނަޝީދު ކުރެއްވި ސުވާލުގެ ޖަވާބުގައި އަމީން ވިދާޅުވީ ކޮވިޑް-19 އާ ގުޅިގެން އެކިއެކި ފިޔަވަޅުތައް އަޅަނީ ބަލި ފެތުރެމުންދާ ސްޕީޑް ލަސް ކުރުމުގެ ބޭނުމުގައި ކަމަށެވެ. ބަލިން މީހުންގެ ފުރާނަ ސަލާމާތް ކުރަން ކުރެވޭ މަސައްކަތްތައް ހުންނަ ކަމަށް ވެސް މިނިސްޓަރު ވިދާޅުވިއެވެ.\nއަމީން ވިދާޅުވި ގޮތުގައި ވަކި ގަޑިއެއްގައި މީހުން ނުކުމެ އުޅޭ ގަޑިއަށް ބަދަލު ގެނައުމުގެ ސަބަބުން ބަލި ފެތުރޭ ނިސްބަތް ލަސް ކުރެވޭނެއެވެ. ނަތީޖާއަކަށް ވެގެންދާނީ ފުރާނަ ގެއްލޭ މީހުންގެ އަދަދު މަދުވުމާއި އެޑްމިޓް ކުރާ މީހުން މަދުވުން ކަމަށް އޭނާ ވިދާޅުވިއެވެ.\nއަމީން ވިދާޅުވީ ދުނިޔޭގެ އެކިކަންކޮޅުތަކުގައި ފެތުރެމުންދާ ބައްޔަކީ ކޮންޓްރޯލް ކުރެވިފައިވާ ބައްޔެއް ނޫނެވެ.\nއަމީންގެ މި ޖަވާބާ ގުޅިގެން ނަޝީދު ވިދާޅުވީ "ވަޒީރުގެ ކޮންޓެކްޓް ޓްރޭސިން ޑިޕާޓްމަންޓުން" ރޭގަނޑު ކޮންޓެކްޓްވާ ކަން ފާހަގަ ކުރެވިފައިވާ ކަމަށެވެ. އަދި ރޭގަނޑު ވަކި ވަގުތެއްގައި ބޭރަށް ނުކުތުން ކަނޑައެޅިފައި ވަނީ ސައިންޓިފިކް މައުލޫމާތަށް ބިނާކޮށް ކަމަށް އެމަނިކުފާނު ވިދާޅުވިއެވެ.\nކޮވިޑް-19 ފެތުރުން ކޮންޓްރޯލް ކުރުމަށް ސަރުކާރުން ވަނީ ހަރުކަށި ފިޔަވަޅުތަކެއް އަޅައިފައެވެ. އެގޮތުން މާލެ ސަރަހައްދުގައި މާސްކް އެޅުން މަޖުބޫރު ކުރުމާއި ރޭގަނޑު 10:00 އިން ފަތިހު 5:00 އަށް ބޭރު ތެރޭގައި އުޅުން ވަނީ މަނާކޮށްފައެވެ.\nރާއްޖެ އިން ކޮވިޑް-19 ޖެހުނު މީހުންގެ އަދަދު ވަނީ 5،223 އަށް އަރައިފައެވެ. މި ބަލީގައި 21 މީހަކު ނިޔާވެފައިވާ އިރު، ބަލި ޖެހުނު މީހުންގެ ތެރެއިން ރަނގަޅުވެފައި ވަނީ 2،849 މީހުންނެވެ.\nއެޖެންޑާ ޖޫރިމަނާ ކާފަ\nއޮގަސްޓް 12, 2020 12:57\nރައްޔިތުން ފެލާ ސަރުކާރު އިސްތިއުފާ\nނެތްތަ ޕާކިން ސްޓިކާގަނޑެއް\nގޭދޮށު ގަރުދިޔަ ސްޓިކާ ފެކްޓަރީ\nއޮގަސްޓް 12, 2020 12:59\nރައްޔިތުން ފެލާ ނޮޅާކާ ނާގާބިލް ސަރުކާރު\nއޮގަސްޓް 12, 2020 13:00\nބުނަން މަޖިލީހުގައި ތެދުވެރިކަމާއެކު މިސަރުކާރު މީހަކު ޖަވާބުދިނުމުން އިއްޔަވެސް ލޯއެޅިަން ފެނުނީ ދޮގުހަދާތި\nއޮގަސްޓް 12, 2020 13:21\nދުނިޔޭގެ ތާރީޚްގައިވެސް ފެނުނު އެންމެ ތާކުންތާކު ނުޖެހޭ މަޖިސް ރައީސް.\nއޮގަސްޓް 12, 2020 13:28\nމިހާރު ސައްކު އުފެދިއްޖެ.\nއޮގަސްޓް 12, 2020 13:38\nލާދީނީ މީހުން ތައު ރީފުކު ރާނެ ލާދީނީ ފިކު ރާއި އެއްކޮޅު މީހުނަށް މީނަދެން މިހީކު ރަނީ މީނައަކީ ވަ ރަށް މުހިްމުމީހެ ކޯ!'\nމިވެރިކަމުގައި ނޮޅާ އިރާ ވީދާ ކެޔަސް ހިސާބުތަށް ދިމާވާނެ ތިން ފިނޭންސް މިނިސްޓަރުން މަޖިލީހަށް ހާޒިރުކުރިއިރު ނަސީދުގެ ވެރިކަމުގައި ފިނޭންސް މިނިސްޓަރ ކަންކުރި މީހުން ކީއްވެ ހާޒިރުނުކުރީ ނަސީދުގެ ވެރިކަމުގައި ކުރިވަށްކަން ގިނަކަމުންދޯ ؟\nއޮގަސްޓް 12, 2020 14:00\nއަމީނު ވިދާޅުވީ ކޮވިޑް19 އާ ގުޅިގެން އެކިއެކި ފިޔަވަޅުތައް އަޅަނީ ބަލިފެތުރެމުންދާ ސްޕީޑް ލަސްކުރުމުގެ ބޭނުމުގައި ކަމަށެވެ. މީހުން ނުކުމެ އުޅޭގަޑިއަށް ބަދަލު ގެނައުމުގެ ސަބަބުން ބަލިފެތުރޭ ނިސްބަތް ލަސްކުރެވޭނެއެވެ. ނަތީޖާ އަކަށް ވެގެންދާނީ ފުރާނަގެއްލޭ މީހުންގެ އަދަދު މަދުވުމާއި.......؟ ފުރާނަގެއްލޭ މީހުންގެ އަދަދު ކިހާމަދު. 24ގަޑި އިރު ނުވޭ 2މީހުން ގެ ފުރާނަ ގެއްލިއްޖެ. ރޭގަނޑު 10ން ބަންދު ކުރިފަހުން 5މީހުން މަރުވެއްޖެ. ދެން ކޮން ހިސާބެއް ދިމާވަނީ. މިއޮގަސްޓް މަހު ކޮންމެދުވަހަކު 200 އަށްވުރެ ގިނަމީހުން ޕްޒިޓިވް ވާނެކަމަށްބުނީ. އެކަން ތެދު ކުރަންވެގެން 3ދުވަހުންނަގާފާ ހުރި ސާމްޕަލްތައް އެއްކޮށް އޭގެ ނަތީޖާ އެއްދުވަހުން އިއުލާނުކުރީ 200 އަށްވުގެ ގިނަމީހުން އެދުވަހު ޕްޒިޓިވް ވީކަމަށް ހެދީ.\nކާޅު އަނގައޮތީޔަ ކާޅެއް ނުކާނެ!\nއޮގަސްޓް 12, 2020 15:02\nތައުރީފު އޮއް ސާލާ، އޭރުން ކޮވިޑް އެލަވަން ސް ލިބޭނީ. ލާރިގަނޑު ބޭނުންވީމަ ރަގަޅު ގޭމެއް ތިޖެއް ސީ\nއޮގަސްޓް 12, 2020 15:31\nހުރިހާވައްކަމާއި ޚިޔާނާތަކާއި މަރުތަކެއް ހިނގާފަވަނީ 2013 އިން 2019 އާދެމެދުކަމަށް ވަލިއްޔުލްއަމްރުވިދާޅުވެ ތަހުގީގު ފެށީ އެތާރީޚުންނޫންތޯ؟ އެތާރީޚުގެކުރިންއަދިފަހުންވެ ސް އެބާވަތުގެ ކަމެއްނުހިނގާނެކަމުގެ ގެރެންޓީވަނީވަލިއްޔުލްއަމްރު ދެއްވާޤަރާރުކުރަށްވާފައެވެ. ޝުކުރިއްޔާ! ދެއަހަރުގެބަޖެޓާއި ލިބުނުކަމަށްބުނި އެތަކެއްމިލިއަންޑޮލަރު ވީނުވީއެއްނޭނގި ހުލިވީ އެއީ ތިޖޫރީއާބެހޭކަމެކެވެ. އަހަރެނާއިބެހޭކަމެއްނޫނެވެ.\nއޮގަސްޓް 12, 2020 16:13\nއަމީނުގެ ދުވަސްދާންކާރިވީހެން ހީވަނީ\nއޮގަސްޓް 12, 2020 17:01\nޑަބްލިޔު އެޗް އޯ ޔޫޓާން ނަގައިފި.\nއޮގަސްޓް 12, 2020 23:44\nމީނާގެ ތަޢުރީފު ލިބޭ މީހަކީ އެއްމެ އަވަހަށް ހަލާކުވެދާ މީހާ ކަމަށް ވެދާނެ


PPM ge riyaasee candidate akah Raees Yamin hamajassan Maumoon ge arihun edhijje | Mihaaru\nޕީޕީއެމްގެ ރިޔާސީ ކެންޑިޑޭޓަކަށް ރައީސް ޔާމީން ހަމަޖައްސަން މައުމޫންގެ އަރިހުން އެދިއްޖެ\nރައީސް ޔާމީން ހއ. ހޯރަފުށީ ރައްޔިތުންނާ ބައްދަލުކުރައްވަނީ: 2018 ގެ އިންތިހާބަށް އަމާޒުކުރައްވާ އެމަނިކުފާނު ވާހަކަފުޅު ދައްކަވާ - ފޮޓޯ: ރައީސް އޮފީސް\nޕްރައިމަރީއަކާ ނުލައި ޕީޕީއެމްގެ ރިޔާސީ ކެންޑިޑޭޓްގެ ޓިކެޓް ރައީސް އަބްދުﷲ ޔާމީނަށް ދެއްވަން އެދި އެ ޕާޓީގެ ކައުންސިލްގެ ގިނަ މެމްބަރުންތަކެއް ޕާޓީގެ ރައީސް މައުމޫން އަބްދުލްގައްޔޫމަށް ލިއުމަކުން ދަންނަވައިފި އެވެ.\n"މިހާރު" އަށް އެނގިފައިވާ ގޮތުގައި ކައުންސިލްގައި 33 މެމްބަރުން ތިބޭ އިރު އެގޮތަށް އެދިފައި އޮތް ލިއުމުގައި 29 މެމްބަރަކު ވަނީ ސޮއިކޮށްފަ އެވެ.\nޕީޕީއެމްގެ އަސާސީ ގަވާއިދުގައި އޮންނަ ގޮތުން ރިޔާސީ އިންތިހާބުގައި ވާދަކުރާ ކެންޑިޑޭޓަކު ހޮވާނީ ހުރިހާ މެމްބަރުންގެ މެދުގައި ބާއްވާ ޕްރައިމަރީއަކުންނެވެ. އެ ޕްރައިމަރީ ބާއްވަން ޖެހެނީ ރިޔާސީ އިންތިހާބު އޮންނަ ތާރީޚުގެ ކުރިން ތިން މަހާއި ހަ މަހުގެ މުއްދަތެއްގެ ތެރޭގަ އެވެ.\nރައީސް ޔާމީން އަދި އެމަނިކުފާނުގެ އަނބިކަނބަލުން ފާތުމަތު އިބްރާހިމް: ރައީސް ޔާމީންގެ ކެމްޕޭންގެ ގިނަ ހަރަކާތްތަކެއް އެކަމަނާ ކުރިއަށް ގެންދަވާ .--ފޮޓޯ:ރައީސް އޮފީސް\nކައުންސިލްގެ އެހާ ގިނަ މެމްބަރުންގެ ސޮޔާ އެކު ކުރީގެ ރައީސް މައުމޫނުގެ އަރިހުން އެގޮތަށް އެދިވަޑައިގެންނެވި ނަމަވެސް "މިހާރު" އަށް އެނގިފައިވާ ގޮތުގައި އެމަނިކުފާނު އެސްއެމްއެސް އަކުން ޖަވާބުދެއްވާފައި ވަނީ ޕާޓީގެ އެތެރޭގައި އޮންނަ ޑިމޮކްރެޓިކް އުސޫލްތަކާ ޚިލާފު އެއްވެސް ކަމެއް ނުކުރައްވާނެ ކަމަށް ވިދާޅުވެ އެވެ.\nރައީސް ޔާމީނަށް ޕީޕީއެމްގެ ރިޔާސީ ޓިކެޓް ދިނުމަށް ކައުންސިލްގެ ގިނަ މެމްބަރުން އެދުނު އިރު މިހާރު ވެސް އެމަނިކުފާނު ގެންދަވަނީ 2018 އަށް އަމާޒުކުރައްވައިގެން ކެމްޕޭން ކުރައްވަމުންނެވެ. އެގޮތުން ރިޔާސީ އިންތިޚާބަށް މީހުން ތައްޔާރުކުރަން ތަފާތު މަހާސިންތާތައް ބާއްވާފައިވެ އެވެ. އަދި ޕީޕީއެމްގެ މަޖިލިހުގެ ގިނަ މެމްބަރުންނާއި ފަސްޓް ލޭޑީ ފާތުމަތު އިބްރާހިމް ވަކިން ހިންގަވާ އޮފީހުގެ ފަރާތުން ވެސް 2018 އަށް އަމާޒުކޮށް ރައީސް ޔާމީންގެ ކެމްޕޭންތައް ކުރިއަށް ގެންދެ އެވެ.\nޕީޕީއެމްގެ އޮފީހާ ނުގުޅި ފަސްޓް ލޭޑީ ފާތުން ގެންދަވަނީ އެކަމަނާގެ އަމިއްލަ އޮފީހެއް ވެސް ހިންގަވަމުންނެވެ.\nރައީސް މައުމޫން އަބްދުލްގައްޔޫމް ޕީޕީއެމް ރައީސް އަބްދުﷲ ޔާމީން ޕީޕީއެމް ރިޔާސީ ޕްރައިމަރީ\n43 ކޮމެންޓް,2ރިއެކްޝަންސް\nރ ޔާމީނަށް ތި ޓިކެޓް އަދި ރައިސްކަންވެސް ލިބޭނެ. އެކަމަކު އަދީބު ނައިބުރައީސްކަން ހޯދި ގޮތައް އެކަން ކުރާކަށް ނުޖެހޭ. މިގައުމަށް ޔާމީނުގެނެސްދޭ ހެޔޮ ބަދަލު ގެނެސްދެވޭނެ އެހެންވެރިޔަކު ނެތް.\nބަލަ ތިހާ ތާޢީދު އޮތް ބޭފުޅަކު ޕްރައިމަރީ އަށް ވާދަ ކުރަން ހާދަ ބިރެއް ތިގަންނަނީ. ހަމަ ހައިރާން ވެއްޖެ. ގަޓް ހުރިއްޔާ ނިކަން ޕްރައިމަރީ އަށް ނުކުމެ ބަލަ. ގައިމު ވާދަ ކުރާނޭ މިހަކު ހުރީކީ އެއްނޫން. ވާދަކޮށްފާނެހެން ހީވާ މީހަކު ހުއްޓަސް ސީދާ ޖަލު ކުޑަ ގޮޅިއަށް.\nޑިމޮކްރަސީ ޚަރާބު ވަނީ!\nޑިމޮކުރަސީ ނުދަންނަބައެއްގެތެރޭގައި މައުމޫނު ކިތަންމެވަރަކަށް އުޅުނަސްއެކަމެއްނުވާނެ . ޚުދުމުޚުތާރު ވެރިކަމެއްގައި ޑިމޮކުރަސީއެއް ނޮއޮންނާނެ .\nނުކުރެވޭނެ އެއް ކަމެއްވެސް. މިއަދު މުސްތަގް ބަލަކީ ޔާމީން.. މި ގައުމު މި ތަރައްގޯކުރަނީ ޔާމީން.. އަހަރެމެންނަށް އެއްޗެއް ލިބެނީ ޔާމީން ދިނިއްޔާ.. އެހެންވީމާ މައުމޫނު ޖެހޭނީ މަޑުން ހުންނަން ނޫނި ބޭރުކުރާނީ...\nއެގޮތަށް ހަމަޖައްސައި ދެވިދާނެތަ؟؟؟؟؟؟؟\nދެހާސް އަށާރަ ވަނަ އަހަރަކީ އެއީ ޕީޕީއެމް އެއްބުރުން 2018 ގެ ރިޔާސީ ހަނދު ބަލާނެ އަހަރެވެ. އެކަން ވާން އޮތީ އެކަމަށް ޕްރިކޮލިފައި ކުރިން ވެފައި އޮތް ސުޕަރ ސުޕަރ ޑެލިގޭޓެއް ކަމުގައިވާ މިހާރުގެ ރައީސް ޔާމީން އަށް ޕީޕީއެމް އިން ރިޔާސީ ޓިކެޓް އެއްވެސް ޕްރައިމަރީ އަކާއި ނުލައި ދިނުމެވެ. ޕީޕިއެމްގެ ރައީސް ރައީސް މައުމޫނު ވެސް ޑިކޮމްރަޓިކް ހަމަތައް ޤަބޫލުކުރައްވާ ކަމަށް ވިދާޅުވާނަމަ ޕީޕީއެމްގެ ކައުންސިލުން ނިންމާ ކެންޑިޑޭޓަކަށް ޕީޕީއެމްގެ ޕްރައިމަރީ ގެ ޓިކެޓް ދޭން ޕީޕީއެމް އިން ނިންމަންވީ އެއީ މިހާރު ވެެރިކަން ކުރަމުން ދާ ރައީސް ކަމުގައިވާނަމަ. ޕީޕީއެމް އިން އަލަށް ކެންޑިޑޭޓަކު ނެރުމުގެ ބަދަލުގައި ބޮޑަށް ރަނގަޅުވާނީ މިހާރުގެ ރައީސް ރައީސް ޔާމީން އަށް ޕީޕީއެމްގެ ޓިކެޓް ދިނުމެވެ. ސަބަަބަކީ ރިޔާސީ ކެންޑިޑޭޓެއް އަލުން ބިލްޑް ކޮށް އަދި ރިޔާސީ ކެންޑިޑޭޓަކަށް އާ ކެންޑިޑޭޓަކު ވިއްކުމަކީ އެއީ މިރާއްޖޭގެ ޕޮލިޓިކަލް ލޭންޑްސްކޭޕް އޮތް ގޮތުން ވާނެ ކަމެއް ނޫނެވެ. މިކަމާއި މެދު ޕީޕީއެމްގެ ރައީސް ރައީސް މައުމޫނު ދެވަނަ ވިސްނުމަަކަށް ދާނެ ކަމަށް އަޅުގަނޑުމެން ދެކެނީ. ޕީޕީއެމް ބައިބައިވުމަށް ރައީސް މައުމޫނު ފުރުސަތު ނުދެއްވާނެ ކަމަށް އަޅުގަނޑުމެން ދެކެނީ.\nމީގަ މައުމޫނަށް އެންމެ ރައްކާތެރިކަން ބޮޑުގޮތަކީ އަވަހަށް ޔާމީން އެދޭގޮތަށް ކަންތައްކޮށްދިނުމެވެ. އެހެންނޫނީ މައުމޫނު އަދި ކިތަންމެ މުސްކުޅިފުޅަސް މައުމޫނުގެ މައްޗަށް ޓެރަރިޒަމުގެ ދައުވާއެއްކޮށް ދިގު ހުކުމެއް އައުމަކީ ވަރަށްވެސް އެކަށީގެންވާ ކަމެކެވެ.\nކިތަންމެ މައްޗަށް ގެންދިޔައަސް އޭނައަށް މިފަހަރު ވެރިކަން ދީގެން ނުވާނެ.\nމޯލްޑިވްސް ޔުނައިޓެޑް އޮޕޮޒިޝަން އުފެއްދިތާ ދެފަހްތާ ނުވަނީސް ކުއްލިގޮތަކަށް މިހާއަވަހަށް ޑިމޮކްރަޓިކް އުޞޫލުތައް މުގުރާލާފައި ޕީޕީއެމް ރިޔާސީ ޓިކެޓް ފޭރިގަތުމަށް ރައީސް ޔާމީން މަސައްކަތް ކުރެއްވުމުން ދޭހަވަނީ އިދިކޮޅު ފަރާތްތަކުގެ މަސައްކަތް ކާމިޔާބު ވަމުންދާކަން، "އަވަސް" އިންތިޚާބަކަށް ދާންޖެހޭނެކަން ޚުދު ރައީސް ޔާމީނަށްވެސް ޤަބޫލުކުރެވިއްޖެކަން، ޕެޓިޝަން ހަދައިގެން ކީއްކުރަން ޕްރައިމަރީ ބާއްވައިގެން ޕީޕީއެމް ޓިކެޓް ހޯދިޔަސް އިރާދަކުރެއްވިއްޔާ ބޮޑު އަޣުލަބިއްޔަތަކުން އެއްބުރުން ރައީސް ޔާމީނު ބަލިވާނެ.


އަލްފާޟިލް މުޙަންމަދުމަނިކު - ޤައުމީ އިނާމު - ޝަރަފުވެރިކަމުގެ ޤައުމީ އިނާމު - 2010 - The President's Office\nޤައުމީ އިނާމު - ޝަރަފުވެރިކަމުގެ ޤައުމީ އިނާމު - 2010\nގދ.ފަރެސްމާތޮޑާ/ ބިނާ (މާތޮޑާ އަވަށް)\nމުޙަންމަދުމަނިކަކީ، ރާއްޖޭގެ މަސްވެރިކަމުގެ ދާއިރާއިން މަދުން ނޫނީ ފެނިގެންނުދާފަދަ ހުނަރުވެރި މަސައްކަތެއް ކުރެއްވުމުގެ ރޮނގުން ފާހަގަކޮށްލެވޭ ބޭފުޅެކެވެ. އޭނާގެ ޚާއްޞަ މަސައްކަތަކީ، މަސްބާނަން ބޭނުންކުރާ އެކި ސައިޒުގެ ބުޅި ޖެއްސެވުމެވެ. މިގޮތުން، ހަވާއީ ބުޅި، ސަތޯ ބުޅި، ހުވަނި ބުޅި ތައްޔާރު ކުރައްވަމުން ގެންދަވަނީ، އެ ތަކެއްޗާމެދު މަސްވެރިންގެ އިތުބާރާއި، އެ ތަކެތީގެ ފެންވަރާމެދު ސުވާލު ނުއުފެއްދޭ މިންވަރަށެވެ.\nމުޙަންމަދުމަނިކު ބުޅި ޖެއްސެވުމުގެ މަސައްކަތް ފުރަތަމަ ކުރެއްވީ، ދިވެހިން ކުރިންވެސް މިމަސައްކަތް ކުރިގޮތަށް ދަގަނޑު ތަޅައިގެން، ދަގަނޑު ލަންބައިގެން، ފަންވަރު ޖަހައިގެން ގިރުނބައިންނެވެ. މިހާރު ގިރުނބައިން ކުރައްވަނީ، ހަމައެކަނި ފަންވަރު ޖެހުމުގެ މަސައްކަތެވެ. އެހެން މަސައްކަތްތައް ކުރައްވަނީ، ގޭސް އުނދުން ބޭނުންކުރައްވައިގެންނެވެ. އަދި މިހާރު މިމަސައްކަތް ކުރައްވަނީ، އަމިއްލައަށް ތައްގަނޑު ހައްދަވައިގެންނެވެ. އެވްރެޖްކޮށް ދުވާލަކު ތިންސަތޭކަ ބުޅި، އޭނާ ހައްދަވައެވެ. އެއީ 10 ގަޑިއިރުގެ މަސައްކަތުންނެވެ.\nރާއްޖެއަށް މުޅިން އާ ވައްތަރެއްގެ ދެބާވަތެއްގެ ބުޅިވެސް އޭނާވަނީ އީޖާދު ކުރައްވާފައެވެ. އެއީ، ދޮށިން ބޮޑުކަންނެލި ބާނާ ބުޅިއާއި، ނަނުން ބޮޑުކަންނެލި ބާނާ ބުޅިއެވެ. ބުޅިޖަހާ މެޝިން އަމިއްލައަށް އީޖާދު ކުރައްވައިގެން، އިހުގެ ކާބަފައިން ކުރިގޮތާ މުޅިން ތަފާތުކޮށް، ވަރަށް ސްޕީޑް އަވަސް، ލުއި ގޮތްތައް އީޖާދު ކުރައްވައިގެން، މި މަސައްކަތް އޭނާ ކުރައްވަމުން ގެންދަވައެވެ. އަދި ދަގަނޑު ތަޅައިގެން ބުޅި ތައްޔާރު ކުރެއްވުމުގެ ބަދަލުގައި، އެކި ސައިޒުގެ ފަންވަރު ދަގަނޑާއި، ކޮންކްރީޓް މޮހޮރު ހޯދައި، އެއްފަހަރާ ދެ ބުޅިއާއި ތިން ބުޅި ލަންބާނެ މެޝިނެއްވެސް ތައްޔާރުކުރައްވައި، ތޮރުފުމުގެ ބަދަލުގައި ޕަންޗު ކޮށްގެން ލޯވަޅު އެޅޭފަދަ ވަސީލަތްތައް ބޭނުންކުރައްވަމުން ގެންދަވާކަމީވެސް އޭނާގެ މަސައްކަތް ހަލުއިވެގެންދާ ކަމެކެވެ.\nމުޙަންމަދުމަނިކަކީ ބުޅި ޖެއްސެވުމުގެ މަސައްކަތުގައި އެންމެ ދެކުނުގެ4އަތޮޅަށް ވަރަށް މަޝްހޫރު ބޭފުޅެކެވެ. މިދެންނެވި4އަތޮޅުގެ ގިނަ މަސްވެރިން ބޭނުންކުރަމުން ގެންދަނީ، މުޙަންމަދުމަނިކު ޖައްސަވާ އެކި ވައްތަރުގެ ބުޅިއެވެ. އޭނާ ބުޅި ޖައްސަވަމުން ގެންދަވަނީ، މަސްވެރިން ބޭނުންވާގޮތަށް، އެމީހުންނަށް ކަމުދާގޮތަށެވެ. މަހަކު ހަތަރުހާހަށްވުރެ ގިނަ އަދަދެއްގެ ބުޅި ވިކެމުންދާކަން އެއީ، އޭނާގެ މި އުފެއްދެވުމަށް މަސްވެރިންގެ އިތުބާރު އޮތްކަމުގެ ވަރަށް ފުރިހަމަ ދަލީލެކެވެ. މިހާރުވެސް ކޮންމެ ދުވަހަކު ހެނދުނުން ފެށިގެން ހަވީރު ވަންދެން އެ މަސައްކަތް މެދުނުކެނޑި ކުރައްވަމުން ގެންދަވާކަމީ، މުޙަންމަދުމަނިކުގެ ހިތްޕުޅުގައި މިކަމަށް އޮންނަ ޝައުޤުވެރިކަން ހާމަކޮށްދޭ ކަމެެކެވެ.\nބުޅި ޖެއްސެވުމުގެ މަސައްކަތުގެ އިތުރުން، މަސްދޯނިފަހަރުގައި މަސްވެރިން ބޭނުންކުރާ އެންމެ ކުޑަ ނަގިލިން ފެށިގެން އެންމެ ބޮޑެތި ނަގިއްޔާ ހަމައަށް މުޙަންމަދުމަނިކު ނަގިލިވެސް ހައްދަވަމުން ގެންދަވައެވެ. މީގެއިތުރުން، އެން އުކާ ވައްޓާއި، މަސް ހިފާ ދަލުގެ ބަރިވެސް ހައްދަވައެވެ. މީގެތެރެއިން ބައެއް މަސައްކަތްތަކަކީ، އެއްވެސް އަގަކާނުލައި ކޮށްދެއްވަމުން ގެންދަވާ މަސައްކަތްތަކެކެވެ. ތަކެތި ގެނައުމުން، ހިލޭ ކޮށްދޭ މަސައްކަތްތައް ކޮށްނުދެއްވާ އެންމެ ދުވަހެއްވެސް ނުދެއެވެ.\nމުޙަންމަދުމަނިކުގެ މި ޚިދުމަތުގެ އަގު ވަޒަން ކުރައްވައި، މަސްވެރިކަމަށް ޚިދުމަތް ކުރެއްވުމުގެ ރޮނގުން 1990 ވަނަ އަހަރު ސަރުކާރުންވަނީ، ޢާންމު ޚިދުމަތުގެ ހިތްވަރު ދިނުމުގެ އިނާމު ދެއްވާފައެވެ. އިނާމު ލިބިވަޑައިގެންނެވި ފަހުން މިވޭތުވެދިޔަ 20 އަހަރު ދުވަހުގެ ތެރޭގައިވެސް މެދުނުކެނޑި އޭނާ ގެންދެވީ މަސައްކަތް ކުރައްވަމުންނެވެ. އެންމެ ޚާއްޞަ ގޮތެއްގައި ފާހަގަކުރެވޭ ކަމަކީ، އޭނާއަކީ ޚާއްޞަ އެހީއަށް ބޭނުންވާ ބޭފުޅަކަށްވީނަމަވެސް، މި މަސައްކަތުގައި ޙަރަކާތްތެރިކަމާއެކު ދެމިހުންނެވިކަމެވެ. މިއީ ރާއްޖޭގައި ތިއްބެވި، ޚާއްޞަ އެހީއަށް ބޭނުންވެފައިވާ ފަރާތްތަކަށް އޭނާ ދެއްވާ، ވަރަށް ރަނގަޅު މެސެޖެކެވެ.\nމުޙަންމަދުމަނިކުގެ މި މަސައްކަތަށް އޭނާއަށް އެންމެ ބޮޑަށް އެހީތެރިވެދެއްވާ ބޭފުޅަކީ، އޭނާގެ ލޮބުވެތި އަނބިކަނބަލުންނެވެ. ޒުވާން ކުދިންނަށް މުޙަންމަދުމަނިކު މި މަސައްކަތް ދަސްކޮށްދެއްވާފައި ވެއެވެ. އަދި މިހާރުވެސް ބައެއް ޒުވާނުން މި މަސައްކަތުގައި މުޙަންމަދު މަނިކަށް އެހީތެރިވެދެމުން ގެންދެއެވެ.


Rahrashuge Land Use Plan Hedhumugai Dhimaavefaivaa Dhathithakakee Kobaa?\nލޭންޑްޔޫސް ޕްލޭން ހެދުމަށް ހަރަކާތްތެރިވަނީ--\nރަށްރަށުގެ ލޭންޑް ޔޫސް ޕްލޭން ހެދުމުގައި ދިމާވެފައިވާ ދަތިތަކަކީ ކޮބާ؟\n31 މޭ 2022 - 18:10:51\nމިލިޔުމުގެ މަޤަސަދު: މިލިޔުމަކީ ދިވެހިރާއްޖޭގެ ރަށްރަށުގެ އެލްޔޫޕީ ހެދުމުގެ މަސައްކަތް ޢަމަލީގޮތުން ކުރާފަންނުވެރިން ރަމްޒުކޮށްދޭ ދެޖަމިއްޔާ ކަމުގައިވާ މޯލްޑިވްސް އެސޯސިއޭޝަން އޮފް ޕްރޮފެޝަނަލް ސާރވޭޔާރސްގެ (ސާރވޭ އެސޯސިއޭޝަންގެ) ފަރާތުން, ރަށްރަށުގެ އެލްޔޫޕީ ހެދުމުގައި މިވަގުތު ދިމާވެފައިވާ މައްސަލަތަކާއި ނުވަތަ ދަތިތަކާއި ބެހޭގޮތުން އެފަރާއްތަކަށް ފެންނަގޮއް ބަޔާންކޮށް ނެރޭލިޔުމެކެވެ. މިލިޔުމުގެ މައިގަނޑު މަޤުސަދަކީ އެލްޔޫޕީ ހެދުމާއި ގުޅޭގޮތުން ތަފާތު ގޮތްގޮތަށް މީޑިއާގައި ވާހަކަދެކެވޭތީވެ، މިމަސައްކަތް ޢަމަލީގޮތުން ކުރާފަންނުވެރިން މިކަންކަމާއި ދޭތެރޭ ދެކޭގޮތްހާމަކޮށް އަދި މިހާރު ދިމާވެގެންމިއުޅޭ މައިގަނޑުމައްސަލަ، (އެލްޔޫޕީތައް ނުހެދި ދިގުލައިގެން ދިއުން) ހައްލުކުރެވިދާނެ ކަމަށް އަޅުގަނޑުމެނަށް ފެންނަ ކަންކަން ބަޔާންކުރުމެވެ.\nކުރީގައި ރާޖޭގައި ލޭންޑް ޔޫސް ޕްލޭން ހެދޭގޮތް\nއާންމުގޮތެއްގައި ކުރީގައި އެލްޔޫޕީ ހެދުމުގައި ކަންކުރެވޭގޮތަކީ އެރަށެއްއެވަގުތަކު އޮތްގޮތްދައްކުވައިދޭ ކުރެހުމެއް ހެދުމަށްފަހު ރަށުގައި ހުރި ހުސްޖާގަތަށް ދިހެހިރާއްޖޭގެ ބިނާވެށި ޤަވައިދުގައި ބުނާ ހަމަތަކުގެމަތިން ޕްލޭން ކުރުމެވެ. ރަށުގެ ކުރެހުމަކީ ކޮންމެހެން ސަރވޭކުރުމަށްފަހު ހެދޭ ރަށުގެ ސްކޭލްޑް ކުރެހުމަކަށް ވާކަށްނުޖެހެއެވެ. އެހެންކަމުން ގޫގްލް ފޮޓޯމަތީ ކުރަހައިގެން އެލްޔޫޕީ ހެދިފަވެސް ހުރެދާނެއެވެ. މިހެންމިކަން ކުރުމުން އެކިކަންކަމަށް ބިންކަނޑައަޅާއިރު ބިންތައްދިމާނުވެ، އެއްބިން އަނެއްބިމާއި ފުށުއަރާ، މަގުތަށް ސީދާ ނުކުރެވި ތަފާތުއެތައް މައްސަލަތަކެއް ދިމާވެއެވެ.\nމިވަގުތު ރާޖޭގައި ލޭންޑް ޔޫސް ޕްލޭން ހެދޭގޮތް\nދިވެހިރާއްޖޭގެ އިދާރީ ދާއިރާތައް ލާމަރުކަޒީއުސޫލުން ހިންގުމުގެ ޤާނޫނާއި އެޤާނޫނަށް ގެނެވުނު އިސްްލާތުތައް ފާސްވެ، އެންމެފަހުން ބޭއްވުނު ލޯކަލް ކައުންސިލް އިންތިހާބަށްފަހު މިޤާނޫނާއި އެއްގޮތަށް ޢަމަލުކުރުމަށް ވަނީ ފެށިފައެވެ. މިޤާނޫނުގައިވާ ގޮތުން ކުރީގައި ހެދިފައިވާ އެލްޔޫޕީތައް މިޤާނޫނަށް ފެތޭގޮތަށް އަޕްޑޭޓް ކުރަންޖެހެއެވެ. އަދި އަލަށް ހެދޭ އެލްޔޫޕީތައްވެސް ހުންނަންވާނީ މިޤާނޫނާއި ފުށުނާރާގޮތަށެވެ. މިޤާނޫނުގައިވާގޮތުން އެލްޔޫޕީތަކުގައި އަލަށް ހިމަނަންޖެހޭ މަޢުލޫމާތުތަކަކީ އެރަށެއްގައިހުރި ރުއްގަހުގެ އަދަދާއި ހުރިތަނާއި، ހިމާޔަތް ކުރެވޭ ސަރަހައްދުތަކާއި، ރަށުގެ ހިއްކާފައިވާ އަދި ހިއްކެއް އޮއް ސަރަހައްދުތަކާއި އެސަރަހައްދުގެ ޕްލޭނާއި އަދި ރަށުގެ ބިމުގެ އަގެވެ. އަދި މީގެއިތުރަށްވެސް ހެދޭ އެލްޔޫޕީތަށް ވާންޖެހޭނީ ރަށުގެ ތަރައްޤީގެ ޕްލޭނާއި އެއްގޮތަށް ހެދޭ ގުޅި ލާމެހިފައިވާ ޕްލޭނަކަށެވެ.\nމިހާރުވެސް އެލްޔޫޕީ ހެދުމަށްޓަކައި ކުރަހާ ރަށުގެޗާޓަކީ މޯލްޑިވްސް ލޭންޑް އެންޑް ސާރވޭ އޮތޯރިޓީ (އެމްއެލްއެސްއޭ) ގައި ރަޖިސްޓަރ ވެފައިވާ ލައިސަންސް އޮންނަ ސާރވޭޔަރެއް ސާރވޭކުރުމަށްފަހު ކުރަހާ ޗާޓަކަށްވުން މަޖުބޫރުކަމަށް ޤާނޫނުގައި ބުނެފައެއްނުވެއެވެ. ނަމަވެސް ސާރވޭޔަރަކު ސާރވޭކޮށްގެން ޗާރޓް ކުރެހުމަކީ ޕްލޭނިންގ މިނިސްޓްރީން ބާރުއަޅާ އަދި އެންމެ އެދެވިގެންވާގޮތެވެ. މިނޫން ގޮތަކަށް ޗާޓުކުރަހައި ހުށައަޅާނަމަ އެޗާޓަކީ ރަނގަޅުމިން ތަކެއްގެ މައްޗަށް ކުރެހިފައިވާ ޗާޓެއްކަން ކައުންސިލުން ލިޔުމަކުން ޔަގީންކޮށްދޭން ޖެހެއެވެ. އަދި ހަމަ މިިޔާއިއެކު އެކުލަވާލެވޭ އެލްޔޫޕީއާއި އަދި ރިޕޯޓަކީ ވަކިފަންނަކަށް ޚާއްސަމީހަކު ހަދައި ހުށައަޅަން ޖެހޭގޮތަކަށްވެސް ޤާނޫނުގައި ބަޔާން ކޮށްފައެއްނެތެވެ. ނަމަވެސް އުސޫލެއްގެގޮތުން މިމަސައްކައްތައް މިވަގުތުވެސް ރާއްޖޭގައި ކުރަނީ މިފަންނުގެ ފަންނުވެރިންނެވެ.\nރާއްޖޭގައި އިމާރައްކުރުމާއި ޑިޒައިންކުރުމާއި އަދި ޕްލޭންކުރުމުގެ ދާއިރާގައި ހަރަކާއްތެރިވާ ފަންނުވެރިން\nރާއްޖެއަކީ އެއްވެސްދާއިރާއެއްގައި މަސައްކަތްކުރާ ފަންނުވެރިން އެހާގިނަ ޤައުމެއްނޫނެވެ. މިގޮތުން ޕްލޭނިންމިނިސްޓްރީގެ ވެބްސއިޓުގައިވާ އެކިދާއިރާތަކުގެ ފަންނުވެރިންގެ ދަފުތަރު ދައްކާގޮތުން މިވަގުތު ރާއްޖޭގައި ރަޖިސްޓްރީވެފައި ތިބި 19 އާރބަންޑިޒައިނަރުން/ޕްލޭނަރުންނާއި، 89 އާރކިޓެކްޓުންނާއި، 61 އާރކިޓެކްޓް ޗެކަރުންނާއި، 47 ސްޓްރަކްޗަރަލް ޗެކަރުން އެބަތިއްބެވެ. އަދި އީއައިއޭ ހެދުމުގެ ދާއިމީ ހުއްދަ އޮންނަ 47 ފަރާތަކާއި އެމްއެލްއެސްއޭ ގައި ރަޖިސްޓްރީވެފައި ތިބި ލައިސްންސް އޮންނަ 15 ސާރވޭޔަރުން އެބަތިއްބެވެ.\nމީގައި ފާހަގަކޮށްލުން މުހިންމު ނުކުތާއަކީ ރާއްޖޭގެ އެކިސަރަހައްދުތަކުގައި ހިނގާ އިމާރާއްކުރުމާއި، މަގުހެދުމާއި، ބިންހިއްކުމާއި، އެއާރޕޯޓްއެޅުމާއި، ފަޅުފުންކުރުމާއި، ފެނާއި ނަރުދަމާގެ މަސައްކައްތަކާއި، އެކިބޭނުންތަކަށް ރަށްރަށް ތަރައްޤީކޮށް ޑިވެލޮޕް ކުރުންފަދަ ތަފާތު ސިނާއި މަސައްކައްތަކަކީ މަތީގައި ބަޔާންކުރެވިފައިވާ ފަންނުވެރިންގެތެރެއިން ބަޔަކު ބައިވެރިވެގެން، ކުރަންޖެހޭ ސާރވޭތައް އެކުރެވެންޖެހޭ ސްޓޭންޑެޑަކަށް ކުރެވިގެން، ހެދެންޖެހޭ ރިޕޯޓްތަކާއި ކުރެހުންތައް އެހުންނަން ޖެހޭ ފެންވަރަށް ހެދިގެން ކުރެވޭ މަސައްކައްތަކެއްކަމެވެ. އަދި ރާއްޖޭގައި ހިންގޭ މިފަދަ މަޝްރޫޢުތަކުގެ ތެރޭގައިި ބޭރުގެ ކޮންޓްރެކްޓަރުންނާއި ވޯލްޑް ބޭންކް ފަދަ ފައިސާގެ އެހީދޭ ތަފާތު ޖަމާއައްތަކުގެ އެހީގައި ހިންގާ މަޝްރޫޢުތައްވެސް ބައިވަރު ހިމެނެއެވެ. މިފަދަ މަޝްރޫޢުތަކަށް ކުރެވޭ ސާރވޭތަކާއި ހެދޭ ރިޕޯޓްތައް ހުންނާނީ އެފަރާއްތަކުގެ މިންތަކަށެވެ (އިންޓަރނޭޝަނަލް ސްޓޭންޑެޑަށެވެ).\nއެހެންކަމުން އެލްޔޫޕީ ހެދުމަށްޓަކައި އަލަށް ރުއްގަހުގެ އަދަދު އަދި ހުރިތަން ދެނެގަނެ، ބިންހިއްކިދާނެ ސަރަހައްދުތައް ދެނެގަތުން ލާޒިމުވެފައިވީނަމަވެސް މިފަދަ ސާރވޭތަކަތީ މީގެ މާކުރިއްސުރެ ރާއްޖޭގެ ސާރވޭ އިންޑަސްޓްރީގައި މަސައްކަތް ކުރާފަރާއްތަކުން ޒަމާނީ އާލާއްތައް ބޭނުންކޮށްގެން ކުރަމުންއައިސްފައިވާ ސާރވޭތަކެވެ. ރުއްގަހުގެ ސާރވޭއާއި އަދި ރަށްރަށުގެ ސާރވޭތަކުގައި ޑްރޯން ބޭނުންކުރަން ރާއްޖޭގައި 2016 ވަނައަހަރުވަނީ ފެށިފައެވެ. މިގޮތުން ސާރވޭ ކުރުމުގައި ދުނިޔޭގެ އެހެންގައުމުތަކުގައިވެސް ބޭނުންކުރާ އެންމެޒަމާނީ ފިކްސްޑް ވިންގް، މަލްޓިރޮޓޯ އަދި އާރުޓީކޭ ޑްރޯން ރާއްޖޭގެ ސާރވޭޔަރުން ބޭނުންކުރާ ތާ އެތައް އަހަރެއްވީއެވެ.\nރާއްޖޭގައި އިމާރައްކުރުމާއި ޑިޒައިންކުރުމާއި އަދި ޕްލޭންކުރުމުގެ ދާއިރާގައި ހަރަކާއްތެރިވާ ފަންނުވެރިންނަކީ ކަމަށް ޤާބިލު ބައެކެވެ. އަދި ރާއްޖޭގައި ވަކިބާވަތެއްގެ ފަންނުވެރިންނެތިގެން ވަކި މަސައްކަތެއް ކުރިޔަށް ނުގެންދެވުނު ކަމެއްވެސް އެނގޭކަށް ނެތެވެ. ފަންނުވެރިންނަކީވެސް މާރކެޓްގައި މަސައްކަތް އުފެދޭވަރަކަށް އުފެދޭބައެވެ. އެތަނެއްގައި ނެއްމަސައްކަތެއްކުރާނެ ފަންނުވެރިންނެއް އެއްވެސް ތާކު ނުތިބޭނެއެވެ.\nއެލްޔޫޕީ ހެދުމުގެދާއިރާގެ ފަންނުވެރިން\nމައިގަނޑު ގޮތެއްގައި މިދާއިރާގައި ޢަމަލީގޮތުން މިހަރަކާއްތެރިވަނީ ދެބާވަތެއްގެ ފަންނުވެރިންނެވެ. އެއީ ސާރވޭޔަރުންނާއި އާރބަން ޕްލޭނަރުން ނުވަތަ ޑިޒައިނަރުންނެވެ. އެކި ކަހަލަ ސޯޝަލްސާރވޭތައް ކުރުމުގައި އެދާއިރާގެ ފަރާއްތަށްވެސް ބައިވެރިވެއެވެ. އިސްވެފާހަގަކުރެވުނު ފަންނުވެރިންގެ ދަފުތަރުގައިވާގޮތުން މިވަގުތުވެސް ރާއްޖޭގައި 19 އާރބަންޑިޒައިޏަރުން/ޕްލޭނަރުންނާއި، 89 އާރކިޓެކްޓުންނާއި އަދި ލައިސްންސް އޮންނަ 15 ސާރވޭޔަރުން އެބަތިއްބެވެ. މިވަގުތު ދަފްތަރުގައި 19 އާރބަންޑިޒައިނަރުން/ޕްލޭނަރުންތިބިކަމުގައިވިޔަސް، އިމާރާއްކުރުމުގެ ދާއިރާގައި މަސައްކަތްކުރާ ފަންނުވެރިންގެ ޤަވައިދުގައިވާގޮތުން އާރކިޓެކްޗަރއިން ފުރަތަމަ ޑިގްރީ ހާސިލްކޮށްފައިވާ ފަރާއްތަކަކީ އާރބަންޑިޒައިނަރުން/ޕްލޭނަރުންގެ ގޮތުގައި ރަޖިސްޓަރ ވެވޭނެފަރާއްތަކެވެ. އެހެންކަމުން ރާއްޖޭގައި އާރބަންޑިޒައިނަރުން/ޕްލޭނަރުންމަދު ކަމަކަށް ނުބުނެވޭނެއެވެ. އަދި ރާއްޖޭގައި އެލްޔޫޕީހެދޭ ގިނަރަށްރަށަކީ ހަގީގަތުގައި ޕްލޭންކުރާނެ އިތުރު ޖާގަ ވަރަށްމަދު ރައްރަށެވެ. ވީމާ ރާއްޖޭގެ ރަށްރަށުގެ އެލްޔޫޕީ ހެދުމަށްބޭނުންވާ ފަންނުވެރިންގެ އެއްވެސް ދަތިކަމެއް ރައްޖޭގައި އޮތްކަމަކަށް ފާހަގައެއްނުކުރެވެއެވެ.\nރަށްރަށުގެ އެލްޔޫޕީ ހެދުމުގައި މިހާރު ދިމާވެގެން މިއުޅޭ ދަތިކަމުގެ އަސްލު\nމަސައްކައްކުރާނެ ފަންނުވެރިންގެ ދަަތިކަމެއް ނެއްކަމުގައިވަޔަސް ރަށްރަށުގެ އެލްޔޫޕީތައް ނިންމުމުގައި ތަފާތުގިނަ ގޮންޖެހުންތައް ހުރިކަން ފާހަގަކުރެވެއެވެ. މިގޮތުން:\nމިމަސައްކަތް ޢަމަލީގޮތުންކުރާ ފަންނުވެރިންގެ ޚިޔާލު ހޯދިފައި ނުވުން – ލާމަރުކަޒީ ޤާނޫނުުގައި އެލްޔޫޕީއާއި ގުޅުންހުރިބައިތައް ހިމެނުމުގަޔާއި އަދި މިހާރުވެސް ބޭރުގެ އެކިއެކިފަރާއްތަކާއި ރާއްޖޭގެ ރަށްރަށުގެ އެލްޔޫޕީތަށް ނުހެދި ދިގުލައިގެންދާތީވެ އެމަޝްވަރާތައް ކުރަމުންދާއިރު، ރާއްޖޭގައި ޢަމަލީގޮތުން މިމަސައްކަތް ކުރާފަރާއްތަކާއި އެކު މަޝވަރާކޮށް ހުރި އުނދަގޫތަކާއި ދަތިތަކުން އަރައިގަތުމަށް މަސައްކަތް ކޮށްފައި ނުވެއެވެ. މިފަދަ ފަންނީ ކޮންމެކަމެއްގެވެސް އެކަމަގުޅޭ މުހިން އެތައްމަޢުލޫމާތެއް އެކަމުގެ މަސައްކަތް އަމަލީގޮތުންކުރާ ފަރާއްތަކުން ލިބޭނެއެވެ.\nކައުންސިލްތަކަށް މިމަސައްކަތް ނިންމުމަށް ދިން މުއްދަތު ކުރުވުން – ލާމަރުކަޒީ ޤާނޫނުގައި ވާގޮތުން އެޤާނޫނުގެ ދަށުން އިންތިޚާބުކުރެވޭ ކައުންސިލްތައް މަސައްކަތަށް ނިކުންނަތާ3މަސް ދުވަސް ތެރޭގައި އެލްޔޫޕީތައް އަޕްޑޭޓުކޮށް ނޫނީ އަލުން ހަދަންޖެހެއެވެ. ސަރުކާރުގައި އޮންނަ އުސޫލުތަކުގެތެރެއިން ކަމަކަށް ބަޖެޓް ހަމަޖައްސާ، މަސައްކަތް ކުރާނެ ބަޔަކު ހޯދަން ގެޒެޓްކޮށް، ބިޑް އިވެލުއޭޓްކޮށް އަދި މަސައްކަތް ލިބޭފަރާތުން މަސައްކަތްނިންމުމަށް3މަސްދުވަހަކީ މިފަދަކަމަކަށް ވަރަށް ކުރު މުއްދަތެކެވެ. ނަމަވެސް މިމުއްދަތު ފަހުން އިތުރު ކުރިކަން ފާހަގަކުރަމެވެ.\nކައުންސިލްތަކުގައި ބަޖެޓްގެ ތާށިކަންބޮޑުވުން - ކޮންމެ މަސައްކަތެއްވެސް އެބޭނުންވާ ރަނގަޅުފެންވަރުގައި ކުރެވޭނީ އެކަމަށް ޚަރަދު ކޮށްގެނެވެ. މިޒަމާނުގައި އެއްވެސް ފަރާތަކުން ގޫގްލް ފޮޓޯމަތީ ކުރަހައިގެން އެލްޔޫޕީ ހަދާކަށް ބޭނުމެއްނުވާނެއެވެ. ރަށް ޕްލޮޓް ލެވެލްއަށް ސާރވޭކޮށް ރަށުގެ ރަނގަޅު ކުރެހުމެއް ހެދުމަކީ ބިންމެނޭޖް ކުރުމަށްޓަކައި ވަރަށް މުހިންމުކަމެކެވެ. އަދި ލާމަރުކަޒީޤާނޫނުގައި އެލްޔޫޕީ ހެދުމުގައި ރަށުގައި ހުރި ރުއްގަސް ގުނުންފަދަ، ހިއްކެންއޮތް ސަރަހައްދުތައް ދެނެގަތުންފަދަ މަސައްކައްތައް ހިމަނާފައިވާއިރު ރަނގަޅު ސާރވޭއެއްކޮށްގެން މިކަންކަން ކުރާނަމަ އެއީވެސް ބައިވަރު ސާރވޭ މަސައްކަތެވެ.\nއެލްޔޫޕީ ރިވިއު ކުރުމަށް މިނިސްޓްރީގައި ގިނަދުވަސް ނެގުން - ލާމަރުކަޒީ ޤާނޫނުގައި ވާގޮތުން ރިޕޯޓް ރިވިއު ކުރުމަށްޓަކައި މިނިސްޓްރީއަށް3މަސްދުވަހުގެމުއްދަތެއް ދީފައިވެއެވެ. މިއީ މިފަދަކަމަކަށް ވަރަށް ގިނަދުވަހެވެ. މިފަދަކަމެއްގައި މަސައްކަތް ކުރުމަށްދާމުއްދަތާއި އެއްވަރުގެ މުއްދަތެއް ރިވިއުކުރަންދިނުމަކީ ހަމަޖެހޭކަމެއްނޫނެވެ. އީއައިއޭފަދަ ރިޕޯޓް ތައްރިވިއު ކުރުމަށްވެސް ގިނަވެގެން މިނަގަނީ 15 ވަރަކަށް ދުވަހެވެ. އަދި ބުރި ބުރިއަށް މާލޭގައި ހެދޭ އިމާރާއްތަކުގެ ކުރެހުން ރިވިއުކޮށް ފާސްކުރުމަށްވެސް އާންމުކޮށް ގިނަވެގެން މިނަގަނީ އެއްމަހާއި ދެމަހާއި ދޭތެރޭގެ މުއްދަތެކެވެ. އެހެންކަމުން އެލްޔޫޕީ ރިވިއު ކުރުމަށް3މަސްދުވަހުގެ މުއްދަތެއްދިނުމަކީ ހަމަޖެހޭ ކަމެއްކަމުގައި ނުފެނެއެވެ. މިނިސްޓްރީންބޭރުން (މިނިސްޓްރީން ކަނޑައަޅާ އުސޫލެއްގެތެރެއިން) ޕްރައިވެޓް އިވެލުއޭޓަރސް ނަގައިގެންނަމަވެސް ރިވިއު މުއްދަތު އަވަސްކުރަން ޖެހެއެވެ.\nރިވިއު ކުރާފަރާތުގެ އަމިއްލަޚިޔާލާއި ވިސްނުމަށް ރިޕޯޓަށް ކޮމެންޓްކުރުން - ރިވިއު ކުރުމަށް ހުށައެޅޭ ރިޕޯޓްތަކަށް ކުރާކޮމެންޓްތަކަކީ ކަމާއި ގުޅުންހުރި ޤަވައިދު ތަކާއި ގައިޑްލައިންތަކުން ބާރުލިބޭ ކޮމެންޓަށްހަދައި ރިވިއު ކުރާފަރާތުގެ އަމިއްލަޚިޔާލާއި ވިސްނުމަށް ރިޕޯޓަށް ކޮމެންޓްކުރުމުނުންދުރުހެލިވުން މުހިންމެވެ. މިގޮތަށް މިކަން ކުރުމުން ރިޕޯޓަށް ކުރާ ކޮމެންޓް މަދުވެ ފާސްވާ ރިޕޯޓްތަކުގެ އެއްގޮތްކަން (ކޮންސިސްޓެންސީ) ހިފެހެއްޓޭނެއެވެ. އެހެންކަމުން މިކަމަށްޓަކައި ރަނގަޅު ގައިޑްލައިނެއް (މިހާރުބޭނުންކުރަމުންދާ ބިނާވެށީގެ ޕްލޭންގެ އިތުރުން) ހެދިފައި އޮތުންވެސް މުހިންމެވެ.\nއެހެންކަމުން، އަޅުގަނޑުމެން ޤަބޫލުކުރާގޮތުގައި ރަށްރަށުގެ އެލްޔޫޕީތައް ނުހެދި ދިގުލައިގެން މިދަނީ ރާއްޖޭގައި ކަމުގެ ފަންނުވެރިން ނެތިގެނެއްނޫނެވެ. ކަންކުރަންވީގޮތް ނޭނގިގެނެއްވެސް ނޫނެވެ. ފަންނުވެރިންގެ ޚިޔާލާއިއެކު މަތީގައިފާހަގަކުރެވިފައިވާ ކަންކަން އިސްލާހުކުރެވިއްޖެނަމަ ދިމާވެގެން މިއުޅޭ މައްސަލައަށް ކޮންމެސް ހައްލުތަކެއްލިބޭނެކަމަށް ޤަބޫލުކުރެވެއެވެ. އެއްވެސް ހާލެއްގައި މިމައްސަލައިގެ ހައްލަކީ މިމަސައްކަތް ކުރުމަށް ބޭރުގެ ފަންނުވެރިން ރާއްޖެގެނައުމެއްނޫނެވެ. މަތީގައިބަޔާންކޮށްފައިވާ ކަންކަން އެގޮތަށްހުއްޓައި ބޭރުގެ ފަންނުވެރިން ގެނައިކަމުގައިވިޔަސް އަސްލު މައްސަލަ ހައްލެއްނުވާނެއެވެ.\nލޯކަލް ގަވަރމެންޓް އޮތޯރިޓީން އިސްވެ ކުރިޔަށްގެންދިޔަ 43 ރަށެއްގެ އެލްޔޫޕީ ހަދާނެ ފަރާއްތަކެއް ހޯދުމުގެ މަސައްކަތް\nލޯކަލް ގަވާމަންޓް އޮތޯރިޓީން ފާހަގަކުރާ 43 ރަށުގެ އެލްޔޫޕީ ހެދުމަށް ބަޔަކު ހޯދުމުގެ މަސައްކަތުގައިވެސް ގިނަދުވަސްތަކެއް ހޭދަކޮށްފައިވަނީ ބިޑްއިއުލާންކޮށް، ބިޑް ކެންސަލްކޮށް އަދި ޓީއޯއާރު ބަދަލުކުރުންފަދަ ކަންކަމުގައެވެ. މިފަދަ ކަންކަމުގައި ގާތްގަނޑަކަށް6މަސް ހޭދަކޮށްފައިވެއެވެ. އަދި މިމަސައްކަތަށް4ފަރާތެއް ޕްރީބިޑް ސްޓޭޖުންފާސްވެ،3ފަރާތަކުން ބިޑްހުށައެޅިއެވެ. މިމަސައްކަތަށް ކޮލިފައިވި ކުންފުނިތަކަކީ އެތަންތާނގައި ސާރވޭޔަރުންނާއި ޑިޒައިނަރުންހިމެނޭ އަދި ރާއްޖޭގައި ފަންނީ ތަފާތު އެތައް މަސައްކައްތަކެއް ކޮށްފައިވާ ފަރާއްތަކެކެވެ. އެހެންކަމުން ފަންނީގޮތުން އެލްޔޫޕީ ހެދުމުގައި ދަތިތަކެއް އުޅޭކަމަކަށް ފާހަގައެއް ނުކުރެވެއެވެ.\nތިރީގައިވާ ތާވަލުގައި އެވަނީ މިމަސައްކަތުގެ ބިޑިން ޕީރިއަޑް ދިގުދެމިގެން ގޮސްފައިވާ ގޮތެވެ.\nމިލިޔުމުގައި ބަލައިލެވިފައި މިވަނީ ރާއްޖޭގެ ރަށްރަށުގެ އެލްޔޫޕީތައްހަދައި ފާސްކުރުމުގައި އެމަސައްކައް ޢަމަލީގޮތުންކުރާ ފަންނުވެރިން ދެކޭގޮތުގައި މިިވަގުތު ދިމާވެފައިވާ ދަތިތަކުގެ މައްޗަށެވެ. އަޅުގަނޑުމެން ގަބޫލުކުރާގޮތުގައި މިމަސައްކަތް ކުރާނެ ފަންނުވެރިން ރާއްޖޭގައި އެއްވެސް ވަރަކަށް މަދެއްނޫނެވެ. ނަމަވެސް ބަޖެޓްގެ ދަތިކަން ހުރުން އެކަށީގެންވެއެވެ. މިކަމަށް ދިމާވެފައިވާ ދަތިތަކުންއަރައިގަތުމަށްޓަކައި މިކަން އިސްވެ ކުރިޔަށްގެންދާ ސަރުކާރުގެ އިދާރާތަކުން ކަމުުގެ ފަންނުވެރިންނާއި މަޝްވަރާކުރަން އަޅުގަނޑުމެން އެދެމެވެ. އަޅުގަނޑުމެންނަށް ވީވަރަކުން މިކަމުގައި ސަރުކާރަށާއި ކައުންސިލްތަކަށް އެއްބާރުލުންދީ މިކަމުގައި އެހީތެރި ވެދޭނަމެވެ.\nއެޑިޓަރުގެ ނޯޓް: މިލިޔުމަކީ އެސޯސިއޭޝަން އޮފް ޕްރޮފެޝަނަލް ސާރވޭޔާރސްގެ ފަރާތުން ލިޔެތައްޔާރު ކޮށްފައިވާ ލިޔުމެކެވެ.\nހައުސިން މިނިސްޓްރީޕްލޭނިން މިނިސްޓްރީބިން ހިއްކުންލޭންޑް ޔޫސްސަރުކާރު


Report: Helicopter dhuvvaane Dhivessaku thamreenu kuraathaa 11 aharu!\nރިޕޯޓް: ހެލިކޮޕްޓަރު ދުއްވާނެ ދިވެއްސަކު ތަމްރީނު ކުރާާތާ 11 އަހަރު!\n-4weeks ago2- ޝަފްރާޒް އހ\nޝައްްކެއްވެސް ނެތްގޮތުގައި އަވަށްޓެރި އިންޑިއާއާ ރާއްޖޭގެ ގުޅުން ދިވެހީންނަށް މުހިންމެވެ. އެއީ އަހަރުމެންގެ "ބިގް ބްރަދާ"އެވެ. ކަމެއް ދަމެއް ދިމާވެގެން، އެންމެ އަވަހަށް އެހީއަށް އެދި ގޮވާލެވޭނެ އެއް މިތުރެވެ.\nމި ހެޔޮ އެދޭ މިތުރުގެ ދީލަތިކަމުން ދިވެހީންނަށް ވަރަށް "ހެޔޮހިތުން" ހެލިކޮޕްޓަރުތަކެއް އިންޑިއާއިން ހަދިޔާ ކުރިކަން އެންމެންނަށްވެސް އެނގެއެވެ. އިންޑިއާއިން ހަދިޔާކުރި ފުރަތަމަ ހެލިކޮޕްޓަރު އެންމެ ފުރަތަމަ ގެނައީ 2010 ވަނަ އަހަރުގައި އެމްޑީޕީގެ ވެރިކަމުގައެވެ.\nއިންޑިއާގެ ކޮމާންޑްގެ ދަށުން، އެގައުމުން އެދޭ ގޮތަށް ރާއްޖޭގައި ދުއްވާ އެ ހެލިކޮޕްޓަރަކީ ދިވެހީންނަށް ދިން ހަދިޔާއެއް ނަމަވެސް، އެ އުޅަނދުތަކާ ދިވެހީންނަކަށް ގާތެއް ނުވެވެއެވެ. މި އުޅަނދުތައް ވެފައި މިވަނީ ދިވެހީންނަށް ލިބިފައިވާ "އަތްނުލެވޭ ހަދިޔާ"އަކަށެވެ.\nއެމްއެންޑީއެފްގެ ނަން ޖަހައިގެން އެ ހެލިކޮޕްޓަރުތައް ދުއްވަނީ އިންޑިއާގެ ސިފައިންނެވެ. ހަތިޔާރާއެކު އިންޑިއާ ސިފައިން ރާއްޖޭގައި ތިބީ، ދިވެހީންނަށް ހެލިކޮޕްޓަރު ދުއްވަން ނޭނގޭތީ "ހެޔޮފުޅު"ކަމުން އެކަން ކޮށްދިނުމަށެވެ.\nއިންޑިއާގެ ސަފީރު، ސަންޖޭ ސުދީރު، މީގެ ކުރިން "ދަ ޕްރެސް" ނޫހަށް ދެއްވި ބަސްދީގަތުމެއްގައި ދިވެހީންނަށް މަލާމާތް ކުރައްވައި ވިދާޅުވީ ހެލިކޮޕްޓަރު ދުއްވުމަކީ ކާރެއް ދުއްވުންހާ ފަސޭހަ ކަމެއް ނޫން ކަމަށެވެ.\nހެލިކޮޕްޓަރު ދުއްވުމަކީ ހަމަ އެހާ އުނދަގޫ ކަމެއްތަ؟\nދިވެހީންނަކީ ދުނިޔެއަށް ލޯ ހުޅުވިފައިވާ ހޭލުންތެރި ބައެކެވެ. ކަންކަން ނިކަން ފަރިތަކަމާއެކު ދަސްކުރާ ބައެކެވެ. ބޭރުގެ ޔުނިވަރސިޓީތަކުން ދިވެހި ދަރިވަރުން އަންނަނީ ފަޚުރުވެރި ނަތީޖާތައް ނެރެގެންނެވެ. ކުރިމަތިލާ ކަންކަމުގައި ނަތީޖާ ނެރޭ ދިވެހީންނަށް ދިހަ ބާރަ އަހަރުވެގެންދާއިރު ހެލިިކޮޕްޓަރެއް ދުއްވާލަން ދަސް ނުވެ ހުރެދާނެ ކަމަށް ބުއްދި ހުރި މީހަކު ގަބޫލެއް ނުކުރާނެއެވެ.\nއެހެންނަމަވެސް އެމްއެންޑީއެފްއިން ބުނަނީ އެ މަސައްކަތް ކުރިއަށްދާ ކަމަށެެވެ. އެކަމެއް ކުރަން އުޅޭތާ މިހާރު 12 އަހަރު ވަނީއެވެ. މިއީ ކިތަންމެ އުނދަގޫ ކަމެއް ކަމަށް ވިސްނައިދޭން އުޅުނަސް،ޕައިލެޓަކު ހެލިކޮޕްޓަރެއް ދުއްވަން ދަސްކުރުމަށް އެންމެ ގިނަ ވެގެންވެސް ހޭދަވާނީވެސް 45 ދުވަސް ކަަމަށް އައިލެންޑް އޭވިއޭޝަންގެ ކުރީގެ އޮޕަރޭޝަންސް ޑިރެކްޓަރު މުޙައްމަދު އަމީން ވަނީ ވިދާޅުވެފައެވެ.\nހެޔޮ އެދިގެން ދިން ހަދިޔާ އަނބުރާ ގެންދިޔުމަށް އެންގުމުން ހެދީ ދެކޮޅު:\nކުރީގެ ރައީސް ޔާމީންގެ ވެރިކަމުގެ ފަހުކޮޅު، ހެލިކޮޕްޓަރު އެއްބަސްވުމުގެ މުއްދަތު ހަމަވުމުން، އެ އުޅަނދުތައް އޮޕަރޭޓް ކުރަން ތިބި ސިފައިންގެ ވީސާ އާކޮށް ނުދީ، ހެލިކޮޕްޓަރުތައް ގެންދަން އެންގިއެވެ. އެހެންނަމަވެސް، އިންޑިއާއިން ނިންމީ ގަދަ ދައްކާފައި، އެ އެންގުމާ ދެކޮޅު ހަދާާށެވެ.\nއެއީ ރައީސް ޔާމީންގެ ވެރިކަމުގެ ފަހު ދުވަސްތައް ކަމަށްވުމުން، އެމަނިކުފާނުގެ ވެރިކަން ބަދަލުވާނެ ކަމަށް ބަލައި، ނުދާން ތިބިއިރު، ރައީސް އިބްރާހީމް މުޙައްމަދު ޞާލިޙުގެ ވެރިކަމުގައި ވަނީ އިންޑިއާ ސިފައިންނަށް ތިބެވޭނެގޮތް ހަދައިދީ ހެލިކޮޕްޓަރު އެއްބަސްވުން އާކޮށްދީފައެވެ.\nއިންޑިއާގެ ސިފައިން ރާއްޖޭގެ އެކި ސަރަހައްދުތަކުގައި ބައިތިއްބައިގެން، ބަދަލުގައި އެޤައުމުން ރާއްޖެއަށް ދެނީ "އެހީ"އެވެ. އެހީއޭ ކިޔަސް، ބިލިއަނުން މިދެނީ ލޯނެވެ. އިންޑިއާގެ ދަރަނި ދަންތުރައިގައި ޖެހި ޤައުމު ރަނގަޅަށް ފިތެމުންދާއިރު، ފިތިފައި ތިބި ބަޔަކަށް އިންޑިއާ ސިފައިން އަނބުރާ ފޮނުވާލުމުގެ ވާހަކަ ދެއްކޭނީ ކިހިނެއްތޯއެވެ؟\nދަރަނި ބޮލުގައި އަޅުވައި، ރާއްޖޭގެ މުހިންމު ސްޓްރެޓީޖިކް ލޮކޭޝަންތަކުގައި އިންޑިއާ ސިފައިން ބައިތިއްބާފައިވާއިރު، "އިންޑިއާ އައުޓް" ގޮވާލުމަކީ ބިރުވެރި ކަމަކަށް މިވަނީ ވެފައެވެ. ޚިޔާލުފާޅުކުރުމުގެ މިނިވަންކަމުގެ ތެރެއިންވެސް، ގާތް އެކުވެރި އިންޑިއާ ސިފައިން ފައިބަން ގޮވާލާކަށް ނުވާނެތާއެވެ.\nހެލިކޮޕްޓަރު ދުއްވަން ދިވެހީން ތަމްރީނު ކުރުމަށް ކުރީ ސަރުކާރުން މަސައްކަތްކުރި:\nރައީސް ޔާމީންގެ ވެރިކަމުގައި ދިފާޢީ ވުޒާރާގައި އިސްކޮށް މަސައްކަތް ކުރެއްވި ބޭފުޅަކު ނަން ނުޖެހުމަށް ޝަތުރުކޮށް ވިދާޅުވީ، އިންޑިއާއިން ދިން ހެލިކޮޕްޓަރު ދުއްވާނެ ދިވެހީން ތަމްރީނު ކުރަން އެމަނިކުފާނުގެ ވެރިކަމުގައި މަސައްކަތް ކުރިކަމަށެވެ.\n"އެކަމަށް މަސައްކަތް ކުރި. އެހެންނަމަވެސް އިންޑިއާއާއެކު ހަދާފައިވާ އެއްބަސްވުމުގެ ތެރެއިން އެކަމަށް އޮތް ހުރަސްތަކާއެކު އެކަން އިންޑިއާއިން ކުރިޔަކަ ނުދިން." އޮފިޝަލް ވިދާޅުވިއެވެ.\nހެލިކޮޕްޓަރު އެއްބަސްވުން ލީކުވުމުން އެނގުނީ އެމްއެންޑީއެފްއިން ދޮގު ހެދިކަން:\nއިންޑިއާއިން އައްޑޫގައި ބާއްވާ ހެލިކޮޕްޓަރުގެ އެއްބަސްވުން ލީކުވީއިރު، އެ އެއްބަސްވުމުގައި ވާގޮތުން އައްޑޫގައި ބާއްވާފައިވާ ހެލިކޮޕްޓަރުގެ އޮޕަރޭޝަން މަސައްކަތަށް އިންޑިއާ ސިފައިންގެ 24 މީހުން ތިބޭނެ އެވެ. އެ މީހުންގެ ފުރިހަމަ ކޮންޓުރޯލު އަދި ކޮމާންޑު އޮންނާނީ އިންޑިއާ ކޯސްޓުގާޑުގެ ކޮންޓިންޖެންޓް ކޮމާންޑަރަށެވެ. އެ ކޮމާންޑަރު ޖަވާބުދާރީވާންޖެހޭ ފަރާތެއްގެ ގޮތުގައި އެއްބަސްވުމުގައި ކަނޑައަޅާފައި ވަނީ އިންޑިއާއިން ރާއްޖެއަށް ކަނޑައަޅާފައި ހުންނަވާ ސަފީރެވެ. އެހެންކަމުން ހެލިކޮޕްޓަރުގެ އޮޕަރޭޝަންތަކާއި އެހެނިހެން ކަންތައްކުގައި ދިވެހި ސަރުކާރުގެ އެއްވެސް ބަހެއް މުހިންމެއް ނުވާނެއެވެ.\nނުރައްކާ އޮތީ ހަމައެކަނި ހެލިކޮޕްޓަރާއެކު ސިފައިން ތިބުމުންނެއް ނޫނެވެ. އިންޑިއާއިން ހަދިޔާ ކުރި ޑޯނިއާ މަތިންދާބޯޓު ދުއްވަން ތިބީވެސް އެޤައުމުގެ ސިފައިންނެެވެ. ރާއްޖޭގައި އުތުރާއި ދެކުނުގައި އިންޑިއާގެ ސިފައިން އިތުރު ކުރާނެކަމުގެ ކޮޅުމަތި ފެންނަމުންދާއިރު، އައްޑޫ ސިޓީގައި ކޮންސިއުލޭޓް އޮފީހެއް ޤާއިމު ކުރާނެކަންވެސް ވަނީ އިޢުލާނުކޮށްފައެވެ.


ނަރަކައިން ސަލާމަތްވުމަށް އޮތް އެންމެ ޔަޤީން މަގު މިއޮތީއެވެ! މިމަގުން ބާރަށް ކުރިއަށްދާންފަށާށެވެ!\n"މީހަކު ހަމަ ފާފަކުރަނީއެވެ. ފާފަކުރެވޭއިރަށް ތައުބާވެ އިސްތިޣްފާރުކުރަނީ އެވެ. އެފަދަ މީހަކަށް މަލާއިކަތުން ހެކިކުރައްވަވައި އޭނާގެ ފާފަތައް ފުއްސަވައި ދެއްވެވިއެވެ. އެއީ ކީއްވެގެން ހެއްޔެވެ؟ އެއީ ފާފަ ކުރެވުނު ނަމަވެސް އޭނާގެ ނިކަމެތިކަމާއި ހުރިހާ ބާރުތަކެއް ލިބިވޮޑިގެންވަނީ ﷲ ތަޢާލާއަށްކަން އޭނާއަށް ޔަޤީންކުރެވޭތީއެވެ. އެހެންވެ އެކަން ޤަބޫލުކޮށް ފާފަ ފުއްސަވައި ދެއްވެވުން އެދި ތަކުރާރުކޮށް ﷲ ތަޢާލާގެ ޙަޟްރަތުގައި ދަންނަވަމުން ގެންދާތީއެވެ!"\nމީސްތަކުންނޭވެ! ފާފަކުރުމަކީ ﷲ ތަޢާލާ ރުހިވޮޑިގަންނަވާ ކަމެއް ނޫނެވެ. ނަމަވެސް ތައުބާވުމުން ފާފަފުއްސަވައި ދެއްވެވުމަށް ﷲ ތަޢާލާ ލޯބިވެވޮޑިގެންވެއެވެ. ﷲ ތަޢާލާ އިންސާނުން އުފެއްދެވީވެސް ތައުބާވުމުން ފާފަތައް ފުއްސަވައި ދެއްވެވުމަށް ލޯބިވެވޮޑިގަންނަވާތީއެވެ!\nކުރެވޭ ކޮންމެ ފާފައެއްގެ ސަބަބުން ނަރަކަ އާއި ގާތަށް ދެވެއެވެ. ތައުބާވެ އިސްތިޣްފާރުކުރުމުން ސުވަރުގެއާއި ގާތަށް ގެންދަވަތެވެ! ވީމާ ތައުބާވުމާއި އިސްތިޣްފާރުކުރުމަކީ ގުޅި ލާމެހިފައިވާ ދެކަމެކެވެ.\nކުރެވޭ ކޮންމެ ފާފައެއްގެ ސަބަބުން މީހާ އާއި ﷲ ތަޢާލާ އާއި ދުރުކުރުވައެވެ. މީހާ އާއި ﷲ ތައާލާ އާއި ދުރުވެގެންދެއެވެ. މި އާއި ޚިލާފަށް ތައުބާގެ މާނައަށް ބެލި ނަމަވެސް އެއީ އެނބުރި އައުމެވެ. ވީމާ ފާފައެއް ކުރެވުނު ނަމަވެސް ތައުބާވާނަމަ އެމީހަކަށް ދާނީ ﷲ ތަޢާލާ އާއި ކުއްތަންވެވެމުންނެވެ.\nތައުބާގެ އަސްލު ޙަޤީޤަތަށް ބަލައިލަމާ ހެއްޔެވެ؟ ތައުބާވުމުގެ ޝައުޤުވެރިކަމަކީ ހިތުތެރޭގައި އުފެދޭ އެއްޗެކެވެ. ތައުބާވެވޭނީ ކުރެވޭ ފާފަތަކަށް ހިތް ބިރުގަންނަ ނަމައެވެ. ތައުބާވުމަށް ހިތް ބުނާނަމައެވެ. އެކަމަށް ހިތް އެދޭނަމައެވެ. ތައުބާވި ނަމަވެސް ތައުބާމަތީގައި ދެމި ނުހުރެވެނީ ހިތުގެ އަޑިން އެކަން ޤަބޫލު ނުކުރެވޭތީއެވެ. ހިތުގެ އަޑިން އެކަން ޤަބޫލުކުރެވޭނަމަ ފާފަކުރަން ގަންނާނެއެވެ!\nތައުބާވުމަކީ ވުމާއި ނުވުން އެއްވެސް ޙާލެއްގައި ޖާއިޒު ކަމެއް ނޫނެވެ. އެއީ ކުރަން މަޖުބޫރު ކަމެކެވެ. ފާފަތައް ފުއްސަވައި ދެއްވެވުން އޮތީ ގިނަގިނައިން ތައުބާވީ މިންވަރަކުންނެވެ. ފާފަތައް ފުއްސަވައި ނުދެއްވަވައިފިނަމަ ނަރަކައިން ސަލާމަތެއް ނުވެވޭނެއެވެ! ސުވަރުގެ ޙާޞިލެއް ނުކުރެވޭނެއެވެ. ވީމާ ތައުބާވުމާއި ނުވުމަކީ އެއްވެސް ޙާލެއްގައި އިޚްތިޔާރީ ކަމެއް ނޫނެވެ. އެއީ ވާޖިބު ކަމެކެވެ. އަދި ތައުބާވުމަކީ ﷲ ތަޢާލާގެ އަމުރުފުޅެކެވެ.\nއުފާވެރިކަމަކީ ތައުބާ ނުވެވޭނެ ފާފައެއް ނެތްކަމެވެ. އިޚްލާޞްތެރިކަމާއިއެކު ތައުބާވާން ބޭނުންވާ މީހާ އާއި ﷲ ތަޢާލާ އާއި ދެމެދަށް އެއްވެސް މީހަކަށް ނުވަދެވޭނެއެވެ. އިޚްލާޞްތެރިކަމާއިއެކު ތައުބާވެއްޖެ ނަމަ އެމީހާގެ ތައުބާ ޤަބޫލުފުޅު ކުރައްވަވާނެ ކަމުގެ ޔަޤީންކަން ﷲ ތަޢާލާ ވަނީ ދެއްވަވައިފައެވެ. ކީރިތި ޤުރްއާނުގެ އެތައް އާޔަތެއްގައެވެ.\nމީސްތަކުންނޭވެ! ނަރަކައިން ސަލާމަތް ކުރަން ކުރެވެން އޮތް އެންމެ ބާރުގަދަކަމަކީ ގިނަގިނައިން ތައުބާވެ އިސްތިޣްފާރުކުރުމެވެ. އަދި ނަރަކައިން ސަލާމަތްވުމަށް އޮތް އެންމެ ޔަޤީން މަގަކީވެސް ހަމަ އެއީއެވެ. ނަރަކައިން ސަލާމަތްވެ ސުވަރުގެ އެދޭމީހާ އެކަމުގައި ސާބިތުވާށެވެ!\nނަމާދު އަޅައި އާމްދަނީ ހޯދަން މަސައްކަތްކުރާ މީހުންނަކީ ފައިދިގުމަކުނުތަކެއް ފަދަ ބައެއްކަން ޤުރްއާނުން!: ބިލާލް އައްސަދު\nމަލާމާތާ ފުރައްސާރަކުރުމުގެ ކުށަސް ތައުބާ ނުވިނަމަ ﷲ ގެ ޙަޟްރަތުގަ އެމީހަކީ އަނިޔާވެރިއެއް! ބިރުވެތިވޭ!